**JEGYZŐKÖNYV**

Készült Nagykanizsa Megyei Jogú Város Közgyűlése **2025. március 27-én (csütörtök) 14.00 órakor** tartott **soros nyílt** üléséről.

**Az ülés helye:** Vasemberház Díszterem

 Nagykanizsa, Erzsébet tér 1-2.

**Jelen vannak:** Horváth Jácint polgármester, Dr. Fodor Csaba alpolgármester, Balogh László, Bedő György, Berta Krisztián, Bizzer András, Bodó László, Dénes Sándor, Gábris Jácint, Gondi Zoltán, Hokker Tibor, Dr. Károlyi Attila, Radics Bálint, Dr. Schauta Marcell, Szabó Szilárd képviselők

**Tanácskozási joggal megjelentek:** Dr. Tóth-Bagó Mónika alpolgármester, Dr. Gyergyák Krisztina jegyző, Dr. Termecz Marianna aljegyző, Bagarus Ágnes osztályvezető, Kunics György osztályvezető, Tárnok Ferenc csoportvezető, Dr. Farkas Roland vagyongazd. koordinátor, jogtanácsos, Polgár Balázs személyi titkár, Áfra Barnabás ügyvezető, Balogh Csaba ügyvezető, Karácsony Károly ügyvezető, Nyeste Péter ügyvezető, Szabó István vezérigazgató, Tar Mihály ügyvezető, Zakó László vezérigazgató, Kendli Richard elnök-vezérigazgató, Iványi István ügyvezető, Bakonyi Tamás intézményvezető, Lukács Erika intézményvezető, Mészáros Adrienn intézményvezető, dr. Baracskai Józsefné vármegyei igazgató, Törökné Nagy Nikoletta pályázó, Horváth Henriett pályázó, Csordás András Zsolt pályázó, Rózsa Tamás forgalmi üzemvezető, Lakner István nagykanizsai telephely vezető, Németh Ferenc létesítmény és technikai vezető, Deme András gazdasági vezérigazgató-helyettes

**Horváth Jácint:** Tisztelt közgyűlés! Nagyon sok szeretettel köszöntöm Önöket a mai soros ülésünkön. Megkérem képviselőtársaimat, kapcsolják be a gépeiket, aki még nem tette meg, köszönöm szépen.

Megállapítom, hogy a közgyűlés határozatképes, mind a 15 fő jelen van, így az ülést megkezdhetjük, a napirendi pontokra tennék javaslatot a közgyűlés elején. Rengeteg napirendi pontunk van, úgyhogy nem számítunk rövid ülésre, de igyekszünk azért a kereteket tartani. A meghívóban nem szereplő alábbi előterjesztések napirendre vételét javaslom: „*Javaslat az autóbusszal végzett helyi közösségi közlekedés menetrendjének módosításával kapcsolatos döntések meghozatalára”.* Ez az előterjesztés 2025. március 24-én került feltöltésre. *„A javaslat a Nagykanizsa Vagyongazdálkodási és Szolgáltató Zrt. és a Nemzeti Adó-, és Vámhivatal között I. típusú Vámudvar üzemeltetése tárgyában létrejött jogviszony folytatására”*. Az előterjesztés 2025. március 26-án került feltöltésre. „*Javaslat az Űrhajós utca 6/A 2. ajtószám alatti 360/19/B/2 helyrajzi számú társasházi albetét egy részének főzőkonyha értékesítésével kapcsolatos döntések meghozatalára”*. Az előterjesztés 2025. március 26-án került feltöltésre. „*Javaslat a Versenyképes Járások Programmal kapcsolatos döntések meghozatalára”*. Az előterjesztés 2025. március 26-án került feltöltésre. Az előterjesztéseket a polgármesteri tájékoztató elé egy kivétellel az autóbuszos közlekedéshez van vendégünk, látom, igen, megvan. Akkor azt is előre fogjuk majd venni a nyílt ülés elejére, jó? Tehát a többi hármat azt a polgármesteri tájékoztató elé javaslom betenni. Az előterjesztéseket a meghívott vendégekre tekintettel a következő sorrendben javaslom tárgyalni. Az eredetileg 4-es napirendet tárgyalnánk elsőnek, ez „*Javaslat a Nagykanizsa Vagyongazdálkodási és Szolgáltató Zrt. vezérigazgatói tisztségének betöltésére”*. Az előterjesztés bizalmas, ezért javaslom zárt ülésen tárgyalni majd. Ehhez az előterjesztéshez egy kiegészítés 2025. március 25-én került feltöltésre, tehát ezzel kezdenénk zárt üléssel. Aztán folytatnánk utána nyílt üléssel és javaslom előre venni azokat a napirendi pontokat, ahol vendégeink vannak. Az eredeti 7-es napirend „*Javaslat Nagykanizsa belterület 2044/6 helyrajzi számú sporttelep fejlesztésével kapcsolatos döntések meghozatalára*”. Eredeti 10-es napirend „*Nagykanizsa megyei jogú város víziközmű vagyonának 2025-ös évi tételes beruházási, felújítási terve”*. Eredeti 15-ös napirend „*Javaslat a földgáz és villamosenergia beszerzésével kapcsolatos döntések meghozatalára”.* Ezután a meghívó szerinti 20-as napirend jönne, ahol az előterjesztés címét változtatnánk, itt egy félreértés miatt rossz cím került az anyagba, de a tartalma az jó az előterjesztésnek. Az előterjesztés címe így szólna, „*Beszámoló a Magyar Vöröskereszt Zala Vármegyei Szervezetének az ellátási szerződés szerint végzett 2024. évi tevékenységéről”*. Ugye a cím az ennél korlátozóbb volt, ezt akkor idehoznánk előre, szintén. Az eredeti 22-es napirend jönne még, „*Javaslat intézményi átszervezés véleményezésére”* és új felvett napirendként ugye az előbb említett „*Javaslat autóbusszal végzett helyi közösségi közlekedés menetrendjének módosításával kapcsolatos döntések meghozatalára”*. Hát ezeket felvennénk előre, és utána a további napirendeket pedig a nyílt ülés meghívója, vagy az ülés meghívója szerinti rendszerben tárgyalnánk. A cégeknek az üzleti terve és az ezzel kapcsolatos döntések zárt ülésen, de az ülés végén kerülnek tárgyalásra, tehát az több óra múlva kerül majd csak sorra. Várhatóan, aztán a kollégákon múlik, hogy mennyire fognak sietni az egyes előterjesztések kapcsán, illetve napirendek kapcsán. No, ezekkel a kiegészítésekkel szeretném feltenni szavazásra a napirendi pontokat, van-e ehhez hozzászólás? Kérdés? Nincs. Akkor szavazzunk kérem a napirendi pontokról.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**29/2025.(III.27.) számú határozat**

Nagykanizsa Megyei Jogú Város Közgyűlése a 2025. március 27-i soros ülésén a következő napirendi pontokat tárgyalja:

Zárt ülés:

1. Javaslat a Nagykanizsa Vagyongazdálkodási és Szolgáltató Zrt. vezérigazgatói tisztségének betöltésére (írásban)

Előterjesztő: Horváth Jácint polgármester

Meghívottak: Pályázók

Nyílt ülés:

1. Javaslat a Nagykanizsa belterület 2044/6 hrsz-ú sporttelep fejlesztésével kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Kovács Tamás elnök, UFC Nagykanizsa

1. Nagykanizsa Megyei Jogú Város víziközmű vagyonának 2025. évi tételes beruházási, felújítási terve (írásban)

Előterjesztő: Horváth Jácint polgármester

Meghívott: Kendli Richárd elnök-vezérigazgató

1. Javaslat a földgáz és villamos energia beszerzésével kapcsolatos döntések meghozatalára (írásban)

Előterjesztő: Horváth Jácint polgármester

Meghívott: e.missio Kft. - Iványi István ügyvezető (energetikus)

1. Beszámoló a Magyar Vöröskereszt Zala Vármegyei Szervezetének az ellátási szerződés szerint végzett 2024. évi tevékenységéről (írásban)

Előterjesztő: Horváth Jácint polgármester

Meghívottak: dr. Baracskai Józsefné vármegyei igazgató

Szőlősi Márta területi vezető

1. Javaslat intézményi átszervezés véleményezésére (írásban)

Előterjesztő: Horváth Jácint polgármester

Meghívott: Magyar Ferenc tankerületi igazgató

1. Javaslat az autóbusszal végzett helyi közösségi közlekedés menetrendjének módosításával kapcsolatos döntések meghozatalára (írásban)

Előterjesztő: Horváth Jácint polgármester

Meghívottak: Rózsa Tamás forgalmi üzemvezető,

 Lakner István nagykanizsai telephely vezető

1. Javaslat a szociális szolgáltatásokról és a személyes gondoskodást nyújtó gyermekjóléti ellátásokról szóló 21/2021. (VIII. 27.) önkormányzati rendelet módosítására (írásban)

Előterjesztő: Horváth Jácint polgármester

Meghívottak: dr. Tóth-Bagó Mónika intézményvezető

 Lukács Erika intézményvezető

 Mészáros Adrienn intézményvezető

1. Javaslat a Nagykanizsa Megyei Jogú Város Önkormányzata Közgyűlésének a településkép védelméről szóló 28/2017. (IX. 05.) önkormányzati rendelet módosításával kapcsolatos jóváhagyó döntés meghozatalára (írásban)

Előterjesztő: Horváth Jácint polgármester

1. Javaslat a településrendezési-terv általános egyeztetési eljárással történő módosításával kapcsolatos, jóváhagyó döntés meghozatalára (írásban)

Előterjesztő: Horváth Jácint polgármester

1. Nagykanizsa Megyei Jogú Város Önkormányzata Gazdasági Programja (írásban)

Előterjesztő: Horváth Jácint polgármester

1. Javaslat önkormányzati intézmények magasabb vezetői illetményének, munkabérének megállapítására (írásban)

Előterjesztő: Horváth Jácint polgármester

1. Javaslat a Zrínyi u. 31. szám alatt található volt Piért raktár térítésmentes használatba adására (írásban)

Előterjesztő: Horváth Jácint polgármester

Meghívott: Szabó István vezérigazgató

1. Javaslat a nagykanizsai 052/28 hrsz-ú ingatlan szántó alrészletére kötött haszonbérleti szerződés meghosszabbítására (írásban)

Előterjesztő: Horváth Jácint polgármester

1. Javaslat a TOP Plusz Városfejlesztési Programtervvel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Nyeste Péter ügyvezető

1. Javaslat Nagykanizsa Megyei Jogú Város Közterület - Felügyelete megszüntetésével, valamint az önkormányzat informatikai rendszerével összefüggő feladatokkal kapcsolatos döntések meghozatalára (írásban)

Előterjesztő: Horváth Jácint polgármester

1. Javaslat informatikai eszközök beszerzésével kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Szabó István vezérigazgató

1. Javaslat a közbeszerzésekkel kapcsolatos döntések meghozatalára (írásban)

Előterjesztő: dr. Károlyi Attila KB elnöke

1. Tájékoztató a kötelező önkormányzati szociális feladatot ellátó munkavállalók illetményének felülvizsgálatáról (írásban)

Előterjesztő: Horváth Jácint polgármester

1. Beszámoló a személyes gondoskodást nyújtó szociális és gyermekjóléti intézmények 2024. évi fenntartói ellenőrzéséről (írásban)

Előterjesztő: Horváth Jácint polgármester

Meghívottak: dr. Tóth-Bagó Mónika intézményvezető

Lukács Erika intézményvezető

Mészáros Adrienn intézményvezető

1. Javaslat a személyes gondoskodást nyújtó szociális és gyermekjóléti intézmények 2025. évi – törvényességi és szakmai – fenntartói ellenőrzéséhez készült ellenőrzési terv elfogadására (írásban)

Előterjesztő: Horváth Jácint polgármester

1. Beszámoló az Egészségügyi Alapellátási Intézmény 2024. évi munkájáról (írásban)

Előterjesztő: Horváth Jácint polgármester

Meghívott: Stimeczné dr. György Bernadette intézményvezető

1. Beszámoló Nagykanizsa Megyei Jogú Város 2024. évi sportéletéről (írásban)

Előterjesztő: Horváth Jácint polgármester

1. [Javaslat a Nagykanizsa Vagyongazdálkodási és Szolgáltató Zrt. és a Nemzeti Adó és Vámhivatal között l. típusú Vámudvar üzemeltetése tárgyában létrejött jogviszony folytatására](https://nagykanizsa.hu/letoltesek/2025-03/272_174_nk_vgzrt_nav_i._tipusu_vamudvar_uzemeltetese.pdf) (írásban)

Előterjesztő: Horváth Jácint polgármester

1. [Javaslat az Űrhajós u. 6/A. 2. ajtó szám alatti, 360/19/B/2 hrsz-ú társasházi albetét egy részének (főzőkonyha) értékesítésével kapcsolatos döntések meghozatalára](https://nagykanizsa.hu/letoltesek/2025-03/272_772_urhajos_u._6_a_2._ajto_360-19-b-2_hrsz-u_tarsashazi_albetet_egy_reszenek_-fozokonyha-_ertekesitese.pdf) (írásban)

Előterjesztő: Horváth Jácint polgármester

1. [Javaslat a Versenyképes Járások Programmal kapcsolatos döntések meghozatalára](https://nagykanizsa.hu/letoltesek/2025-03/272_849_versenykepes_jarasok_programmal_kapcsolatos_dontesek.pdf)(írásban)

Előterjesztő: Horváth Jácint polgármester

Meghívottak: Magyar Ferenc tankerületi igazgató

 Bene Csaba kancellár

 Varga Zsuzsanna főigazgató

1. Polgármesteri tájékoztató (írásban)

Előterjesztő: Horváth Jácint polgármester

1. Interpellációk, kérdések

Zárt ülés:

1. Tájékoztató a folyamatban lévő, valamint a 2024. évben lezárult perekről (írásban)

Előterjesztő: Horváth Jácint polgármester

1. Javaslat a Via Kanizsa Városüzemeltető Nonprofit Zrt. 2025. évi üzleti tervének elfogadására (írásban)

Előterjesztő: Horváth Jácint polgármester

Meghívott: Szabó István vezérigazgató

1. Javaslat a KANIZSA MÉDIAHÁZ Nonprofit Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Tar Mihály ügyvezető

1. Javaslat a Kanizsa Sportlétesítmény Üzemeltető Nonprofit Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Karácsony Károly ügyvezető

1. Javaslat a Kanizsa Rehab Nonprofit Kft. 2025. évi üzleti tervének elfogadására (írásban)

Előterjesztő: Horváth Jácint polgármester

Meghívott: Balogh Csaba ügyvezető

1. Javaslat a Nagykanizsa Vagyongazdálkodási és Szolgáltató Zrt. 2025. évi üzleti tervének elfogadására (írásban)

Előterjesztő: Horváth Jácint polgármester

Meghívott: Zakó László vezérigazgató

1. Javaslat a Viridis-Pannonia Nonprofit Kft., a Netta-Pannonia Kft. és a Futurus-Pannonia Nonprofit Kft. 2025. évi üzleti tervének elfogadására (írásban)

Előterjesztő: Horváth Jácint polgármester

Meghívott: Áfra Barnabás ügyvezető

1. Javaslat a Nagykanizsai Ipari- és Gazdaságfejlesztő Ügynökség Kft. 2025. évi üzleti tervének elfogadására (írásban)

Előterjesztő: Horváth Jácint polgármester

Meghívott: Nyeste Péter ügyvezető

1. Javaslat a Nagykanizsai Városfejlesztő Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Nyeste Péter ügyvezető

**Horváth Jácint:** Mielőtt rátérnénk a napirendi pontok tárgyalására, előtte megnyitjuk a lehetőséget az interpellációk napirendi pontnál való jelentkezésre. Azt most meg lehet még tenni, és csak utána térünk majd át az első megtárgyalandó napirendi pontunkra. Berta Krisztián, az első hozzászóló.

**Berta Krisztián:** Köszönöm szépen. Tisztelt Polgármester úr, tisztelt közgyűlés! Két kérdéssel szeretnék élni az interpelláció kérdések napirendi pontnál. Az egyik az fákkal kapcsolatos több helyszínről, a másik pedig K+R parkolók lehetséges kialakításáról. Köszönöm.

**Horváth Jácint:** Köszönöm szépen, Gábris Jácint a következő.

**Gábris Jácint:** Köszönöm a szót, én 8 ügyben szeretnék ismertetni problémát, illetve kérni a hivatal, illetve a polgármester úr segítségét a közbenjárás végett. Az egyik az Palinban több utcával kapcsolatos útburkolati kérdés. A második az Űrhajós utcával kapcsolatos problémák összegző ismertetése, harmadik a korpavári lakosok kérése buszközlekedéssel kapcsolatosan. Negyedik az Alkotmány utcánál megint palini ügy, előzni tilos tábla kérdése, majd bővebben kifejtem. Az ötödik a palini erdei utak kapcsán érkezett több bejelentés, illetve kérés. Hatodik a palini orvosi rendelőt érinti. Hetedik a palini kőkereszt felújításával kapcsolatos kérdés, illetve kérés. A nyolcadik az pedig több olyan munka, ami köztesen, illetve közben életbe lépett és el lett végezve és ezt szeretném majd megköszönni, illetve a lakóknak a véleményét tolmácsolni. Köszönöm szépen.

**Horváth Jácint:** Köszönöm szépen. Balogh László, a következő.

**Balogh László:** Tisztelt polgármester úr, tisztelt közgyűlés! Négy kérdésem lenne. Első platánsori gondok, második piszkos a belváros, harmadik emléktáblák, hagyatékok, negyedik önkormányzati bérlakás bérleti jogának meghosszabbításával kapcsolatos. Köszönöm.

**Horváth Jácint:** Köszönöm szépen. Dénes Sándor a következő.

**Dénes Sándor:** Tisztelt polgármester úr, tisztelt képviselőtársaim! Két kérdés, kérés. Az egyik, már sokszor elmondtam, a Szent Rókus utca gyalogjárdájának a folytatása, a másik pedig a Homokomáromi utcai gyalogjárdáról szólna. Köszönöm szépen.

**Horváth Jácint:** Köszönöm szépen. Bedő György következik.

**Bedő György:** Nem, gyakorlatilag 2 témakörrel szeretnék előterjeszteni, az egyik a Munkás út 4-6 közti lakókörnyezettel kapcsolatos, ez több mindent foglal magában, illetve a tömegközlekedéssel kapcsolatos kérés, amit irányomban közöltek. Köszönöm szépen.

**Horváth Jácint:** Köszönöm szépen, Radics Bálint a következő,

**Radics Bálint:** Tisztelt polgármester úr, tisztelt közgyűlés! Két kérdést interpretálnék. Az első a miklósfai temetőhöz kapcsolódik, a másik pedig általánosságban a zártkerti utaknak a felújításához. Köszönöm.

**Horváth Jácint:** Köszönöm szépen. Dr. Károlyi Attila következik.

**Dr. Károlyi Attila:** Köszönöm a szót polgármester úr. Egy hozzászólásom lesz majd a Dózsa György utcával kapcsolatban, a Dózsa György utcának a víztoronytól a Jysk Áruházig terjedő szakaszában. Köszönöm.

**Horváth Jácint:** Rendben, köszönöm szépen. Szabó Szilárd következik.

**Szabó Szilárd:** Köszönöm a szót. Tisztelt közgyűlés! Három témában szeretnék majd megfogalmazni kérdést, illetve észrevételt. Nagyfakost illetően, városi vízelvezetők, víznyelők, lefolyók tekintetében, illetve zárt kerti utakkal kapcsolatos észrevételeket tolmácsolnék. Köszönöm.

**Horváth Jácint:** Nagyon szépen köszönöm. Végére értünk az előzetes jelzéseknek az interpellációk tekintetében, úgyhogy elkezdjük a napirendi pontok tárgyalását, mégpedig a Vagyongazdálkodási Zrt. vezérigazgatói pályázatával kezdjük el, úgyhogy zárt ülést rendelek el egy napirendi pont erejéig. Kérem, hogy fáradjanak ki.

**Zárt ülés**

**A zárt ülésen elhangzott hozzászólásokat, javaslatokat és döntéseket a zárt ülésről készített külön jegyzőkönyv tartalmazza.**

**A közgyűlés 14,46 órakor nyílt üléssel folytatódott.**

1. **Javaslat a Nagykanizsa belterület 2044/6 hrsz-ú sporttelep fejlesztésével kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: Kovács Tamás elnök, UFC Nagykanizsa**

**Horváth Jácint:** A napirendi pont arról szól, hogy a Nagykanizsai Utánpótlás Labdarúgó Egyesület és a Futball Klub Nagykanizsa Egyesület, a korábbi nevét mondtam, de nem baj, és az FC Nagykanizsa Kft is külön-külön pályázatot nyújt be TAO támogatásra és ezt kellett tulajdonképpen egy jogi megoldással kezelnünk, hogy ehhez a tulajdonosi hozzájárulást ki tudjuk adni, merthogy ugye mi korábban bérleti szerződéssel csak és kizárólag az egyesülettel álltunk jogviszonyban. Így ezzel a megoldással, amit köszönök kollégáimnak, hogy előkészítettek, ez egy nagyon szép jogi anyag egyébként, ami itt megfogalmazódott ebben, meg tudtuk oldani azt, hogy így most ki tudjuk adni mind a 2 pályázat esetében a tulajdonosi hozzájárulást. Van-e kérdés a napirendi pont kapcsán, hozzászólás nincs. Köszöntöm Szabó Ferenc urat, az egyesület részéről. Elnézést, Németh Ferenc urat az egyesület részéről kérdezem, hogy kíván-e hozzászólni? Nem. Köszönöm szépen. Akkor viszont szavazzunk az előterjesztésről. Aki egyetért a határozati javaslatban foglaltakkal, az kérem igennel szavazzon.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**31/2025.(III.27.) számú határozat**

Nagykanizsa Megyei Jogú Város Közgyűlése

1. tulajdonosi hozzájárulást ad a Nagykanizsa Megyei Jogú Város Önkormányzata tulajdonában álló nagykanizsai belterületi kivett sporttelep megjelölésű 2044/6 hrsz-ú ingatlanon a Football Club Nagykanizsa (székhely: 8800 Nagykanizsa, Zárda út 16., nyilvántartási száma: 20-02-0001767) által tervezett, jelen előterjesztés 5. sz. mellékletét képező helyszínrajzon I. számmal jelölt világítással, labdafogóhálóval és cserepaddal készülő 40X60 m műfüvespálya kialakításhoz, a II. számmal jelölt meglévő műfüves labdarugó pálya világítás fejlesztéséhez, a III. számmal jelölt edzés szintű világítással tervezett új 20X40 m műfüves pálya kialakításához, a IV. számmal jelölt parkoló terület kialakításához az alábbi feltételekkel:
* a tulajdonosi hozzájárulás nem helyettesíti az esetleges építési vagy egyéb hatósági, közműüzemeltetői engedélyeket, hozzájárulásokat,
* a beruházás megvalósítása előtt az ingatlanra bejegyzett vezetékjog jogosultakkal egyeztetni kell, a kivitelezés csak a közműüzemeltetői hozzájárulások birtokában kezdhető meg,
* a TAO támogatásból megvalósított beruházások a Football Club Nagykanizsa egyesületnek a 2044/6 hrsz ingatlanon fennálló használati jogviszonya megszűnésekor, de legkésőbb a támogató által előírt hasznosítási kötelezettség lejártát követően térítés nélkül az Önkormányzat tulajdonába kerülnek, azok ellenértékét az Önkormányzat az Egyesület részére az üzemeltetési szerződés bármely okból történő megszűnése esetén sem téríti meg,
* a támogató által előírt hasznosítási kötelezettség időszaka alatti üzemeltetési kötelezettség támogatott általi megszegéséből eredő és az Önkormányzatot esetlegesen terhelő károk megtérítésére az Egyesület előzetesen kötelezettséget vállal,
* a fennálló üzemeltetési jogviszonynak a támogató által előírt hasznosítási kötelezettség időszaka lejárta előtti megszűnése esetére az Önkormányzat a pályázatból megvalósított beruházásokra vonatkozó fenntartási kötelezettség tekintetében az Egyesület helyébe lép,
* a tulajdonosi hozzájárulás nem terjed ki a pályák környezetében esetlegesen szükséges új áramvételezési pontok kialakítását szolgáló villamoshálózat bővítésre.
1. tulajdonosi hozzájárulást ad a Nagykanizsa Megyei Jogú Város Önkormányzata tulajdonában álló nagykanizsai belterületi kivett sporttelep megjelölésű 2044/6 hrsz-ú ingatlanon az FC Nagykanizsa Kft. (székhely: 8800 Nagykanizsa, Zárda út 16., cégjegyzékszám: 20-09-076614) által tervezett, jelen előterjesztés 5. számú mellékeletét képező helyszínrajzon V. számmal jelölt 72X111 m élőfüves labdafogóhálóval, világítással és cserepaddal készülő nagypálya kialakításhoz, 20-as számmal jelölt kerítés pályán kívülre helyezéséhez, az öltözőben szükséges javítások és tisztasági festés elvégzéséhez az alábbi feltételekkel:
* a tulajdonosi hozzájárulás nem helyettesíti az esetleges építési vagy egyéb hatósági engedélyeket, hozzájárulásokat
* a beruházás megvalósítása előtt az ingatlanra bejegyzet vezetékjog jogosultakkal egyeztetni kell, a kivitelezés csak a közműüzemeltetői hozzájárulások birtokában kezdhető meg,
* a TAO támogatásból megvalósított beruházásokat üzembehelyezéssel egyidejűleg térítés nélkül az Önkormányzat tulajdonába és a sporttelep üzemeltetőjének [Football Club Nagykanizsa (székhely: 8800 Nagykanizsa, Zárda út 16., nyilvántartási száma: 20-02-0001767) egyesület] kezelésébe kell adni,
* a támogató által előírt hasznosítási kötelezettség időszaka alatti üzemeltetési kötelezettség üzemeltető általi megszegéséből eredő és az Önkormányzatot esetlegesen terhelő károk megtérítésére az FC Nagykanizsa Kft. és a Football Club Nagykanizsa (székhely: 8800 Nagykanizsa, Zárda út 16., nyilvántartási száma: 20-02-0001767) egyesület előzetesen egyetemleges kötelezettséget vállal,
* a Football Club Nagykanizsa (székhely: 8800 Nagykanizsa, Zárda út 16., nyilvántartási száma: 20-02-0001767) egyesület üzemeltetési jogviszonyának a támogató által előírt hasznosítási kötelezettség időszaka lejárta előtti megszűnéses esetére az Önkormányzat a pályázatból megvalósított beruházásokra vonatkozó fenntartási kötelezettség tekintetében a támogatott helyébe lép,
* a tervezett élőfüves nagypálya területén található Délzalai Víz és Csatornamű Zrt. kezelésében lévő csatornavezetékhez (záporkiömlő vezeték) tartozó fordítóakna süllyesztése szükséges, a süllyesztést az üzemeltetővel egyeztetett módon, az üzemeltető felügyeletével kell megvalósítani,
* a záporkiömlő vezeték működtetése folyamán esetlegesen szükséges hibaelhárítás kapcsán felmerülő pályában keletkezett károk helyreállítására, megtérítésére a tulajdonos Önkormányzat és a közműüzemeltető felelőséget nem vállal,
* a záporkiömlő vezeték működése kapcsán a pálya esetleges elöntéséért az abból keletkező károkért a vezeték tulajdonosa és üzemeltetője felelőséget nem vállal,
* a telep új kerítésének kialakításához a Délzalai Víz és Csatornamű Zrt. hozzájárulása szükséges
* a kerítés pályán kívülre helyezésével együtt a Nagyváthy és Kerektó utcák közti gyalogutat – a kerítéstől való távolság megtartásával – át kell helyezni.
* a tulajdonosi hozzájárulás nem terjed ki a pályák környezetében esetlegesen szükséges új áramvételezési pontok kialakítását szolgáló villamoshálózat bővítésre.
1. felhatalmazza a polgármestert a fentiek szerinti tartalommal 2026. szeptember 30-ig érvényes tulajdonosi hozzájárulások kiadására.

**Határidő: 2025. április 30.**

**Felelős: Horváth Jácint polgármester**

Operatív felelős: Tárnok Ferenc csoportvezető

1. **Nagykanizsa Megyei Jogú Város víziközmű vagyonának 2025. évi tételes beruházási, felújítási terve (írásban)**

**Előterjesztő: Horváth Jácint polgármester**

**Meghívott: Kendli Richárd elnök-vezérigazgató**

**Horváth Jácint:** Köszöntöm Kendli Richárd vezérigazgató urat a napirendi pont kapcsán. Kérdezem, hogy van e kiegészítés, hozzászólás a napirendi ponthoz az Ön részéről, vezérigazgató úr? Nincsen, vezérigazgató úr, köszönöm szépen. Alapvetően egy folyamatosan aktualizált táblázatról, illetve hát amögötti projektekről beszélünk. Van-e a közgyűlés tagjai részéről kérdés, hozzászólás? Amennyiben nincs, akkor szavazásra bocsátom az előterjesztést. Kérem, határozat szerint szavazzunk róla.

A közgyűlés 13 igen, 1 nem és 1 tartózkodás szavazattal a javaslatot elfogadja és a következő határozatot hozza:

**32/2025.(III.27.) számú határozat**

Nagykanizsa Megyei Jogú Város Közgyűlése az önkormányzati tulajdonú víziközművek 2025. évi, a Délzalai Víz- és Csatornamű Zrt. által megvalósítandó beruházási, felújítási tervét az alábbiak szerint hagyja jóvá:

|  |
| --- |
| **NAGYKANIZSA MEGYEI JOGÚ VÁROS 2025. ÉVI VÍZIKÖZMŰ-FEJLESZTÉSI TERVE** |
| ***1.*** | ***Ivóvíz szolgáltatási ágazat***  |  |  |  |
|  |  |  |  |  |
| ***Sorszám*** | ***Források megnevezése 2025. évben az ivóvíz szolgáltatási ágazaton HD-ból*** | ***Nettó*** | ***Bruttó*** |
| 1. | 2025. évi nyitó használati díj egyenleg ivóvíz szolgáltatási ágazaton | -37 255 520 Ft | -47 314 510 Ft |
| 2. | 2025. évben az ivóvíz szolgáltatási ágazaton képződő használati díj | 31 666 953 Ft | 40 217 030 Ft |
| **Összesen** | **-5 588 567 Ft** | **-7 097 480 Ft** |
|  |  |  |  |  |
| ***2.*** | ***Szennyvíz szolgáltatási ágazat***  |  |  |  |
|  |  |  |  |  |
| ***Sorszám*** | ***Források megnevezése 2025. évben az szennyvíz szolgáltatási ágazaton*** | ***Nettó*** | ***Bruttó*** |
| 1. | 2025. évi nyitó használati díj egyenleg szennyvíz szolgáltatási ágazaton | 58 048 570 Ft | 73 721 684 Ft |
| 2. | 2025. évben a szennyvíz szolgáltatási ágazaton képződő használati díj | 67 576 905 Ft | 85 822 669 Ft |
| **Összesen** | **125 625 475 Ft** | **159 544 353 Ft** |
|  |  |  |  |  |
| ***Sorszám*** | ***Beruházás megnevezése*** | ***Műszaki tartalom/indoklás*** | ***Nettó beruházási költség*** | ***Bruttó beruházási költség*** |
| 1. | Havária keret | Az előre nem jelezhető felújítások a biztonságos üzemeltetés érdekében (pl. meghibásodás miatti gerincvezeték- és bekötéscserék, tisztítóakna, víznyelőakna felújítások, szivattyúcserék stb.) | 47 658 351 Ft | 60 526 106 Ft |
| 2. | Nagykanizsa-Miklósfa 5. számú (Szentgyörgyvári utcai) szennyvízátemelő vezérlőszekrény felújítása és távfelügyeleti bejelzés kiépítése | A szennyvízátemelő jelenleg nem rendelkezik távfelügyelettel, ennek pótlása az üzembiztonság javítása érdekében szükségszerű. A távfelügyelet kiépítésével párhuzamosan az elavult vezérlőszekrény komplett cseréje is szükséges, kötődoboz kiépítésével együtt. 2024-ről áthúzódó. | 13 950 000 Ft | 17 716 500 Ft |
| 3. | Nagykanizsa, Városkapu krt. 8-10. sz társasház közötti szennyvízcsatorna kiváltása | A csatornaszakasz két ponton be van szakadva, a szennyvíz és a csapadékvíz csatorna keresztezésénél. Beton anyagú gerincvezeték kiváltása a meglévővel megegyező nyomvonalon. | 15 000 000 Ft | 19 050 000 Ft |
| 4. | Nk szvtt. 1. ülepítő 1. sz. iszaprecirkulációs szivattyú felújítása | A Flygt NP 3153.181 LT 412 típusú (gyári szám: 1320119) iszaprecirkulációs szivattyú az adott recirkulációs mennyiséget a hidraulikák kopása miatt egyre nagyobb frekvencia esetén (romló energiahatékonysággal) képes csak biztosítani. 2024-ről áthúzódó. | 3 025 000 Ft | 3 841 750 Ft |
| 5. | Nk. szvtt. szippantott szennyvíz feladó akna 1. sz. szivattyú felújtása | A Flygt NP 3085.183 SH 256 típusú (gyári szám: 1331249) szivattyú hidraulikájában erős kopás tapasztalható, felújítása szükséges. 2024-ről áthúzódó. | 1 250 000 Ft | 1 587 500 Ft |
| 6. | Nk. szvtt. centrifuga polimer szivattyú pótlása | A polimer szivattyú hidraulikai egysége elkopott, működésképtelen, pótlása szükséges. 2024-ről áthúzódó. | 1 751 455 Ft | 2 224 348 Ft |
| 7. | Nk. szvtt. centrifuga vezérlő felújítása | A vezérlő egység meghibásodott, felújítása szükséges. 2024-ről áthúzódó. | 1 250 000 Ft | 1 587 500 Ft |
| 8. | Nk. szvtt. 1-es sűrítő asztal mosóvíz szivattyú pótlása | A SAER FC30-2D típusú, 3044847 gyári számú szivattyú lapátkerekei meghibásodtak, javítása gazdaságtalan, pótlása szükséges. | 748 000 Ft | 949 960 Ft |
| 9. | Nk. szvtt. 1 db búvárkeverő felújítása (gy.sz.:1860021) | A Nk-i szennyvíztisztító telepen üzemelő Flygt 4640 típusú, 1860021 gyártási számú búvárkeverő felújítását annak elhasználódása, műszaki avulása indokolja. | 1 847 669 Ft | 2 346 540 Ft |
| 10. | Nk. szvtt. biogáz vezetéken 3 db mágneses gázszelep pótlása | A szelepek hibásak, pótlásuk szükséges. | 5 200 000 Ft | 6 604 000 Ft |
| 11. | Nk. szvtt. sűrített iszap csigaszivattyú felújítása | A Seepex BN17 típusú szivattyú csigatengely és a gumi ágyazata sérült, felújítása szükséges. | 2 900 000 Ft | 3 683 000 Ft |
| 12. | Nk. szvtt. centrifugák 1. sz. feladó csigaszivattyújának felújítása | A Seepex BN17 típusú csigaszivattyúk hidraulikus alkatrészeinek kopása jelentős mértékű, szállítási teljesítményük lecsökkent, emiatt a hidraulika cseréje vált szükségessé. | 2 900 000 Ft | 3 683 000 Ft |
| 13. | Nk. szvtt. centrifugák 2. sz. feladó csigaszivattyújának felújítása | 2 900 000 Ft | 3 683 000 Ft |
| 14. | Nk. szvtt. rothasztó 1. sz. feladó csigaszivattyújának felújítása | A Seepex BN10 típusú csigaszivattyúk hidraulikus alkatrészeinek kopása jelentős mértékű, szállítási teljesítményük lecsökkent, emiatt a hidraulika cseréje vált szükségessé. | 2 800 000 Ft | 3 556 000 Ft |
| 15. | Nk. szvtt. rothasztó 2. sz. feladó csigaszivattyújának felújítása | 2 800 000 Ft | 3 556 000 Ft |
| 16. | Nk szvtt. vas-só adagoló szivattyú pótlása | A szivattyú elhasználódott, javítása gazdaságtalan, pótlása szükséges. | 705 000 Ft | 895 350 Ft |
| 17. | Nk. szvtt. 2. ülepítő 1. sz. recirkulációs szivattyú felújítása | A Flygt 3153-as recirkulációs szivattyú tömítései és járókerekei elhasználódtak, a szükséges recirkulációs mennyiséget az eredetihez képest jóval nagyobb fordulaton képes biztosítani. | 3 650 000 Ft | 4 635 500 Ft |
| 18. | Nk. szvtt. 1. sz. csurgalékvíz szivattyú felújítása | A Flygt 3127-es csurgalékvíz szivattyúk járókerekei és tömítései elhasználódtak, felújtásuk szükséges. | 2 100 000 Ft | 2 667 000 Ft |
| 19. | Nk. szvtt. 2. sz. csurgalékvíz szivattyú felújítása | 2 100 000 Ft | 2 667 000 Ft |
| 20. | Nk. szvtt. 1. sz. záporvíz szivattyú felújítása | A Flygt 3127-es záporvíz szivattyú meghibásodott, felújítása szükséges. | 2 100 000 Ft | 2 667 000 Ft |
| 21. | Nk. szvtt. szippantott szennyvíz fogadó keverő felújítása | A Flygt 4630 típusú, 1240177 gyártási számú szivattyú elhasználódott, felújítása szükséges. | 1 540 000 Ft | 1 955 800 Ft |
| 22. | Nk. szvtt. 1 db búvárkeverő felújítása (gy.sz.:1460253) | A Nk-i szennyvíztisztító telepen üzemelő Flygt 4640 típusú, 1460253 gyártási számú búvárkeverő felújítását annak elhasználódása, műszaki avulása indokolja. | 1 850 000 Ft | 2 349 500 Ft |
| 23. | Nk. szvtt. biogáz nyomásfokozó fúvó beszerzése (1 db tartalék) | Nem áll rendelkezésre tartalék nyomásfokozó fúvó, enélkül a gázmotor nem üzemel, hibája esetén a javítás/pótlás idejéig a biogázt el kell fáklyázni. | 5 600 000 Ft | 7 112 000 Ft |
|  |  |  |  |  |
| **Összesen** | **125 625 475 Ft** | **159 544 353 Ft** |

A fejlesztéseket, előzetes kötelezettségvállalást követően, csak a költségvetésben biztosított előirányzat mértékéig lehet végrehajtani.

Ezen az összegen felül a kiadások teljesítése önkormányzati előleg folyósítást, egyéb jogcímen történő átutalást nem vonhat maga után.

A Közgyűlés hozzájárul, hogy a Délzalai Víz- és Csatornamű Zrt. vezérigazgatója az egyes tételek között – a keretösszeg túllépése nélkül – forrást átcsoportosítson, illetve, hogy kezdeményezze a keretösszeg év közbeni módosítását az év során a vállalkozásoktól ténylegesen beszedett közműfejlesztési hozzájárulás összegének megfelelően.

A közgyűlés felhatalmazza a polgármestert a feladatok végrehajtásához szükséges intézkedések megtételére.

**Határidő: 2025. december 31.**

##### **Felelős: Horváth Jácint polgármester**

(Operatív felelős:Tárnok Ferenc csoportvezető, Kendli Richárd elnök-vezérigazgató, Délzalai Víz- és Csatornamű Zrt.)

1. **Javaslat a földgáz és villamos energia beszerzésével kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: e.missio Kft. - Iványi István ügyvezető (energetikus)**

**Horváth Jácint:** Ugye itt a következő évi október 1-től a gáz-, illetve január 1-től a villamos áram beszerzésünknek az előkészítéséről van szó. Köszöntöm Iványi István ügyvezető urat, az e.missio Kft. részéről. Kérdezem van-e kiegészítés az előterjesztéshez képest, vagy hozzá? Nincs. Köszönöm szépen. Azt látjuk, hogy szokásos módon kerülne kiírásra ugye a közbeszerzés. Van-e ehhez kérdés, hozzászólás? Nincs, akkor szavazhatunk róla.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**33/2025.(III.27.) számú határozat**

Nagykanizsa Megyei Jogú Város Közgyűlése

1. felkéri a polgármestert az önkormányzat gazdasági társaságai és intézményei részére, 2025. október 1. napjától 2026. október 1. napjáig tartó időtartamra a földgáz energia szolgáltatás beszerzésére irányuló közösségi értékhatárt elérő központosított közbeszerzési eljárás megindítására és lefolytatására. A közbeszerzési eljárói feladatok elvégzésére Nagykanizsa Megyei Jogú Város Önkormányzatának 2025. évi költségvetésében az 1/11. melléklet *„Közbeszerzési eljárásokhoz kapcsolódó díjak”* előirányzat terhére a fedezet biztosított.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Tárnok Ferenc csoportvezető, Vagyongazdálkodási és Városüzemeltetési Csoport)

1. felkéri a polgármestert az önkormányzat gazdasági társaságai és intézményei részére, 2026. január 1-től 2026. december 31-ig tartó időtartamra a villamos energia szolgáltatás beszerzésére irányuló közösségi értékhatárt elérő központosított közbeszerzési eljárás megindítására és lefolytatására. A közbeszerzési eljárói feladatok elvégzésére Nagykanizsa Megyei Jogú Város Önkormányzatának 2025. évi költségvetésében az 1/11. melléklet *„Közbeszerzési eljárásokhoz kapcsolódó díjak”* előirányzat terhére a fedezet biztosított.

**Határidő: 2025. december 31.**

**Felelős: Horváth Jácint polgármester**

(Operatív felelős: Tárnok Ferenc csoportvezető, Vagyongazdálkodási és Városüzemeltetési Csoport)

1. **Beszámoló a Magyar Vöröskereszt Zala Vármegyei Szervezetének az ellátási szerződés szerint végzett 2024. évi tevékenységéről (írásban)**

**Előterjesztő: Horváth Jácint polgármester**

**Meghívottak: dr. Baracskai Józsefné vármegyei igazgató**

**Szőlősi Márta területi vezető**

**Horváth Jácint:** Köszöntöm Baracska Józsefnét a szervezet részéről. Igazgató asszonyt kíván e hozzászólni az előterjesztéshez, kiegészíteni azt? Igen. Akkor a mikrofonhoz legyen szíves fáradni és akkor a jegyzőkönyv rögzítés miatt szükséges. Köszönöm. Mindjárt kollégám megy és segít.

**dr. Baracskai Józsefné:** Tisztelt polgármester úr, tisztelt képviselők! Én csak azért kértem meg a szót először is, hogy megköszönjem azt a munkát, amit közösen együtt végeztünk a hajléktalanellátás területén. Tudjuk, hogy ez ma sem egy egyszerű feladat, de mindig közös megbeszéléssel és közös tenni akarással előre jutunk. Az a kérésem a testület felé és a város polgárai felé, hogy amennyiben problémát és olyan gondot észlelnek, ami a hajléktalanokat és a fenntartó Vöröskereszt Nagykanizsa Városi Szervezetét érinti, azt tegyék meg. Mindenféle negatív jelzés is, ha jelen van, azt is, mert így tudunk tovább haladni. Mindenki tudja, hogy a drogproblémák milyen óriási méreteket öltenek ma Magyarországon, sajnos a város sem kerüli el, és ezért nagyon oda kell figyelni, és közös együttműködést és közös munkát kérnénk az állampolgárok nyugalma és a gyerekeink érdekében. Úgyhogy én ezt a rendőrséggel közös és a társszervekkel közös együttműködésben látom, és azzal, hogy az önkormányzattól minden segítséget és minden támogatást megkapunk, úgy gondolom, hogy ezt a problémát is meg tudjuk oldani. Köszönöm a munkát, amit velünk végeztek, és további jó munkát és egészséget kívánok mindenkinek. Köszönöm szépen.

**Horváth Jácint:** Köszönöm szépen és köszönjük szépen a város nevében is. Azokon a nagyon érzékeny területeken dolgoznak Önök, amelyek igazán fontosak a város életében, de nagyon-nagyon, kell, hogy ott szakmailag nagyon jól álljanak helyt, és ezt látjuk, hogy ez megtörténik. Két kiegészítés a drogprobléma és a droghelyzettel kapcsolatban. Pont hétfői napon lesz azt hiszem az első koordinációs egyeztetés, itt több szervezet között és a rendőrség, a rendőrkapitányság szervezésében, ahol nyilvánvalóan mi is részt veszünk és igyekszünk a helyzet megoldása felé történő lépéseket megtenni. A másik pedig, hogy konstruktív egyeztetést folytattunk az elmúlt 1-2 hónapban kolléganőjével a véradásszervezés kapcsán 2 ügyben is. Az egyik, hogy a véradó versenyt átvisszük az Arénába, bocsánat elsősegélynyújtó versenyt átvisszük az Arénába és ott fog megtörténni a verseny, mert kinőtték a korábbi helyet, aminek örülök, hogy ilyen sokan vannak és ilyen sokan jelentkeztek az elsősegélynyújtó versenyre. A másik pedig az, hogy egy korábbi beszélgetés során én hiányoltam azt, hogy a keleti városrészben megszűnt ugye a Kanizsa Centrumban a véradás, hiszen az egy nagy népszerű történet volt, mert ott munkaidőn túl lehetett tulajdonképpen vért adni, tehát olyan helyen, ahol viszonylag sokan megfordulnak, ezért felajánlottuk az Arénát erre a célra, az Aréna előterében fogunk szervezni, ha minden igaz, már a jövő hónaptól minden hónapban 1-1 véradást, úgyhogy segítünk, ahol tudunk segítünk ebben is, úgyhogy köszönjük szépen mi is, remélem, sikeres lesz majd, azért megpróbáljuk mi is promótálni. Köszönöm szépen. Van-e kérdés képviselőtársaim részéről, hozzászólás? Nincs. Akkor szavazzunk a határozati javaslat szerint.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**34/2025.(III.27.) számú határozat**

Nagykanizsa Megyei Jogú Város Közgyűlése a Magyar Vöröskereszt Zala Vármegyei Szervezetének Nagykanizsa területén feladat-ellátási szerződés alapján végzett 2024. évi tevékenységéről készült, jelen előterjesztés 1. mellékletét képező beszámolóját elfogadja, egyben megköszöni jó színvonalon végzett, elkötelezett szakmai munkájukat.

1. **Javaslat intézményi átszervezés véleményezésére (írásban)**

**Előterjesztő: Horváth Jácint polgármester**

**Meghívott: Magyar Ferenc tankerületi igazgató**

**Horváth Jácint:** Nem látok vendéget, de attól még megtárgyaljuk gyorsan. Van-e kérdés? Ugye itt a tankerületi központ néhány kérdésben kérte a véleményünket. Talán a legnagyobb változás ez azt jelenti, hogy a Kőrösi Csoma Sándor – Péterfy Sándor Általános Iskola székhely- és tagintézménye újra önálló 2 intézménnyé alakul át ebben a rendszerben, illetve a sajátos nevelési igényű tanulók létszámának növekedése miatt létszámemelés történik az iskolákban több helyen is. Erről szól az előterjesztés. Van a kérdés, észrevétel? Nincs, akkor szavazzunk róla.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**35/2025.(III.27.) számú határozat**

Nagykanizsa Megyei Jogú Város Közgyűlése

1. támogatja a Dr. Mező Ferenc Gimnáziumban a többi gyermekkel, tanulóval együtt nevelhető, oktatható sajátos nevelési igényű gyermekek, tanulók felvehető maximális tanulói létszámának emelését 12 főről 20 főre.
2. támogatja a Kőrösi Csoma Sándor – Péterfy Sándor Általános Iskola Péterfy Sándor Tagintézményében a többi gyermekkel, tanulóval együtt nevelhető, oktatható sajátos nevelési igényű gyermekek, tanulók felvehető maximális tanulói létszámának emelését 50 főről 60 főre.
3. támogatja a Kőrösi Csoma Sándor – Péterfy Sándor Általános Iskola Péterfy Sándor Tagintézményének kiválását a székhelyintézményből.
4. támogatja a Kőrösi Csoma Sándor – Péterfy Sándor Általános Iskola Péterfy Sándor Tagintézményének kiválását követően az önálló intézmény létesítését Péterfy Sándor Általános Iskola néven.
5. támogatja a Kőrösi Csoma Sándor – Péterfy Sándor Általános Iskola Péterfy Sándor Tagintézményének kiválását követően a székhelyintézmény nevének változását Kőrösi Csoma Sándor Általános Iskolára.
6. támogatja a Palini Inkey Boldizsár Általános Iskolában a többi gyermekkel, tanulóval együtt nevelhető, oktatható sajátos nevelési igényű gyermekek, tanulók felvehető maximális tanulói létszámának emelését 25 főről 40 főre.
7. támogatja Rozgonyi Úti Általános Iskolában a többi gyermekkel, tanulóval együtt nevelhető, oktatható sajátos nevelési igényű gyermekek, tanulók felvehető maximális tanulói létszámának emelését 30 főről 40 főre.
8. támogatja a Szivárvány Óvoda, Fejlesztő Nevelést – Oktatást Végző Iskola, Általános Iskola, Szakiskola, Készségfejlesztő Iskola, Egységes Gyógypedagógiai Módszertani Intézmény esetén a 8800 Nagykanizsa, Attila u. 7. szám alatti telephelyén a felvehető maximális gyermek létszám emelését 13 főről 20 főre az óvodai nevelés alapfeladatnál.

Felhatalmazza a polgármestert, hogy a közgyűlési döntést a Nagykanizsai Tankerületi Központ részére megküldje.

**Határidő:**  **2025. március 28.**

**(a közgyűlési döntés megküldése)**

**Felelős: Horváth Jácint polgármester**

(Operatív felelős: Bagarus Ágnes osztályvezető)

1. **Javaslat az autóbusszal végzett helyi közösségi közlekedés menetrendjének módosításával kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívottak: Rózsa Tamás forgalmi üzemvezető,**

**Lakner István nagykanizsai telephely vezető**

**Horváth Jácint:** Ugye a Volán felé is közvetlenül is, illetve tőlünk is érkeztek javaslatok. Köszöntöm Rózsa Tamást és Lakner István urakat a Volán, illetve bocsánat, a MÁV részéről most már, és ezeknek a beépítése, hozzáigazítása a mostani menetrendhez, ahol ugye ez releváns történne meg, és ennek a hatályba lépése előtt kell róla szavaznunk. Kérdezem a képviselőtársaimat, van-e kiegészítés, kérdés ehhez a napirendi ponthoz? Radics Bálint, Öné a szó képviselő úr.

**Radics Bálint:** Tisztelt Polgármester úr, tisztelt közgyűlés! Szeretnék köszönetet mondani ezúton a Volánbusz Zrt. képviselőinek, hogy januárban egy javaslatot fogalmaztam meg a ligetvárosi lakosok, családok kérésére. Az volt a kérésük, hogy a Nagykanizsa felől érkező autóbuszjáratok eddig ugye a Csengery úton, a Ligetvárosnak a másik oldalán tudtak megállni, viszont van arra lehetőség, hogy a Ligetváros bolt nevezetű autóbuszmegállóba beforduljanak ezek az autóbuszok. És polgármester úr is támogatta ezt a kérést, ezúton köszönöm őneki is. Május elsejétől Nagykanizsától az autóbuszok nem a Csengery útnak a másik oldalán, hanem a Ligetváros bolt előtt fognak megállni és így a fel és leszállás az nem lesz balesetveszélyes. Ezúton köszönöm még egyszer. Köszönöm.

**Horváth Jácint:** Köszönöm szépen. Így van, a következő Berta Krisztián,

**Berta Krisztián:** Köszönöm szépen a szót tisztelt polgármester úr! Ezt a gondolatmenetet tovább vive kérdezném én a Volán képviselőitől, hogy ezt a megállási módszert esetleg a távolsági buszok esetében is lehet-e alkalmazni, vagy náluk nincsen erre opció? Mert bizonyos helyzetekben ez nagy könnyebbséget jelenthetne akár a számukra is, hiszen, ha leszálló van, akkor azt jelzi, így lényegében csak pár méterrel lenne hosszabb, de más ügyben ez még okozhat kérdéseket. Köszönöm.

**Horváth Jácint:** Köszönöm, Rózsa úr.

**Rózsa Tamás:** Tisztelt Polgármester úr, tisztelt közgyűlés! Van rá mód, de ez helyközi autóbusz menetrendet érint, ugyan többletteljesítménye nincsen, többletmenetidő szükséglete nincsen, de mivel más az autóbusz-megállóhelynek a neve, ezt át kell vezetni a menetrendekben és ehhez a Minisztériumnak a hozzájárulása szükséges. Nyilván nem lehetetlen a dolog, hiszen nagyon sokszor élünk ezzel az eszközzel, de ezt legkorábban tanszünet kezdetétől, de inkább azt gondolom, hogy a szeptember elsejei iskolakezdéstől tudjuk átvezetni a menetrendekbe. Ha ez tényleg igényként jelenik, akkor viszont az volna a kérésem, hogy ezt írásban is kaphassuk meg. Köszönöm szépen.

**Horváth Jácint:** Köszönöm szépen. Akkor írásba is fogjuk jelezni ezt az igényt. Gábris Jácint, Öné a szó.

**Gábris Jácint:** Köszönöm a szót! Én akkor itt elmondanám a korpavári kérdést, és akkor legalább a végén az interpelláció kérdések sora eggyel rövidül. A korpavári lakosok kerestek ugye többször minket azzal, hogy néhány buszjárat esetében meg lehetne oldani, hogy ne a palini focipályánál forduljanak meg, hanem a korpaváron történjen az áthaladás és akkor ott vissza tudnak fordulni a régi 74-esen. Mert ugyan köszönik szépen azokat az intézkedéseket, amiket az elmúlt időszakban meghallgatásra találtak és sikerült kivitelezni, tehát ők hálásak, de hogyha még lehet, akkor ezzel lehetne még jobban segíteni az ott élőket. Köszönöm szépen.

**Rózsa Tamás:** Tisztelt képviselő úr! Köszönjük szépen, tovább kell gondolnunk ezt a témát. Ugye a korpavári közlekedéssel kapcsolatban volt már többször kérdés, egyeztetés. Ott ugye az, hogy milyen díjszabással tudnak utazni, még ez is ugye régen téma volt, hogy igénybe vehetik-e a helyi díjszabást, vagy csak a helyközit. Én azt gondolom, hogy le kéne ülnünk és végig beszélni, hogy milyen lehetőségeink vannak, akár a helyi járatok útvonalának meghosszabbításával, akár a helyközi autóbuszjáratok bevonás.

**Horváth Jácint:** Köszönjük szépen. Igen, ez egy menetet-teljesítményben azért jóval többet jelentene, tehát ezt azt meg kell nézni, hogy részletesebben, hogy ez, hogy kivitelezhető. Jó, Gondi Zoltán jön.

**Gondi Zoltán:** Köszönöm szépen a szót polgármester úr! Én is csak köszönni szeretnék, hiszen a 4, A4, 4Y Kiskanizsának azon részét járja, ahol nagyon sok idős ember él, és ezzel, hogy a Városkapu 8 óra 5 perckor induló busza be fog menni az autóbusz állomásra, ezzel gyakorlatilag az idős embereknek könnyítik meg a hazajutását, hiszen ők korábban látogatják meg a piacot és ott a bevásárlás után a nagy csomagokkal így akkor kényelmesen haza tudnak jutni. Köszönöm szépen, hogy figyelembe vették a kérést.

**Horváth Jácint:** Köszönöm szépen. Több hozzászólást nem látok. Én is köszönöm azt, hogy tényleg a lakossági és az önkormányzati igényeket figyelembe tudták venni ezen esetekben és sokszor kis apróságon múlik az, hogy egy-egy dolog sokkal kényelmesebb lesz az utazóközönség számára, vagy a lakók számára, és örülünk annak, hogy a Volán nyitott, a MÁV nyitott ezekben a kérdésekben és meg kell szoknunk, meg nekem is ezt a dolgot, és nem tudom Önöknek mennyi időbe telt ez, de szóval, hogy a MÁV nyitott ezekben a kérdésekben, és hogy konstruktívan tudunk együtt dolgozni, remélem a jövőben is. Köszönjük szépen az együttműködést. Amennyiben nincs több hozzászólás, szavaznunk kell a határozati javaslatról az előterjesztés szerint, amennyiben készen vagyunk, akkor szavazhatunk is.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**36/2025.(III.27.) számú határozat**

Nagykanizsa Megyei Jogú Város Közgyűlése

1. egyetért Nagykanizsa közigazgatási területén érvényes helyi járati menetrend és ezzel összefüggésben a Nagykanizsa Megyei Jogú Város Önkormányzata és a Volánbusz Zrt. jogutódjaként a MÁV Személyszállítási Zártkörűen Működő Részvénytársaság között a helyi menetrend szerinti autóbusszal történő személyszállítási közszolgáltatási feladatainak ellátása tárgyában kötött 2026.12.31. napjáig hatályos közszolgáltatási szerződés mellékletét képező menetrend 2025. május 1. napi hatállyal történő módosításával az alábbiak szerint:

**A 4, 4A és 4Y számú járat esetében:**

* A Városkapu körúttól 08:05-kor induló 4-es járat 5 perccel korábban, 08:00-kor indul és az Autóbusz-állomás érintésével közlekedik.
* Munkanapokon Kiskanizsa, Bornemissza utcától 18:26-kor 4A helyett 4-es járat indul

**Az 5, 5Y és 15 számú járat esetében:**

* A Vasútállomásról szabad- és munkaszüneti napokon 19:16-kor induló 5-ös járat meghosszabbítva, Vasútállomásig közlekedik.
* A Kalmár utcától szabad- és munkaszüneti napokon 20:25-kor induló 5-ös járat meghosszabbítva, Vasútállomásról indul 20:16-kor.

**A 7, 7Y és 17 számú járat esetében:**

* A Kalmár utcától munkanapokon 20:00-kor induló 7-es körjárat meghosszabbítva, a Vasútállomásról indul19:52-kor.

 **A 8, 8Y, 18, 18Y számú járat esetében:**

* A járatok Miklósfa felé a Csengery utcán található Ligetváros helyett Ligetváros, bolt megállóhelynél állnak meg.

 **A 9, 9Y és 29 számú járat esetében:**

* A járatok Miklósfa felé a Csengery utcán található Ligetváros helyett Ligetváros, bolt megállóhelynél állnak meg.
* Munkanapokon 06:10 órakor a Városkapu körúttól 9-es helyett a 29-es vonalon indul járat.
1. felhatalmazza a polgármestert az 1. pont szerinti menetrend-módosítással összefüggő, a Jogi, Nemzetpolitikai és Közrendi Bizottság által véleményezett szerződésmódosítás aláírására.

**Határidő: 2025. augusztus 31.**

**Felelős: Horváth Jácint polgármester**

(Operatív felelős: Tárnok Ferenc csoportvezető)

1. **Javaslat a szociális szolgáltatásokról és a személyes gondoskodást nyújtó gyermekjóléti ellátásokról szóló 21/2021. (VIII. 27.) önkormányzati rendelet módosítására (írásban)**

**Előterjesztő: Horváth Jácint polgármester**

**Meghívottak: dr. Tóth-Bagó Mónika intézményvezető**

**Lukács Erika intézményvezető**

**Mészáros Adrienn intézményvezető**

**Horváth Jácint:** Itt ugye alapvetően több néhány technikai és térítési díj-módosítások vannak, amit a jelenlegi körülményekhez szabunk, de hát még mindig nagyon jól állunk az összehasonlításban a többiekhez képest is. Van-e kérdés, észrevétel, amennyiben nincs, akkor szavazzunk a rendeletmódosításról egy szavazással. Köszönöm.

A közgyűlés 15 igen (egyhangú) szavazattal a javaslatot elfogadja és a következő rendeletet alkotja:

**10/2025.(III.31.) számú rendelet**

Nagykanizsa Megyei Jogú Város Önkormányzatának Közgyűlése megalkotja 10/2025. (III.31.) önkormányzati rendeletét a szociális szolgáltatásokról és a személyes gondoskodást nyújtó gyermekjóléti ellátásokról szóló 21/2021. (VIII.27.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat a Nagykanizsa Megyei Jogú Város Önkormányzata Közgyűlésének a településkép védelméről szóló 28/2017. (IX. 05.) önkormányzati rendelet módosításával kapcsolatos jóváhagyó döntés meghozatalára (írásban)**

**Előterjesztő: Horváth Jácint polgármester**

**Horváth Jácint:** Itt egy hosszú folyamat lezárásáról van szó. Ugye a településkép védelmét talán már tavaly ilyenkor valamikor indítottuk el ezt a folyamatot és tárgyaltuk több alkalommal. Ez az utolsó döntés ezen ügy kapcsán. Balogh László polgármester úr, Öné a szó.

**Balogh László:** Tisztelt Polgármester úr, tisztelt közgyűlés! A javaslatot ily módon, ilyen formában támogatom igennel, és ezért látszólag hát nem is kellene hosszabban szólni, de azért van olyan tanulsága a dolognak, illetve nem ért még véget ez a dolog, mer 4 pontban indultunk el, amelyből most kettőt kiveszünk. Merthogy a Balaton-felvidéki Nemzeti Park Igazgatósága a Kossuth téren a növényállományt illetően a helyi védelem alól való kivételt nem támogatja és az Állami Főépítészi Iroda sem ezt, illetve még a MAORT-telepen a napelemek nagyobb arányú elhelyezését sem támogatja, ezért ki is kell vennünk ezt a 2 alesetet egy határozati javaslattal. A maradó részt jómagam is támogatom. Egy megjegyzéssel hadd utaljak a következőre, én nagyon szeretem az ilyen típusú anyagokat, hogy helyi védelem alatt álló monumentumaink a városban, jó hosszú felsorolás, de hadd utaljak rá, hogy van ebben jó pár hiányzó, kiegészíthető hibás rész. Én jómagam szívesen hozzájárulok majd egy hosszabb anyagban a pontosításhoz. Ez egy mellékszál, az talán nem mellékszál, hogy a Balaton-felvidéki Nemzeti Park és az állami főépítész véleményét illetően jelezzük azt, hogy igenis fontosak lehetnek a fák, néha a parkolás szempontjait is felülmúlóan. Ezzel együtt ez egy örök vitatéma lesz, abban azt hiszem, mindannyian megállapodhatunk, hogy egészséges fát lehetőség szerint ne vágjunk ki, és hogyha már történik itt valamiféle beavatkozás, mert nincs kizárva ez az eset, itt év végéig erre újra vissza fogunk térni a Kossuth teret és a MAORT-telepet illetően, csak bizonyos plusz anyagok, dokumentumok szükségesek. De én azt remélem, hogy az lesz az egyöntetűbb hozzáállás, hogy megértve akár egyes tulajdonosi szempontokat, amelyek értelemszerűen enyhíteni szeretnének a szigorú szabályozáson, de vannak itt olyan közösségi szempontok, amelyek igenis alátámasztják, hogy a helyi védettség nem oly gyakori és nem véletlenül van, és mondjuk az egyeztetési folyamatban elhangzott a MAORT-telepet illetően, hogy ne csináljunk belőle lakott skanzent. Én ezzel nem értek egyet, mindenesetre a mértéktartás felé kell vinni azt gondolom, hogy a tulajdonosokat és a fakivágókat, ezt támasztja alá a Balaton-felvidéki Nemzeti Park véleménye és az állami főépítész véleménye, de erre még vissza fogunk térni. Ugye biztosan fognak készülni még dokumentumok a park növényállományáról, fafelvételi jegyzőkönyv, favédelmi és balesetveszélyes fák esetén fakivágási terv mindkét esetben, úgyhogy még folytatódik, de azt hiszem, hogy van olyan fontos és szimbolikus téma, hogy elmondhattam mindezt. Köszönöm.

**Horváth Jácint:** Köszönöm szépen. Valóban ez a két terület volt az, ami konfliktusossá vált a társadalmi egyeztetés, illetve a szakmai szervezetekkel való egyeztetés során. És azt láttuk, hogy jól lehet, valószínű amikor már személyesen ültünk le a személyes egyeztetésre, akkor lett volna kompromisszum mindkét esetben, de úgy gondoltuk, hogy inkább vonjuk vissza, és inkább kezdjük elölről az egészet, mert úgy biztos, hogy más olyan szempontokat is figyelembe tudunk venni, amiket mondjuk eddig ebben az eljárásban nem tudtunk figyelembe venni, és lesz lehetőség akkor a kiegészítésre és a bővítésre, és egyéb esetek esetében is, amire utalt polgármester úr itt a korábbi hozzászólásában. Dr. Fodor Csaba alpolgármester úr következik.

**Dr. Fodor Csaba:** Tisztelt közgyűlés! Egy kicsit félreértés volt ebben a Kossuth téri fák ügyében, mert volt olyan elképzelése a hatóságoknak, vagy olyan téves értékelése, hogy ott minden fa kivágásra kerülne. És ezért volt fontos az a személyes egyeztetés, amit a polgármester úr mondott, mert világossá tettük, hogy a Kossuth téren a 113 férőhelyes parkoló kialakítása kapcsán nagyobb átmérőjű fa, 3 darab kerülne kivágásra, és ugye hát itt már az volt az álláspontunk, hogy mivel kijött már az állásfoglalás, hogy egyszerűbb, ha kivesszük mi ebből a körből most, de ez nem azt jelenti, hogy teljesen elfelejtjük, hanem hogy átgondoljuk, egyeztetni fogjuk, és ennek kapcsán pedig majd megszületik egy új elképzelés az ottani területhasznosítása tekintetében. De ezen túlmegyek, hiszen Károlyi doktor úrnak már évek óta, de lehet évtizedek óta van egy közlekedést megreformáló gondolata erre a térre, úgyhogy még erre is ki fogunk térni, tehát egy komplexebb vizsgálatot folytatunk le a térrel kapcsolatos és annak megfelelően fogjuk meghozni a döntést. Ez volt az indoka, hogy visszahozzuk. A MAORT-telep tekintetében pedig mégiscsak azt kell eldönteni a közgyűlésnek, hogy ez egy valóban védett épület, vagy egy lakóterülete a városnak, nagyon fontos mind a növényzetével, mind az épített környezetével, viszont azt is tudomásul kellene vennünk, hogy valamifajta olyan lehetőséget viszont, amik nem jelentős mértékben befolyásolják a jelenlegi állapotot, mégiscsak meg kell engednie, hiszen a napelemekről beszéltünk, hogy hogy lehetne ott elhelyezni és milyen típusú napelemeket, amelyek az épületek jellegét, illetőleg az egész MAORT-telep jellegét jelentősen nem befolyásolják. Valamit engednünk kell nyilvánvalóan a légkondikat bizonyos határok között megengedtük, ott is megtaláltuk azt az optimális megoldást, ami ilyen esetben a kültéri egységekkel kapcsolatos, és azok elhelyezésével kapcsolatosan döntöttünk, tehát itt is lesz megoldás, csak azt kérte a főépítész úr, hogy ezt nézzük meg, és nemcsak a százalékokról folyt itt a vita, hogy most 25 %, 40 vagy 80, és egyébként hogy ezt mihez viszonyítjuk, az egész tetőfelülethez, vagy csak a lakások elhelyezésére szolgáló tetőfelülethez. Tehát sok minden más itt fölmerült, ezért azt gondoltuk, hogy nem húzzuk, tehát mer ha ezekkel most leülünk egyeztetni akár a Kossuth térrel, akár a MAORT-teleppel, a szakhatóságokkal, mind a kettőnek megvolt a, a kompromisszumos megoldás, amit a polgármester úr mondott, viszont elhúzta volna úgy az eljárást, hogy a többi tekintetében pedig nem, nem tudnánk dönteni, dönteni, és mivel ez összefügg egy másik folyamatban lévő eljárással, ezért azt mondtuk, hogy ezt visszavonjuk, és akkor majd ezt újra gondoljuk és megfelelően fogjuk kialakítani az álláspontot, amiben a hatóságnak is már vélhetően meg fog felelni. Tehát ez vezetett bennünket arra a döntésre, hogy ez az előterjesztés elkészüljön. Köszönöm szépen.

**Horváth Jácint:** Köszönöm szépen. Több hozzászólót nem látok, úgyhogy szavazás következik. Kettő szavazást kell lebonyolítanunk. Az egyik a határozati javaslatról fogunk először szavazni, majd a rendeleti javaslatról, úgyhogy először akkor kérem, hogy a határozati javaslatról szavazzunk.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**37/2025.(III.27.) számú határozat**

Nagykanizsa Megyei Jogú Város Közgyűlése **157/2024. (VIII. 29.) számú határozatának a MAORT telepet és a Kossuth teret érintő településképi rendelet módosítási szándékát módosítja.** Felkéri a polgármestert az eljárás során felmerült szükséges vizsgálatok, dokumentumok elkészítésére, majd ezt követően a településképi rendelet módosításhoz szükséges újbóli eljárás lefolytatására.

**Határidő: 2025. október 31.**

**Felelős: Horváth Jácint polgármester**

(Operatív felelős: Tárnok Ferenc csoportvezető,

 Városi főépítész)

**Horváth Jácint:** A rendeleti javaslatról fogunk most szavazni.

A közgyűlés 15 igen (egyhangú) szavazattal a javaslatot elfogadja és a következő rendeletet alkotja:

**11/2025.(IV.01.) számú rendelet**

Nagykanizsa Megyei Jogú Város Közgyűlése megalkotja a 11/2025. (IV.01.) önkormányzati rendeletét a településkép védelméről szóló 28/2017. (IX. 05.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat a településrendezési-terv általános egyeztetési eljárással történő módosításával kapcsolatos, jóváhagyó döntés meghozatalára (írásban)**

**Előterjesztő: Horváth Jácint polgármester**

**Horváth Jácint:** Ehhez kapcsolódó napirendi pont, hiszen a két folyamat párhuzamosan ment egymással, a rendezési terv, a településrendezési terv általános egyeztetési eljárással történő módosításával kapcsolatos, itt is végső jóváhagyás, ugye előző közgyűlésen a társadalmi vitát lezártuk és most a végső jóváhagyásról kell döntenünk e tekintetben és már készülünk a következő indítására, hiszen nagyon sok olyan igény összejött időközben, amelyek újabb igényeket fogalmaznak meg felénk és a rendezési terv módosítása felé. Ezeket szeretnénk kezelni és akár már a májusi közgyűlésen erről tárgyalni, az új eljárásokat megindítani, de azt csak akkor tudjuk, ha lezárjuk az előzőt. Kérdésem, van-e kérdés, hozzászólás? Nincs, akkor szavazunk, itt is több szavazásunk van. Hármat kell szavaznunk, határozat, egy rendelet és újra egy határozatról. Így lesz logikailag rendben a dolog. Tehát az első határozati javaslatról szavazunk, ahol az átvezetésekről gondoskodunk. Kérem, szavazzanak.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**38/2025.(III.27.) számú határozat**

Nagykanizsa Megyei Jogú Város Közgyűlése az állami főépítészi záró szakmai véleményben foglaltakat elfogadja és a Nagykanizsa Megyei Jogú Város *településszerkezeti terv*ének módosítását a jelen előterjesztés és mellékleteként szereplő rajzi és szöveges módosításnak megfelelően jóváhagyja, egyidejűleg felkéri a polgármestert, hogy a módosítások átvezetéséről gondoskodjon.

**Határidő:** **2025. április 15.**

**Felelős: Horváth Jácint polgármester**

Operatív felelős: városi főépítész

**Horváth Jácint:** Most a rendeletről fogunk szavazni.

A közgyűlés 13 igen és 2 tartózkodással szavazattal a javaslatot elfogadja és a következő rendeletet alkotja:

**12/2025.(IV.01.) számú rendelet**

Nagykanizsa Megyei Jogú Város Közgyűlése megalkotja a 12/2025. (IV.01.) önkormányzati rendeletet a Nagykanizsa Megyei Jogú Város Helyi Építési Szabályzatáról és Szabályozási tervéről szóló 10/2019. (V.31.) önkormányzati rendelet módosításáról.

(A rendelet a jegyzőkönyvhöz mellékelve.)

**Horváth Jácint:** És most újra a határozati javaslatról szavazunk, ahol a feltöltésről intézkedünk.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**39/2025.(III.27.) számú határozat**

Nagykanizsa Megyei Jogú Város Közgyűlése felkéri a polgármestert, hogy az elfogadott módosított településszerkezeti tervet a helyi építési szabályzat módosításával együtt töltse fel az E-TÉR felületre.

**Határidő: 2025. április 15.**

**Felelős: Horváth Jácint polgármester**

Operatív felelős: városi főépítész

1. **Nagykanizsa Megyei Jogú Város Önkormányzata Gazdasági Programja (írásban)**

**Előterjesztő: Horváth Jácint polgármester**

**Horváth Jácint:** Ugye a polgármesternek fél éve van arra, a hivatalba lépésétől, hogy benyújtsa a gazdasági programot a közgyűlés felé. Ez megtörtént, ez található most itt Önök előtt és erről kell tárgyalnunk. Készségesen megtettük a benyújtást, azért a korábbi fejlesztéseinkhez képest túl sok meglepetést nem tartalmaz. Hozzászólók következnek, Balogh László az első.

**Balogh László:** Tisztelt Polgármester úr, tisztelt közgyűlés! Valamennyire érdemben szeretnék hozzátenni, mert ez egy fontos napirend, ugye egy 40 oldalas anyag, gazdasági program az Öné polgármester úr, 2025-2029-re vonatkoztatva. Én nem felejtettem el a saját hasonló dokumentumomat, amely 2024-re vonatkozott, és 34 oldalas anyag volt. Összehasonlítottam a kettőt egyébként, és nem részletezem most. Elég sok egyező rész van, nincs nagy különbség, pedig várható lenne. Persze most ezt vissza lehet dobni a kérdést, hogy az enyém mennyiben különbözött Dénes Sándor polgármester úrhoz fűződő gazdasági programtól. Az enyém sem különbözött ugyan nagyon Dénes Sándorétól, de ott volt valamiféle folytonosság. Itt azért lenne igény újdonságokra. Kimaradt például, ezt hadd jelezzem, mint akár saját fájdalmamat, kimaradt ez számomra nagyon fontos rész, a régi 10. fejezet, „Legyen Nagykanizsa a körforgásos gazdaság mintavárosa”, szerintem ezzel kellene törődni. És talán azt még hadd fogalmazzam meg, hogy ez egy helyzetértékelés jellegű anyag, cselekvési tervet kevéssé tartalmaz, inkább a már elnyert uniós és állami forrásokat, hogy hogyan, melyik évben mire kívánjuk felhasználni, erről szól ez leginkább, és az azonban tetszik, hogy mondatilag elismeri az anyag, hogy a város stabil helyzetből indulhat neki a következő ötéves ciklusnak. Az elmúlt 5 év alapján van néhány olyan felvetés, amit megfogalmaztunk, és most is hadd fogalmazzak meg. Jó lenne, ha a buszközlekedés kapcsán, amelyre az elmúlt 5 évben 2.000.000.000 Ft-ot költöttünk, lenne valami előremutató konkrétum. Én ott a ciklusom végén próbálkoztam volna, az más kérdés, hogy az ott nem sikerült, de ezt a fájdalmamat hadd mondjam. Hadd mondjam talán azt is, hogy a Kanizsa Médiaházzal kapcsolatosan, amelyre az elmúlt 5 évben 636.000.000 Ft-ot fordítottunk, valamiféle távlatos elképzelést én szívesen látnék. Jó, látszólag nem gazdasági programba való, de minden pénz is, és itt különösen az. Annak kifejeztem már afölötti örömömet, hogy városi rendezvényeket bővebben támogatunk, annak akár örülhetek, és az idén ugye 95.000.000 Ft-ot számoltam össze, mint ilyet, ami benn van a költségvetésben, de az fájdalmas továbbra is, és ezt elmondtuk már egy párszor, meg persze ezt oda- vissza lehet dobni ezt a labdát, hogy ugyanakkor az idei évben az összes infrastrukturális fejlesztésre, lásd, nem részletezem most, mindösszesen 670.000.000 Ft jut, és talán azt is hadd mondjam kifelé, akár a város érdekében, hogy az új közel 100 hektáros ipari parki területünket még jobban kell hirdetni, promótálni, és ezt kérem, hogy ne visszafelé fordítsák, mert az előző 5 év az én polgármesterségem mellett folyt, de nem az én városvezetésem mellett. Tehát kérem, hogy ezzel bővebben törődjünk. És hadd fájlaljam ennek kapcsán, amit megfogalmazott polgármester úr már, hogy a munkahelyteremtési támogatást Ön nem tartja olyan jó konstrukciónak, és hát nem véletlenül erre 0 Ft van az önkormányzat költségvetésében az idén, és így tovább, és így tovább. Nem kívánom túlzásba vinni a kritikai és akár elismerő észrevételeket, mert pro és kontra is tudok mondani, azzal együtt, hogy az az érzésem, hogy Kanizsa bajban van ezen területen, de kívánom, hogy kászálódjunk ki ebből a gödörből. Ennyivel járultam hozzá a napirendhez, én nemmel fogok szavazni. Köszönöm.

**Horváth Jácint:** Köszönöm szépen a hozzászólást, Bizzer András következik.

**Bizzer András:** Tisztelt Polgármester úr, tisztelt közgyűlés! Én a magam részéről ezt az előterjesztést, ezt a gazdasági programot elégtelennek tartom. Tisztelt polgármester úr! Ez az előterjesztés egy hivatalnoki alapanyag, és most ne sértődjenek meg a hivatalnokok, nekik nyilván az volt a feladatuk, hogy egy alapdokumentumot elkészítsenek és letegyenek a polgármester asztalára. Ez meg is történt, csak én azt hiányolom polgármester úr, hogy Ön ezzel az anyaggal az én véleményem szerint nem dolgozott semmit. Önnek, mint első számú vezetőnek ebbe az anyagba bele kellett volna írnia, vagy írattatnia az Ön elképzeléseit Nagykanizsa gazdaságával kapcsolatban a következő 5 évre vonatkozóan. Ez nem történt meg. Az anyag beszél a múltról, beszél a jelenről, egy nagyon picit beszél a jövőről, de csak kb. 2 évre előre. Olyan dolgokról, amik már ismertek a közgyűlés tagjai számára, hiszen a költségvetés vagy más dokumentumok kapcsán felmerültek már. Nem ötéves távlatban gondolkodik ez a program. Nincs egy polgármesteri, egy vezetői vízió, hogy Ön mit akar kezdeni ezzel a várossal a következő 5 évben gazdasági szempontból. Ön polgármester úr nem végezte el a munkát sajnálatos módon ezzel az anyaggal kapcsolatban és ez azért felháborító, mert mégiscsak bruttó 3.000.000 Ft-os fizetése van Önnek havonta. Polgármester úr, ezért a fizetésért kicsit többet kellene dolgoznia, az ilyen anyagok kapcsán is nekem az a véleményem. És most kifejtem, hogy mit hiányolok részleteiben az anyagból. A munkahelyteremtés, ezt már Balogh László képviselőtársam is említette a munkahelyteremtéssel kapcsolatban.

**Horváth Jácint:** [mikrofon nélkül beszél]

**Bizzer András:** A 4 percet egyben szeretném igénybe venni polgármester úr a munkahelyteremtéssel kapcsolatban, hogy a rendeletünk létezik, arról nem szól ez a program. És egyébként a rendeletünket vagy meg kellene tartani és jobbá tenni, vagy hogyha Önöknek ez a célja, akkor ki kell mondani, akkor meg kell szüntetni. Ezzel kapcsolatban nincs véleménye Önnek polgármester úr, és ez nagyon súlyos probléma, hogy Nagykanizsa a munkahelyteremtésével nem akar foglalkozni a következő 5 évben. Az építményadóval kapcsolatban meg sem említi az anyag azt, hogy van egy olyan remek kedvezményünk, amit még Balogh László polgármestersége idején vezettünk be, hogy az ipari parkok területén és akár más területeken is, hogyha jön egy befektető, akkor építményadó kedvezményben részesül. Évekig nem kell építményadót fizetni, erről nincs szó az anyagban. Ennek reklámozásáról nincsen szó az anyagban, ez polgármester úr elfogadhatatlan. Arról sincs szó az anyagban, hogy Önnek mik az elképzelései, Ön milyen gazdasági cégeket akar idehozni Nagykanizsára, milyen területről. Logisztika, autóipar, netalántán akkumulátorgyárakat is el tud képzelni Nagykanizsa közelébe. Önnek erről mi a véleménye? Én ezt megkérdezném Öntől, mint kanizsai polgár is ennek kapcsán. Önnek fontos a környezetvédelem polgármester úr? Mert az anyagban egy ekkora pici kis bekezdés van a környezetvédelemmel kapcsolatban. Egy másik anyagra utal ugye ez az anyag, de akkor is könyörgöm, a gazdasággal kapcsolatban nagyon fontos a környezetvédelem, a környezetvédelmet meg kéne erősíteni a polgármesteri hivatalban, ott olyan környezetvédelmi szakembereket kellene foglalkoztatni, akik teszik majd a dolgukat akkor, ha netalántán egy olyan befektető jön Nagykanizsára, aki olyan tevékenységet fog végezni, amely kapcsán a környezetvédelem létfontosságú lesz. Polgármester úr, lesznek Önnek szakemberei, hogy meghozza a jó döntést? Hogy mi, mint testület meghozzuk majd a jó döntést ezekkel a cégekkel kapcsolatban, a beruházásokkal kapcsolatban? Én még nem látom ennek a munkálatoknak az előkészítését. Ön nem gondolkodik távlatokban polgármester úr, Önnek ezek nem fontosak, Önnek nincsenek víziói, és ezért számomra ez az anyag elfogadhatatlan. Én azt gondolom, hogy egyébként a munkaerő megtartásával vagy növelésével sem foglalkozik ez az anyag. Fontos lenne a fiatalokat megtartani Nagykanizsán. Önök erről nem beszélnek ebben az anyagban, hogy hogyan képzelik el, hogy Nagykanizsán, hogyha jön egy befektető, akkor azt lássa, hogy van képzett munkaerő, és ezt a munkaerőt mi gondozzuk, képezzük, megtartjuk itt Nagykanizsán erről nincsenek elképzelései Ön Önnek, polgármester úr. Ez szörnyű, Ön nem tudja ezt a várost vezetni ez alapján az anyag alapján. Én arra kérem a tisztelt testületet, hogy ezt az anyagot ne fogadjuk el, igenis dobjuk vissza és kérjük meg a polgármester urat arra, hogy tegye bele a munkát és készítsen egy normális gazdasági programot. Köszönöm szépen.

**Horváth Jácint:** Hát képviselő úr, ön itt ült ebben a székben, nem ebben, a mellettem lévő székben 5 évig. Ezekre a kérdésekre, amit számonkér, még csak véletlenül se próbált meg egyszer sem válaszolni. Mit csinált ön 5 évig ebben a székben? No, Fodor Csabának adom meg a szót.

**Dr. Fodor Csaba:** Köszönöm szépen. Tisztelt közgyűlés! Én könyörögtem polgármester úrnak, hogy írja bele, hogy mondjuk mi legyünk a vagongyártás központja, de az Istennek nem hajlott rá. Hát nem, most én ezt én is számot kértem. Szomorúan vettem egyébként a, hogyha a 11-es napirendi pontot is elolvasta volna, eljutott volna odáig, akkor azért látná, hogy mik azok a koncepciók, amik lefednék ezt az 5 évet, itt a TOP pályázatokról beszélek, sok-sok 100 millió Ft-os vagy több milliárd Ft-os pályázatokról összességében, amelyekben azért van ilyen, olyan, amolyan elképzelés, többek között olyan is, amit Ön most kifogásolt. Azt tessék majd lebokszolni Balogh polgármester úrral, hogy ha ez sokban hasonlít ahhoz az anyaghoz, vagy sok azonos elemet tartalmaz, hogy milyen, majdnem azt mondtam, hogy milyen rossz anyagot hagyott ránk, hogy ilyenből kell dolgoznia a polgármester úrnak szegénynek. De voltak annak jó elemei is, tehát félreértés ne essék, azt be is fogadta a polgármester úr és azért ilyen az anyag. De viccet félretéve, én azt gondolom, hogy ez nyilvánvalóan a jövővel kapcsolatosan akkor lehet normális anyagokat készíteni, hogyha az ember megismeri a múltat, abból helyes következtetéseket von le, és azt gondolja, hogy a jelen realitásait pedig beépíti abba, hogy mit lehetne azokból használni, vagy mik azok a reális célkitűzések, amelyeket most ma Nagykanizsán ki lehetne tűzni. Természetesen abban nincs vita és nem is lehet vita közöttünk, hogy valamilyen jelentős vagy több jelentős befektetőt vonzzunk a városba. Ennek több oka is van, egyik oka az, hogy munkahelyeket teremt, a másik oka az, hogy adót fizet a városnak. Nyilvánvalóan az más kérdés, hogy milyen adókedvezményekre tart igényt, de én azt látom, hogy ma még nem az dönti el a befektetők hova, tehát a befektetők mozgását, hogy itt milyen adókat vagy adókat engedünk el neki és hány évre, hiszen vannak olyan intézkedések, amelyek a támogatások mértékét határozzák meg és azok intenzitását, amivel viszont mi nem állunk jól. De ezt nem mi döntjük el, mert az egy kormányzati döntés. Tehát azért itt vannak olyan szerepek, amik ránk tartoznak, vannak olyan szerepek és lehetőségek, amik nem ránk tartoznak. Mi én azt gondolom, hogy mindent megtettünk eddig is, és a jövőben is, hogy a városunk fejlődhessen, és mindazoknak az elvárásoknak eleget fogunk fog fogunk tenni, amelyet Ön megfogalmazott, és bízunk benne, hogy 2029-ben Önt is a támogatónk közötti sorban tarthatjuk számon. Köszönöm szépen.

**Horváth Jácint:** Köszönöm szépen. Tehát az előterjesztés alapvetően olyan dolgokat kér számon egyébként, amit egy közép és hosszú távú gazdasági koncepció, stratégia lenne, szerepe. Igen tehát maga az anyag az egyébként a jelenlegi feladatainkból támaszkodik és a jelenlegi feladatainkra épül rá, amiből sajnos sokat elvett a kormány már az elmúlt években. Például a szakképzés ilyen, tehát hogy ott lehetne a szakképzésről nekünk beszélni sok mindent, de hogy ráhatásunk semmi nincs sajnos, köszönhetően annak, hogy kivették a kezünkből az efelett való diszponálást évekkel ezelőtt például, ezek ilyen dolgok, de szerintem jóval többet ír a gazdaság fejlesztéséről, mint az előző anyag, és jóval, és a tetteink, és az, amit teszünk egyébként ennek szellemében, az sokkal fontosabb ennél, mert egy vállalkozó vagy egy befektető nem azért jön ide, vagy nem jön ide, vagy nem azért vesz igénybe, vagy nem veszi igénybe az adó adókedvezményt, mert benne van-e az a polgármester által kötelezően benyújtandó gazdasági programban vagy nincs benne. Ha megnézi viszont azokat a marketinganyagokat, vagy amiket gyártottunk az elmúlt években, azokban benne volt, amit kifejezetten a befektetők felé prezentáltunk. Ha megnézi azt, habár nem látja, de megnézi azt, hogy mennyi vállalkozói fórumot szerveztünk az elmúlt hetekben, hónapokban, amit nyilván nem feltétlenül teszünk nyilvánossá, de ettől még ezek vannak és működnek és léteznek, akkor szerintem már többet tettünk az elmúlt 6 hónapban, mint Önök az elmúlt 5 évben és számos befektetővel is tárgyaltunk az elmúlt hónapokban, szerencsére. Az, hogy ezeknek hogyan és mikor lesz eredménye, az persze mindig kérdés, de remélem, hogy előbb-utóbb és most is van már lebeszélve több tárgyalás is a külföldiekkel is, úgyhogy én nem tudok arról egyébként, hogy ide hozzánk akkumulátoripari cég jelentkezne, most én nem találok, hozzám nem jött ilyen megkeresés, és ezért nagyon figyelemfelkeltő volt az aggodalom, amit Ön előadott, tehát lehet, hogy Ön tud valamit, én nem tudok ilyet, tehát megmondom őszintén, és ha lesz ilyen, akkor sem egy környezetvédelmi munkatárs fogja ezt megoldani ezt a problémát, akkor szakértőket kell felfogadnunk és őket kell megbíznunk azzal, hogy tegyen le egy szakértői anyagot, ami több szakterületet ölel fel adott esetben egy-egy ilyen történetben, de mondom, én nekem nincs ilyen most a látókörömben, ezt nyugodt szívvel és őszintén mondhatom. Úgyhogy, de sok más típusú dolog meg igen, tehát remélem, hogy ebbe tudunk tényleg előre lépni. Köszönöm a dicséretet, a stabil helyzetre vonatkozóan, amit átvettünk, ezt magunknak okoztuk szerintem a közgyűlési többségünkkel az elmúlt időszakban, és tényleg megpróbálunk ezzel élni. A körforgásos gazdaság azért nem került be egyébként, mert nyilvánvalóan itt is több körben egyeztettünk az egyetemmel az elmúlt hónapok során, és sajnos az a projekt, amit ők akkor ott elképzeltek és megálmodtak, abban a formában jelen pillanatban nem valószínű, hogy meg fog valósulni. Ettől függetlenül fognak megvalósulni bizonyos elemei, de az nem azt fogják jelenteni, amit Ön mondott, de ettől még ezen az úton tovább haladunk és nagyon jó a kapcsolat egyébként a Pannon Egyetemmel e téren. Köszönöm szépen. Több hozzászólást nem látok, a vitát lezárom, szavazásra bocsátom az előterjesztésben lévő határozati javaslatot.

A közgyűlés 8 igen és 7 nem szavazattal a javaslatot elfogadja és a következő határozatot hozza:

**40/2025.(III.27.) számú határozat**

Nagykanizsa Megyei Jogú Város Közgyűlése Nagykanizsa Megyei Jogú Város Önkormányzatának 2025-2029. évekre szóló gazdasági programját elfogadja.

1. **Javaslat önkormányzati intézmények magasabb vezetői illetményének, munkabérének megállapítására (írásban)**

**Előterjesztő: Horváth Jácint polgármester**

**Horváth Jácint:** Itt arra teszünk javaslatot az előterjesztésben, hogy azzal az összeggel, amit, vagy azzal a százalékkal, amivel a béreket terveztük megemelni az intézményeknél, az intézményvezetők is visszamenőleg január 1-től kerüljenek korrigálásra a béreik. Van-e ezzel kapcsolatban kérdés, észrevétel? Nincs, akkor szavazásra bocsátom.

A közgyűlés 9 igen és 6 tartózkodás szavazattal a javaslatot elfogadja és a következő határozatot hozza:

**41/2025.(III.27.) számú határozat**

Nagykanizsa Megyei Jogú Város Közgyűlése

1. a Nagykanizsai Turisztikai Hivatal és Információs Iroda irodavezetőjének, Bali Veronikának illetményét 2025. január 1. napjától bruttó 648.000.-Ft/hó összegben állapítja meg, amely tartalmazza a magasabb vezetői pótlékot, valamint az egyéb illetménypótlékokat is.

A közalkalmazottak jogállásáról szóló 1992. évi XXXIII. törvény 70. § (2) bekezdés a) pontja, továbbá a 77/1993. (V. 12.) Korm. rendelet 10/A. § (1) bekezdés a) pontja értelmében magasabb vezetői pótlékát bruttó 100.000.-Ft-ban határozza meg.

Felkéri a polgármestert, hogy a szükséges munkáltatói intézkedéseket tegye meg.

**Határidő:** **2025. április 11.**

**Felelős: Horváth Jácint polgármester**

(Operatív felelős: Dr. Gyergyák Krisztina jegyző)

1. a Kanizsai Kulturális Központ igazgatójának, Kovácsné Mikola Máriának munkabérét 2025. január 1. napjától bruttó 806.000.-Ft/hó összegben állapítja meg, amely tartalmazza a magasabb vezetői pótlékot is.

Felkéri a polgármestert, hogy a szükséges munkáltatói intézkedéseket tegye meg.

**Határidő:** **2025. április 11.**

**Felelős: Horváth Jácint polgármester**

(Operatív felelős: Bagarus Ágnes osztályvezető)

1. a Thúry György Múzeum igazgatójának, Dr. Száraz Csillának munkabérét 2025. január 1. napjától bruttó 806.000.-Ft/hó összegben állapítja meg, amely tartalmazza a magasabb vezetői pótlékot is.

Felkéri a polgármestert, hogy a szükséges munkáltatói intézkedéseket tegye meg.

**Határidő:** **2025. április 11.**

**Felelős: Horváth Jácint polgármester**

(Operatív felelős: Bagarus Ágnes osztályvezető)

1. a Nagykanizsai Család- és Gyermekjóléti Központ intézményvezetőjének, Mészáros Adriennek illetményét 2025. január 1. napjától bruttó 806 000.-Ft/hó összegben állapítja meg, amely tartalmazza a magasabb vezetői pótlékot, valamint az egyéb illetménypótlékokat is.

A közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII. 26.) Korm. rendelet 4. melléklete értelmében vezetői pótlékát 45 000 Ft-ban, a 5. melléklete szerint szociális ágazati összevont pótlékát 158 000 Ft-ban határozza meg.

Felkéri a polgármestert, hogy a szükséges munkáltatói intézkedéseket tegye meg.

**Határidő: 2025. április 11.**

**Felelős: Horváth Jácint polgármester**

(Operatív felelős: Bagarus Ágnes osztályvezető)

1. **Javaslat a Zrínyi u. 31. szám alatt található volt Piért raktár térítésmentes használatba adására (írásban)**

**Előterjesztő: Horváth Jácint polgármester**

**Meghívott: Szabó István vezérigazgató**

**Horváth Jácint:** Itt ugye a VIA Kanizsa használja a Piért raktárat egy határozatlan idejű szerződés keretében, ezt szentesítenénk. Balogh László, Öné a szó.

**Balogh László:** Tisztelt Polgármester úr, tisztelt közgyűlés! Egy rövid jelzésszerű hozzászólás, egyébként támogatom a javaslatot, de egy ilyen óhaj hadd hangozzék el akkor is, ha ez már nem valósulhat meg, de jobb lett volna, ha itt ifjúsági klub lett volna, vagy a VIA új helyre költözött volna, s itt lenne az immár százéves zeneiskolánk. Köszönöm szépen.

**Horváth Jácint:** Köszönöm, abszolút egyetértünk benne. Pont talán 2 hete tárgyaltunk erről, újra, elővettük a kérdést egy másik ügy kapcsán és azért az fel lett mérve a tankerület által, hogy mibe kerülne ennek a felújítása és itt milliárdos tételről beszélünk. Tehát alapvetően ez azért jelentősen korlátozza a lehetőségeinket e tekintetben. Jó, köszönöm. Amennyiben nincs több hozzászólás, a vitát lezárom. Kérem szavazzunk a határozati javaslatról.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**42/2025.(III.27.) számú határozat**

Nagykanizsa Megyei Jogú Város Közgyűlése

1. egyetért a nagykanizsai 1954/2 hrsz-ú, 8800 Nagykanizsa, Zrínyi u. 31. szám alatti ingatlan – nemzeti vagyonról szóló 2011. évi CXCVI. törvény 11. § (13) bekezdése szerinti – ingyenes használatba adásával közcélú adományként, 2025.01.01. napjától határozatlan, de legfeljebb a közfeladatok ellátásáig tartó időtartamra a VIA Kanizsa Városüzemeltető Nonprofit Zrt (8800 Nagykanizsa, Zrínyi u. 33.) részére – a Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdésének 2., 4., 5., 11., 14., 15. és 17. sorszám alatt megjelölt önkormányzati feladatok, valamint a Nagykanizsán 2011.01.31. napján az Önkormányzat és a VIA Kanizsa Nzrt. között kötött közhasznúsági szerződésben rögzített – közfeladatok ellátására tekintettel irattár, a közfeladata ellátáshoz szükséges tárgyi eszközök tárolása és a munkavállalók elhelyezése céljára.
2. felhatalmazza a polgármestert az előterjesztés mellékletét képező térítésmentes használatba adásról szóló megállapodás aláírására.

**Határidő: 2025. április 15.**

**Felelős: Horváth Jácint polgármester**

Operatív felelős:Dr. Farkas Roland vagyongazdálkodási koordinátor, jogtanácsos

1. **Javaslat a nagykanizsai 052/28 hrsz-ú ingatlan szántó alrészletére kötött haszonbérleti szerződés meghosszabbítására (írásban)**

**Előterjesztő: Horváth Jácint polgármester**

**Horváth Jácint:** Egy mezőgazdasági vállalkozó, Ács Norbert részére kerülne ez meghosszabbításra. Nincs, hozzászólást nem látok, a vitát lezárom. Kérem, szavazzunk a határozati javaslatról.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**43/2025.(III.27.) számú határozat**

Nagykanizsa Megyei Jogú Város Közgyűlése

1. egyetért a nagykanizsai 052/28 hrsz-ú, összesen 14,2893 ha alapterületű önkormányzati tulajdonú ingatlan ingatlan-nyilvántartásban c) alrészlettel jelölt 9,9699 ha szántó művelési ágban, valamint f) alrészlettel jelölt 2,5262 ha szántó művelési ágban nyilvántartott részei hasznosítása tárgyában Ács Norbert haszonbérlővel 2025. április 21. napjáig fennálló haszonbérleti jogviszony 2026. október 15. napjáig történő meghosszabbításával a szerződésben rögzített egyéb feltételek változatlanul hagyása mellett, azzal, hogy a haszonbérlő a hosszabbítás időtartamára a hatályos haszonbérleti szerződésben megállapított haszonbérleti díjat időarányosan tartozik megfizetni.
2. felhatalmazza a polgármestert, hogy kösse meg a hatályos haszonbérleti szerződés módosításáról szóló Jogi, Nemzetpolitikai és Közrendi Bizottság által véleményezett megállapodást.

**Határidő (a szerződés megkötésére): 2025. április 10.**

**Felelős: Horváth Jácint polgármester**

Operatív felelős: dr. Farkas Roland jogtanácsos

1. **Javaslat a TOP Plusz Városfejlesztési Programtervvel kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: Nyeste Péter ügyvezető**

**Horváth Jácint:** Ugye ahogy ígértük, akkor márciusra elkészült az anyag, tekintve azokat az irányokat, amikről már januárban is döntöttünk, azon az úton mentünk tovább. Nyilván több tucat, de inkább 100 fölötti kérdéses pont merült fel folyamatosan az egyeztetések során, amit kezelni kellett és mondjuk, ami miatt egyes projektelemeket nem tudtunk, vagy nem úgy tudtunk beemelni, ahogy sikerült, mert a pályázati kiírás sajnos sok mindenben kötötte a kezünket, és korlátokat tett elénk, de megpróbáltuk a körülményekhez képest legjobb anyagot előkészíteni és ide Önök elé rakni és ezeknek a benyújtása hétfőig lenne esedékes. Ugye megnyitom a vitát Balogh László, Öné az első hozzászólás.

**Balogh László:** Tisztelt Polgármester úr, tisztelt közgyűlés! Ismét a téma fajsúlya miatt röviden hadd szóljak, merthogy az FVS, a TVP 2021-2027-re szólóan hát mindannyiunk számára fontos, és nemcsak azért, mert 7,9 milliárd forintról van szó, hanem azért is, hogy mi tud ebben megvalósulni. Előre mondom, hogy igennel fogok szavazni akkor is, ha néhány kritikai megjegyzésem mégiscsak hadd legyen, de a határidő sürgőssége miatt ugye itt azt hiszem, hogy ez már nem az álmodozások kora, hanem az operativitás jegyében az 5-ös számú módosítás 7 változtatását én tudom támogatni. De hadd hangozzék el, hogy szomorú vagyok, hogy a Zsinagóga tömb rehabilitációja kikerül, a Vasemberház felújítása kikerül ebből a még múltkor ezeket tartalmazó anyagból. Az más kérdés, hogy a módosítás által, hogyha a Pivári utca rendbetétele végre sikeredik, én annak tudok örülni, a Csónakázó tavi mindenféle fejlesztésnek nagyon örülök és mindenféle zöld megújulásnak, legyen a Sétakert, Aréna, Mindenki Sportpályája szintén tudok örülni. Az fáj, hogy a hajléktalan szálló új helyre költözése vagy valamiféle létrejövetele újonnan, az kikerült szintén az anyagból és a legnagyobb fájdalmam az, hogy az iskolafelújítások 680.000.000 forinttal egy az egyben kikerültek. Az más kérdés, hogy most ezt mondva a fájdalmat természetesen tudom ellentételezni a Családok Átmeneti Otthona felújításának fontosságával és 2 óvodánk felújításával, de ami itt szerepel az anyagban, hogy majd az iskolafelújításra mondjuk más pályázati forrásból és én tudom, hogy a Versenyképes Járások Programra is gondolnak, amivel még ma fogunk foglalkozni, de előre figyelmeztetek, hogy annak kétszer 250.000.000 forintja az nem tudja letakarni azt az igényt, ami máris megjelent mondjuk a Tankerület és az NSZC részéről, többek között közel 3.000.000.000 forinttal. Tehát itt vannak még további sürgető, fontos feladatok, amik kikerültek ebből a dokumentumból és a Kiskastély felújítását is most egyelőre búcsúztatjuk. Ez fáj, de igen, annak hadd örüljünk, hogy az iparterületek elérhetőségének javítása, vagyis annak a 20+70 hektárnak az elérhetőségének a javítása, arra egy komoly tétel szánódik, és épül egy újabb ipari csarnok is nem kevés pénzből és a hozzá tartozó irányítóhatósági és Zala vármegyei jóváhagyások is megtörténtek, úgyhogy mi is, én magam azt szeretném erősíteni, hogy hajrá, menjen tovább és lássuk ezt a 7,9 milliárd forintot, nem azt, hanem annak megvalósulását. Köszönöm.

**Horváth Jácint:** köszönöm szépen. Dr. Fodor Csaba alpolgármester úr.

**Dr. Fodor Csaba:** Köszönöm. Tisztelt közgyűlés! Balogh László polgármester úrnak nyilvánvalóan van igaza, mi is azon munkálkodtunk, hogy lehetne ezeket az Ön által fájdalmasnak ítélt beruházási elemeket, felújítási elemeket beemelni ebbe a programba, sajnos nem lehetett. A kiírások tekintetében volt egy szigorú megkötés, az pedig a tulajdonlási kérdés. A Zsinagóga tömb tekintetében nem vagyunk százszázalékos tulajdonosok, az érintett helyrajzi számokon van más tulajdon is és mindezen túl és ugyanez igaz a Vasemberházra és akkor a kettőt együtt mondom, mert az indokok azonosak voltak. Mindezeken túl nem lehetett olyan elemeket, tehát olyan épületeket beemelni fejlesztés célként, amelyekben nemcsak a tulajdonlás válik el, hanem elválik a funkció is. Tehát ha gazdasági tevékenységet végző cégek vagy, tevékenységek folynak egy adott fejleszteni kívánt ingatlanon, akkor ott arányosítani kellett volna, ahhoz viszont hozzá kellett volna tenni jelentős összegű saját erőt. Most nézzük végig, a Vasembe háznak a földszintje az ilyen csontra, ráadásul van benne magántulajdon is, van benne állami tulajdon is, amit Károlyi doktor már régóta hajtja, hogy adják vissza nekünk képtárnak, de hát ugye azzal sem tudtunk előre menni. Tehát voltak olyan objektív körülmények, amelyek megakadályozták, hogy mi ezzel komolyan foglalkozzunk. A Zsinagógával kapcsolatosan kiváló tervek vannak, tényleg kiválóak. De hát, nem tudtunk ilyen objektív okok miatt tovább indulni vele. Kiskastély. A Kiskastély azt megvizsgáltattuk szakértővel, szakvélemények készültek rá, milyen állapotban van. A faszerkezetet, illetőleg most már nemcsak a faszerkezetet, hanem szinte az egész falazatot látható gombafertőzés, ami ott van, az azt irányozná elő, hogy ezt le kellene bontani teljesen, csak a külső falazatokat meghagyva, teljes fertőtlenítés, padozatot is, mindent és onnan kéne felépíteni. Ez a legóvatosabb becslések szerint is összességében milliárd forint körüli összeg lenne. Ezt nem látjuk, meg hát nyilvánvalóan funkciót is kellene neki találni, ha funkciót találunk neki, akkor viszont azt működtetni kell, a működtetés meg szintén nem kerülne 1-2 forintba csak, hanem az jóval többe kerülne, tehát sok minden más megfontolást kellett itt figyelembe vennünk. Én azt gondolom, hogy ennyi, ezek megvalósíthatók reálisan, hiszen az is egy, hát nem is egy cél volt, de az is egy korlátot szabott, hogy mely, mi az a határidő, amin viszont meg kell valósítani és el kell számolni majd ezekkel a pénzekkel, ezzel a 7,9 milliárd forinttal és olyan reális célokat próbáltunk kitűzni, amik időben is beleférnek ebbe a megvalósítási időszakba. Úgyhogy köszönöm szépen előre és a támogatását. Köszönöm.

**Horváth Jácint:** Köszönöm szépen. A következő hozzászólás Szabó Szilárdé, frakcióvezető úr.

**Szabó Szilárd:** Köszönöm a szót. Tisztelt közgyűlés! Én csak annyit szeretnék hozzátenni ehhez a napirendi ponthoz és ez úgy gondolom, hogy múltban is már részemről érintett volt és az is lesz. Egyrészt az, hogy minden városunkba érkező forrásnak, minden forintnak örülnünk kell és meg kell becsülnünk, mert mindig abban a kényelmetlen helyzetben van a város vezetése, hogy sokkal több a forrásigény a bizonyos elképzelésekre, projektekre, megoldandó feladatokra, mint amennyi rendelkezésre áll. Viszont azért ez egy nagyon komoly összeg, amely várhatóan reméljük, inkább előbb, mint utóbb meg is fog érkezni a városunkba és gazdagítja majd azon fejlesztések sorát, amiket el tudunk végezni. Én a magam részéről valamivel egyet tudok érteni, valamivel nem, és amikor azt mondom, hogy nem értek egyet, akkor nem arról van szó, hogy az nem fontos, hanem arról, hogy mondjuk nem biztos, hogy a prioritási sorrendben az ott szerepelne, vagy oda kerülne, ahol éppen most van. Mindegyik fontos természetesen, lettek volna ötleteim, hogy mit szerepeltetek inkább és mit veszek ki, de hát erről nem én és nem mi döntöttünk, de még egyszer hangsúlyozom, hogy akár, ami bent van, akár ami kikerült, egyformán fontos a városnak. Én amire szeretném felhívni a figyelmet és a múltban is azért valljuk be, hogy voltak ezzel problémák, hogy szerepelnek itt projektek, projektelemek az anyagban és azért a múltban is már bebizonyosodott, hogy sok esetben nem volt aktualizálva, nem volt megfelelően előkészítve az adott projekt, amire meghatároztuk a költséget, illetve szerepeltettük akár az FVS-ben, akár más programokban. Erre szeretném felhívni a figyelmet, hogy ne essünk abba a hibába, hogy ötletszinten szerepeltetünk bizonyos programokat, projekteket, de nincsenek aktualizált terveink, dokumentációnk és ami a legfontosabb, hogy nincs mögötte kellően kidolgozott koncepció. Tehát, amikor mondjuk egy zöldterületet vagy egy Csónakázó-tó fejlesztést végzünk, ha csak egy példát ragadok ki, akkor igenis ott aktuálisan mindig figyelembe kell venni azokat a körülményeket, azokat az igényeket, amik időközben felmerülnek és ennek függvényében frissíteni azt az anyagot, akár áttervezéssel, módosításokkal, hogy amikor majd megérkezik a forrás. Akkor ne azzal menjen el az idő, hogy hoppá, hát nem jók a tervek, hoppá, hát ez sincs, meg az sincs, meg amaz sincs meg, nem tudjuk időben beszerezni az engedélyeket, mert ugye ilyenkor fennáll a forrásnak az elvesztése. Tehát én csak erre hívnám fel a figyelmet, hogy függetlenül attól, hogy mi szerepel benne és a tekintetben, amik most kikerültek, ott is legyen meg az a háttéranyag, lehetőség szerint mindig aktualizálva, hogy felkészültek legyünk. Köszönöm.

**Horváth Jácint:** Köszönöm szépen. Igen, ez nagyon fontos kérdés, amit említett, mert igazán tényleg pontosan csak részletes tervek esetében lehet becsülni költséget, még úgy is nehéz egyébként. Nyilván minden mögött most is ott voltak mérnökök, tehát mérnökökkel végignéztük ezeket a fejlesztéseket, de sok mindent ők se látnak, tehát a földbe nem látnak bele, vagy olyan dolgokat nem látnak. Úgyhogy nyilvánvalóan változhat, meg változni fog a projektfejlesztési szakaszban majd néhány belső projektelem ebben, de ez természetes velejárója a projektfejlesztésnek magának. De igyekeztünk olyan projekteket betenni, ami időben is hozható, tehát hogy olyan bonyolult, nagy engedélyezési vagy tervezési dolog nincs mögötte, ami mondjuk kockáztatná azt, hogy 2029. június 30. azt hiszem a végső határidő, ha jól emlékszem, ugye Péter? 2029. június 30. amíg fizikailag mindent be kell fejeznünk ebből, tehát most azt látnák, hogy az igen sok idő, de az valójában nem olyan sok idő, ha mindent egybeveszünk a tervezéssel, engedélyezéssel, tehát tényleg közbeszerzési eljárásokkal, tehát az valójában egy ilyen projekt életében ez kivitelezhető, de nem túl hosszú idő. Köszönöm szépen. Radics Bálint, a következő.

**Radics Bálint:** Tisztelt Polgármester úr, tisztelt közgyűlés! A város programelemeinek a megtervezésekor mindenképpen azt gondolom, hogy figyelembe kell vennünk azokat a területbeli különbségeket, ami a városon belül van. Hogyha az aréna melletti téren másfél évvel ezelőtt kialakításra került egy játszótér, nem olyan régen ugye egy befogadó játszótér készült el, számos elemmel és mindenki örült ennek, köztük én is és használják az ott élők. Viszont, hogyha távolabbra nézünk és elmegyünk Ligetvárosba, akkor a korábbi játszótér helyén most jelenleg van 2-3 olyan játszóelem, ami már teljesen használhatatlan. Tehát az ott élő családoknak, az ott élő gyerekeknek nincsen semmilyen lehetőségük arra, hogy ott a környéken egy játszóteret meglátogassanak, biztonságban a gyerekeket ott tudják hagyni. Én azt gondolom, hogy ez hiányzik ebből az anyagból, tehát, amikor arról van szó, hogy igényfelmérést végzett a Nagykanizsai Városfejlesztő, azt gondolom, hogy a ligetvárosi lakosoknak az igényét is meg kellett volna hallgatni. Ezért is javasolnám, én azt most, tudom, hogy ez a javaslat ez befogadható a pályázati szempontból, tehát nem okoz problémát az, hogy a Ligetvárosban is bekerüljön egy játszótér kialakítása, legyenek ott is pihenőhelyek, padok, asztalok, a kisgyermekeknek hintával, csúszdával, mászóvárral, egyéb sporteszközökkel, hiszen jelenlegi állapotában a közösségi zöldterület-fejlesztés elnevezésű programelem, amire ugye egy 750 milliós keretösszeg van. Tehát nem kevés összeggel tervezett a Városfejlesztő, ugye itt 8 milliárdos kerete van Nagykanizsának, amit senki más nem nyerhet meg, csak Nagykanizsa, ebből a 8.000.000.000-ból 750.000.000 forint a közösségi zöldterület fejlesztésére fordítandó. Én azt gondolom, ebbe a 750.000.000-ba bele kell férnie a ligetvárosi játszótérnek is a fejlesztésre, úgyhogy az én módosító javaslatom az, hogy ebben a programelemben szerepeljen a ligetvárosi játszótér kialakítása. Itt egy darab helyrajzi számról beszélünk, hiszen ez a Csengery utca 117/116, egy darab helyrajzi számmal 3866/10. Ez nem okoz semmilyen problémát, hiszen nincsenek konkrét számok arra vonatkozóan, hogy az arénánál mekkora költséget kíván a Nagykanizsa városa a Városfejlesztőn keresztül odatervezni. Nincs meghatározva konkrétan az, hogy a Sétakertbe vagy a Mindenki Sportpályáján mekkora költség áll, úgyhogy én arra kérem Önöket, hogy vegyék figyelembe azt, hogy Nagykanizsán távolabb is élnek emberek, nemcsak a belső részen, a Ligetvárosban is van igény játszótérre és hogyha most van itt egy 8.000.000.000-os keretösszeg, abból 750.000.000 forint zöldterületre, akkor igenis abból jusson Ligetvárosra. Köszönöm.

**Horváth Jácint:** Köszönöm szépen. Dr. Károlyi Attila következik.

**Dr. Károlyi Attila:** Tisztelt képviselőtársamnak említeném meg azt, hogy ahol Ön lakik 1816 ember él. Abban a választókerületben, ahol én lakom négyezervalamennyi és egy darab játszóterünk sincs. Köszönöm.

**Horváth Jácint:** Játszótér ügyben megyünk tovább, Szabó Szilárd.

**Szabó Szilárd:** Köszönöm a szót. Tisztelt közgyűlés, nem bírom kihagyni. Ha már Károlyi Attila és köszönet érte, hogy feldobta a labdát, nem véletlenül mondtam a költségvetési vitánál, vagy diskurzusnál, hogy kellene ezzel számolnunk, vagy ott, vagy máshol, adott esetben akár itt. De valójában Szabadhegyen is van évek óta igény egy játszótér kialakítására, én ezt már többször hangoztattam. De mondhatnám ugyanúgy a Sánci városrészt is, Kisfakosról is volt már ilyen megkeresés, amit itt már tolmácsoltam is, sőt hivatalosan is kértem ennek a vizsgálatát. Azt hiszem, hogy konkrétumokat még nem kaptam, úgyhogy én is csatlakoznék ehhez és akkor remélem Károlyi képviselő úrral majd tudunk ez ügyben tenni, hogy Szabadhegy is a városunk része legyen és ne mindig csak a belváros kerüljön a fejlesztési körbe.

**xy:** … (mikrofon nélkül beszél)

**Szabó Szilárd:** Hol? 300 ember közül nagyon sok családos és gyerekes van Károlyi úr, majd tessék lehúzni az autóablakot és kitekinteni. Köszönöm,

**Horváth Jácint:** Köszönöm. A személyeskedést annyira nem szeretjük, de én azt gondolom, hogy ezek a fontosak. Tehát a ligetvárosi játszótér nem igazán nevezhető játszótérnek, tehát tényleg az nem olyan, ami egy játszótér lenne, de nem hiszem, hogy ezt a TOP forrásból kell jelen pillanatban kezelnünk. Teljesen más típusú fejlesztések vannak itt, mint egyedi játszóterek, én a program integritását ez ügyben nem bántanám, meg kell oldanunk ezeket is, de szerintem más forrásból kell megoldanunk, ez az én véleményem ebben. Van-e még hozzászólás? Nincs. Akkor módosító javaslat, Szabó Szilárd Öné módosító volt vagy az nem? Akkor Radics Bálint módosító javaslatát teszem fel először szavazásra a vitát lezárva egyben, kérem akkor szavazzunk róla.

A közgyűlés 6 igen, 2 nem és 7 tartózkodás szavazattal a javaslatot nem fogadja el.

**44/2025.(III.27.) számú határozat**

Nagykanizsa Megyei Jogú Város Közgyűlése **nem fogadja el** Radics Bálint képviselő azon javaslatát, hogy TOP PLUSZ Városfejlesztési Programtervben programelemként szerepeljen a ligetvárosi játszótér kialakítása.

**Horváth Jácint:** Akkor a határozati javaslatról kell szavaznunk.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**45/2025.(III.27.) számú határozat**

Nagykanizsa Megyei Jogú Város Közgyűlése

1. jóváhagyja a jelen előterjesztés 1. számú mellékleteként csatolt, Nagykanizsa Megyei Jogú Város 2021-27-es időszakra vonatkozó **TOP PLUSZ Városfejlesztési Programterv (5. verzió)** megnevezésű dokumentumot.

Felkéri a polgármestert, hogy a Közreműködő Szervezetet tájékoztassa a módosításról.

**Határidő:** **2025. április 30.**

**Felelős: Horváth Jácint polgármester**

(Operatív felelős: Nyeste Péter ügyvezető, Nagykanizsai Városfejlesztő Kft.)

1. dönt arról, hogy Nagykanizsa Megyei Jogú Város Önkormányzata támogatási kérelmet nyújt be a TOP\_Plusz-1.3.2-23 kódszámú, „Fenntartható városfejlesztés” című felhívásra, „**Pivári utca hiányzó szakaszának felújítása**” megnevezésű projekt megvalósítása érdekében legfeljebb 287.247.734 forint összköltséggel. A támogatás intenzitása 100% vissza nem térítendő támogatás. A projekt megvalósítási helyszíne: 8800 Nagykanizsa, Pivári utca, hrsz: 7306, 7148/2.

Felkéri a polgármestert, hogy gondoskodjon a támogatási kérelem benyújtásáról. Felhatalmazza a polgármestert, hogy a támogatási kérelemhez kapcsolódó dokumentumokat, majd a támogatási kérelem kedvező elbírálása esetén a támogatási szerződés megkötéséhez és hatályba lépéséhez szükséges dokumentumokat beszerezze, és a támogatási szerződést aláírja.

**Határidő:**

**a támogatási kérelem benyújtására: 2025. március 31.**

**a támogatási szerződés aláírására: 2026. december 31.**

**Felelős: Horváth Jácint polgármester**

(Operatív felelős: Nyeste Péter ügyvezető, Nagykanizsai Városfejlesztő Kft.)

1. dönt arról, hogy Nagykanizsa Megyei Jogú Város Önkormányzata támogatási kérelmet nyújt be a TOP\_Plusz-1.3.2-23 kódszámú, „Fenntartható városfejlesztés” című felhívásra, **„Közösségi élménytér fejlesztése a Csónakázó-tónál”** megnevezésű projekt megvalósítása érdekében legfeljebb 600.000.000.- forint összköltséggel. A támogatás intenzitása 100% vissza nem térítendő támogatás. A projekt megvalósítási helyszíne: 8800 Nagykanizsa, Csónakázó-tó 0117/3., 0119., 098/8, 0119,0117/3., 098/8., 0108/2., 0102/4, 098/2., 098/2., 098/8., 0117/3., 0108/1., 0118/2, 096, 098/8, 0117/3, 0117/3.

Felkéri a polgármestert, hogy gondoskodjon a támogatási kérelem benyújtásáról. Felhatalmazza a polgármestert, hogy a támogatási kérelemhez kapcsolódó dokumentumokat, majd a támogatási kérelem kedvező elbírálása esetén a támogatási szerződés megkötéséhez és hatályba lépéséhez szükséges dokumentumokat beszerezze, és a támogatási szerződést aláírja.

**Határidő:**

**a támogatási kérelem benyújtására: 2025. március 31.**

**a támogatási szerződés aláírására: 2026. december 31.**

**Felelős: Horváth Jácint polgármester**

(Operatív felelős: Nyeste Péter ügyvezető, Nagykanizsai Városfejlesztő Kft.)

1. dönt arról, hogy Nagykanizsa Megyei Jogú Város Önkormányzata támogatási kérelmet nyújt be a TOP\_Plusz-1.3.2-23 kódszámú, „Fenntartható városfejlesztés” című felhívásra, „**Közösségi zöld megújulás Nagykanizsán – Sétakert, Aréna melletti zöldterület, Mindenki Sportpálya fejlesztése”** megnevezésű projekt megvalósítása érdekében legfeljebb 750.000.000.- forintösszköltséggel. A támogatás intenzitása 100% vissza nem térítendő támogatás. A projekt megvalósítási helyszínei: Sétakert (hrsz: 3485), Aréna melletti terület (hrsz: 6966/2), Mindenki sportpálya (hrsz: 3462/39).

Felkéri a polgármestert, hogy gondoskodjon a támogatási kérelem benyújtásáról. Felhatalmazza a polgármestert, hogy a támogatási kérelemhez kapcsolódó dokumentumokat, majd a támogatási kérelem kedvező elbírálása esetén a támogatási szerződés megkötéséhez és hatályba lépéséhez szükséges dokumentumokat beszerezze, és a támogatási szerződést aláírja.

**Határidő:**

**a támogatási kérelem benyújtására: 2025. március 31.**

**a támogatási szerződés aláírására: 2026. december 31.**

**Felelős: Horváth Jácint polgármester**

(Operatív felelős: Nyeste Péter ügyvezető, Nagykanizsai Városfejlesztő Kft.)

1. dönt arról, hogy Nagykanizsa Megyei Jogú Város Önkormányzata támogatási kérelmet nyújt be a TOP\_Plusz-3.2.1. Fenntartható humán fejlesztések (ESZA) című pályázati felhívásra, „**Esélyteremtő Közösségek Nagykanizsán**” című projekt megvalósítása érdekében legfeljebb 190 millió forint összköltséggel. A támogatás intenzitása 100% vissza nem térítendő támogatás.

A projekt konzorciumi formában kerül benyújtásra, konzorciumi partner a Kanizsai Fiatalok Közössége Egyesület.

Felkéri a polgármestert, hogy gondoskodjon a támogatási kérelem benyújtásáról. Felhatalmazza a polgármestert, hogy a támogatási kérelemhez kapcsolódó dokumentumokat, a jelen előterjesztés 2. számú mellékleteként csatolt Konzorciumi Együttműködési Megállapodást, 3. számú mellékleteként csatolt Projekt munkacsoport együttműködési megállapodást aláírja, majd a támogatási kérelem kedvező elbírálása esetén a támogatási szerződés megkötéséhez és hatályba lépéséhez szükséges dokumentumokat beszerezze, és a támogatási szerződést aláírja.

**Határidő:**

**a támogatási kérelem benyújtására: 2025. március 31.**

**a támogatási szerződés aláírására: 2026. december 31.**

**Felelős: Horváth Jácint polgármester**

(Operatív felelős: Nyeste Péter ügyvezető, Nagykanizsai Városfejlesztő Kft.)

1. dönt arról, hogy Nagykanizsa Megyei Jogú Város Önkormányzata támogatási kérelmet nyújt be a TOP\_Plusz-3.4.1-23 kódszámú, „Fenntartható humán infrastruktúra” című felhívásra „**Családok Átmeneti Otthona felújítása**” megnevezésű projekt megvalósítása érdekében legfeljebb 95 316 834,- Ft összköltséggel, melyből az arányosítást követően becsült támogatható költség 82 000 000,- Ft. A vissza nem térítendő támogatás intenzitása az elszámolható költség 100%-a. A projekt megvalósítási helyszíne: 8800 Nagykanizsa, Teleki u. 19/d, hrsz: 3110/9.

Felkéri a polgármestert, hogy gondoskodjon a támogatási kérelem benyújtásáról. Felhatalmazza a polgármestert, hogy a támogatási kérelemhez kapcsolódó dokumentumokat, majd a támogatási kérelem kedvező elbírálása esetén a támogatási szerződés megkötéséhez és hatályba lépéséhez szükséges dokumentumokat beszerezze, és a támogatási szerződést aláírja.

**Határidő:**

**a támogatási kérelem benyújtására: 2025. március 31.**

**a támogatási szerződés aláírására: 2026. december 31.**

**Felelős: Horváth Jácint polgármester**

(Operatív felelős: Nyeste Péter ügyvezető, Nagykanizsai Városfejlesztő Kft.)

1. dönt arról, hogy Nagykanizsa Megyei Jogú Város Önkormányzata támogatási kérelmet nyújt be a TOP\_Plusz-3.4.1-23 kódszámú, „Fenntartható humán infrastruktúra” című felhívásra, „**Hevesi Tagóvoda felújítása**” megnevezésű projekt megvalósítása érdekében legfeljebb 450 000 000,- Ft összköltséggel. A támogatás intenzitása 100% vissza nem térítendő támogatás. A projekt megvalósítási helyszíne: 8800 Nagykanizsa, Rózsa u. 17/b, hrsz: 3053/2.

Felkéri a polgármestert, hogy gondoskodjon a támogatási kérelem benyújtásáról. Felhatalmazza a polgármestert, hogy a támogatási kérelemhez kapcsolódó dokumentumokat, majd a támogatási kérelem kedvező elbírálása esetén a támogatási szerződés megkötéséhez és hatályba lépéséhez szükséges dokumentumokat beszerezze, és a támogatási szerződést aláírja.

**Határidő:**

**a támogatási kérelem benyújtására: 2025. március 31.**

**a támogatási szerződés aláírására: 2026. december 31.**

**Felelős: Horváth Jácint polgármester**

(Operatív felelős: Nyeste Péter ügyvezető, Nagykanizsai Városfejlesztő Kft.)

1. dönt arról, hogy Nagykanizsa Megyei Jogú Város Önkormányzata támogatási kérelmet nyújt be a TOP\_Plusz-3.4.1-23 kódszámú, „Fenntartható humán infrastruktúra” című felhívásra, „**Rózsa Tagóvoda felújítása”** megnevezésű projekt megvalósítása érdekében legfeljebb 473.200.000,- Ft összköltséggel. A támogatás intenzitása 100% vissza nem térítendő támogatás. A projekt megvalósítási helyszíne: 8800 Nagykanizsa, Rózsa u. 7, hrsz: 3046/5.

Felkéri a polgármestert, hogy gondoskodjon a támogatási kérelem benyújtásáról. Felhatalmazza a polgármestert, hogy a támogatási kérelemhez kapcsolódó dokumentumokat, majd a támogatási kérelem kedvező elbírálása esetén a támogatási szerződés megkötéséhez és hatályba lépéséhez szükséges dokumentumokat beszerezze, és a támogatási szerződést aláírja.

**Határidő:**

**a támogatási kérelem benyújtására: 2025. március 31.**

**a támogatási szerződés aláírására: 2026. december 31.**

**Felelős: Horváth Jácint polgármester**

(Operatív felelős: Nyeste Péter ügyvezető, Nagykanizsai Városfejlesztő Kft.)

1. dönt arról, hogy Nagykanizsa Megyei Jogú Város Önkormányzata támogatási kérelmet nyújt be a TOP\_Plusz-6.2.1-23 Fenntartható versenyképes városfejlesztés című pályázati felhívásra az „**Ipari csarnok építés III ütem**” megnevezésű projekt megvalósítása érdekében legfeljebb nettó 1.000.000.000 forint összköltséggel. A támogatás intenzitása 100% vissza nem térítendő támogatás. A projekt tervezett megvalósítási helyszíne: 8800 Nagykanizsa, Raktárház út, hrsz 05/86.

Felkéri a polgármestert, hogy gondoskodjon a támogatási kérelem benyújtásáról. Felhatalmazza a polgármestert, hogy a támogatási kérelemhez kapcsolódó dokumentumokat, majd a támogatási kérelem kedvező elbírálása esetén a támogatási szerződés megkötéséhez és hatályba lépéséhez szükséges dokumentumokat beszerezze, és a támogatási szerződést aláírja.

**Határidő:**

**a támogatási kérelem benyújtására: 2025. március 31.**

**a támogatási szerződés aláírására: 2026. december 31.**

**Felelős: Horváth Jácint polgármester**

(Operatív felelős: Nyeste Péter ügyvezető, Nagykanizsai Városfejlesztő Kft.)

1. dönt arról, hogy Nagykanizsa Megyei Jogú Város Önkormányzata támogatási kérelmet nyújt be a TOP\_Plusz-6.2.1-23 Fenntartható versenyképes városfejlesztés című pályázati felhívásra az „**Iparterületek elérhetőségének javítása**” megnevezésű projekt megvalósítása érdekében legfeljebb bruttó 1.158.152.000 forint összköltséggel. A támogatás intenzitása 100% vissza nem térítendő támogatás. A projekt megvalósítási tervezett helyszínei: 8800 Nagykanizsa, Hevesi Sándor utca és a 7-es Főút kereszteződése, Vámház utca, Buda Ernő utca, Palini utca, Sörgyár utca. Hrsz: 652/1; 1836/78; 05/57; 05/79; 03/6; 05/59; 05/64; 05/62; 1937/2; 4378/46; 649/101; 4001/9;4378/12; 3811.

Felkéri a polgármestert, hogy gondoskodjon a támogatási kérelem benyújtásáról. Felhatalmazza a polgármestert, hogy a támogatási kérelemhez kapcsolódó dokumentumokat, majd a támogatási kérelem kedvező elbírálása esetén a támogatási szerződés megkötéséhez és hatályba lépéséhez szükséges dokumentumokat beszerezze, és a támogatási szerződést aláírja.

**Határidő:**

**a támogatási kérelem benyújtására: 2025. március 31.**

**a támogatási szerződés aláírására: 2026. december 31.**

**Felelős: Horváth Jácint polgármester**

(Operatív felelős: Nyeste Péter, Nagykanizsai Városfejlesztő Kft. ügyvezetője)

1. **Javaslat Nagykanizsa Megyei Jogú Város Közterület - Felügyelete megszüntetésével, valamint az önkormányzat informatikai rendszerével összefüggő feladatokkal kapcsolatos döntések meghozatalára (írásban)**

**Előterjesztő: Horváth Jácint polgármester**

**Horváth Jácint:** Ahogy ígértük a múltkori alkalommal, hogy a hivatal szervezeti átalakításához kapcsolódóan további döntések szükségesek majd a jövőben ahhoz, hogy ez végbe tudjon menni. Ennek az előkészítése folyt az elmúlt időszakban és ennek az eredményét látják az ahhoz, hogy a Közterület - Felügyelet július 1-től, illetve az informatikai feladatok július 1-től, illetve a főkertészi feladat április 1-től a hivatal keretein belül működjön. Erről szól az előterjesztés, az ehhez szükséges döntéseket és előkészítéseket tartalmaznak. Balogh László, Öné a szó.

**Balogh László:** Tisztelt Polgármester úr, tisztelt közgyűlés! Ez a javaslat tulajdonképpen végül is arról szól, hogy 137 fős lesz a polgármesteri hivatal, az én időmben 114,25 fős volt. Ez ugye már megváltozott, múltkor már az új felállásban 120 főssé vált és akkor most visszakerülne a főkertész a VIA-tól, egyébként ezt én tudom támogatni, mert én örültem volna, ha maradt volna a polgármesteri hivatalban annak idején, de nem így lett, még az én időmben. Visszakerül 2 fő informatikus is a VIA-tól a hivatalba, ezt is tudom támogatni, mert a feladat maga egyértelművé teszi akkor is, ha az a szerverszoba az a VIA épületében marad. A 14 fő Közterületi - Felügyeletes dolgozó, ugye ezzel kapcsolatban az a problémám, hogy Önök szervezték ki őket, most miért hozzák vissza? Talán azért, mert akkor még én voltam a polgármester, tehát az eljárásrend maga engem zavar, hogy van-e logikája, azon is lehet persze itt most vitatkozni. Én ezzel a tili-toli játékkal saját önös szempontom miatt is nem értek egyet, tehát ezért tartózkodni fogok. Köszönöm szépen.

**Horváth Jácint:** Köszönöm szépen. Azért egy kiegészítés csak tehető nyilvánvalóan, aki egy nagyon változó céges világban dolgozott már tudja, hogy azért ezek a dolgok általában nincsenek kőbe vésve és nem gránitszilárdságúak és az sem, amit én letettem az asztalra a múltkor. Tehát rugalmasak vagyunk mi is. Onnan indult ki az egész folyamat, amikor elindult, hogy azt néztük meg, hogy mik a tapasztalatok az elmúlt időszakban és ezeket a tapasztalatokat próbáltuk a napi dolgokhoz és a napi munkafolyamatokhoz igazítani. Így született meg az a megoldás, amit előterjesztettünk a múltkor, aminek ezek következményei voltak, amiket Ön is említett. És azt sem mondom, hogy ez most a legvéglegesebb és legjobb, amit kitaláltunk, mert lehet, hogy az élet majd úgy írja a dolgokat, hogy közben rájövünk, hogy hát ezen még finomítani, vagy változtatni kell, tehát én ebben rugalmasabb vagyok. Én dolgoztam nagyobb cégekben is és ott azért úgy működtek a dolgok, hogy tényleg azért mindig a hatékonyság, a hatékony feladatellátás volt az elsődleges és a szervezet, ami azt kiszolgálja tulajdonképpen az igazodjon ahhoz hozzá. Dr. Fodor Csaba következik.

**Dr. Fodor Csaba:** Tisztelt közgyűlés! Valóban, amikor a polgármester úr október elsején elfoglalta hivatalát, akkor azt beszéltük, hogy az akkor általunk ismert hivatal működése nem biztos, hogy mindenben megfelel a ténylegesen ellátandó tevékenységeknek szervezeti felépítés tekintetében. Azt beszéltük, hogy először meg kell ismernünk belülről a hivatal működését, meg kell néznünk, hogy adott tevékenységek jó helyen vannak-e abban a szervezeti egységben, vagy nincsenek és majd, amikor ezt megnéztük, akkor kitekintünk, hogy az intézményekkel mi tévők legyünk, tehát, hogy azok is jó helyen vannak-e vagy éppen nem. Mi úgy láttuk, hogy a tevékenységét átvizsgálva a hivatalt egy kicsit át kell szerveznünk és meg kell erősítenünk létszámban és ezért határoztuk meg a 120 főben a hivatali létszámot. Valóban emeltünk a korábbi 110, vagy 114 mondom létszámból, de mi azt gondoljuk, hogy az ellátható feladatok nagysága indokolja azt, hogy megfelelő szakembereket hozzunk be a hivatalba és megfelelő szakember tevékeny tevékenységeket és az adott tevékenységet pedig áttegyük racionálisan olyan szervezeti egységekhez, ahova való. Mondjuk mi nem tartottuk helyénvalónak például, hogy a Főépítészi csoport az a gazdasági-pénzügyi vonalhoz van rendelve, mert semmi közük nem volt egyébként tevékenységileg. Tehát voltak ilyen anomáliák, amit mi felfedeztünk, de hagytunk időt magunknak is, meg a hivatalnak is, hogy közösen érleljük ki ezt a gondolatot. Ebbe a körbe a Közterület - Felügyelet is belekerült, mert egy kicsit másabb, egy kicsit több mindenre szeretnénk tehát használni ezt a szervezeti egységet és akkor tudjuk ezt igazán hatékonyan megvalósítani, ha a hivatal szervezetén belül fogják végezni a tevékenységüket. Tehát egy kicsit mást, egy kicsit többet és ezt jobb szeretnénk, ha ebben a rendszerben működne. Ez nem azt jelenti, hogy az a döntés hibás volt, nem volt hibás, nem azt jelenti, hogy rosszul dolgoztak, nem dolgoztak rosszul, hanem azt jelenti, hogy mi az ismert tevékenységek alapján, meg a majdani ellátandó feladatok alapján úgy gondoljuk, hogy jobb, hogyha a hivatal szervezeti egységében végzik a dolgukat és abban a szervezeti felállásban, amit már Önök láttak. Mégpedig az, hogy a hatósági osztályhoz fognak tartozni, mert tevékenységileg a hivatali szervezeti egységben odaillik ez a fajta munka, tehát erről van szó. Egyébben én azt biztos mondhatom, hogy ez nem végleges, nekem még vannak ötleteim, majd még alkalomadtán elővezetem, de az biztos, hogy ez most egy jelen állapotban, a jelen ismeretünknek megfelelő működési forma, hogy a jövő mit mond, amit polgármester úr mondott, hogy ezek nem Mózesi kőtáblák, tehát ebben majd bizonyára, hogy megfelelő rugalmasság lesz, de mindig a feladat fogja eldönteni a szervezetet és nem fordítva. Köszönöm szépen.

**Horváth Jácint:** Köszönöm szépen. Dr. Károlyi Attila elnök úr, Önnél a szó.

**Dr. Károlyi Attila:** Köszönöm szépen Polgármester úr. Van ennek az előterjesztésnek néhány olyan része, amit szívem szerint itt nem szavaznék meg, de nem akarok itt a társaimmal konfrontálódni. Ugye mindenki tudja azt, hogy ez a zeneiskola dolog ez én nálam elég érzékeny hárfákat penget, de hogyha nem állt mellém a tankerület se ugye, akkor nem tudom, ki álljon mellém. A helyzet az az, hogy itt a VIA ugye számtalan olyan kibúvót talál folyamatosan, ami próbálja őket a Zrínyi utcába, hogy úgy mondjam, bebetonozni és ilyen a szerverszobának a kérdése is. Mert a szerverszoba ugye az olyan, mint egy szent tehén itt ebben a dologban, tehát ahhoz, hogy ilyenkor előadja Szabó István vezérigazgató úr azokat a betonozásokat, meg a nem tudom én ott a klimatikus viszonyokat, hát komolyan mondom, én szerintem a NASA-nak nincsenek ilyen berendezései és szerintem Trump elnök úr is előbb-utóbb felfigyel erre a szerverszobára és az Egyesült Államok szerintem magának fogja ezt követelni hovatovább, tehát itt az a helyzet, hogy ha ide ez be van betonozva, akkor innen el nem megy a VIA csak valamilyen fegyveres támadást követően. Tehát a zeneiskolában is ugye egy TOP pályázattal most majd víztelenítve lesz és ki lesz alakítva ott valami olyan helyiség, ahol tudnak a zenészek gyakorolni. Tehát így a VIA most megkapja ugye azt hiszem, nemrégen döntöttünk róla, a Piért raktárt is, tehát igaz, hogy most bocsánat, nem jól mondom azt határozatlan időre ugye könnyebben ki lehet majd őket onnan … borítani, ergo felmondani a szerződést. Most úgy hangzik az egész dolog és olyan értetlenkedve nézve, amit Balogh ex polgármester úr, hogy a helyzet az, hogy hogy kellene valami olyasmit tenni itt és már a tervek meg is voltak hozzá, ezt a Zsinagóga belsőt, hát, most már nem lehet a Zsinagógára, hát nincs rá pénz. Nemrégen, pár napja itt ebédelt az egész vezérkar, izraelita vezérkar a Knysa étteremben láttam, oda is mentem az asztalukhoz, és köszöntöttem őket. Tehát nem tudom, mit tárgyaltak Önökkel, majd elárulják a közgyűlésnek nyilván alkalmasint, de hát ez most jutott eszembe. De hát ugye az a helyzet, hogy se a Zsinagóga, itt már mondta az előbb a Fodor elnök úr ugye ugyancsak, ha valaki vájtfülű, az figyeli a dolgokat. Az előbb mondta, hogy hát ott van valakinek valamilyen, egy 3. személynek van ott egy helyisége és hát sajnos abba nekünk beletörik a bicskánk. Nem törik bele, mert szándékaimmal szemben most a nagykanizsai vezetés most ugye a Településrendészeti terv, úgy emlékszem, a településrendészeti tervet veszi elő, hogy ott majd úgy lehessen, hogy a pályázat érdekében valamilyen reformokat lehessen ugye végrehajtani. De ez sem tetszik nekem, mert én, ha én vagyok a polgármester, már régen bepereltem volna azt a mókust, aki ott tulajdonos. Aki nagy arccal írogat itt nekünk, írogat itt nekünk nagy arccal, hogy hát majd mi megvesszük, már mi megvesszük, a Tiborcz István és társairól van szó, majd mi megvesszük az egész házat maguktól. Hát, megnézném én azt a bírósági ítéletet, ami egy külön tulajdonközösség megszüntetésénél egy 5 százalék nem, vagy a 2,7 százalékban tulajdonos társaságnak adja oda a kilencven valamennyit és nem fordítva. Tehát itt mi elég keményen nyeregben vagyunk és Farkas Roland rezignáltan hallgatja mindazokat, amiket az Istennek nem tudom rászedni, hogy indítsa meg ezt a pert. Tehát remélem, tudják Önök, hogy miről beszélek, de hát ez nem más, mint egyhelyben, én nem akarom ki mondani azt, amibe mi itt járkálunk, mocsárra gondoltam, tehát a mocsárban, egyhelyben tiprás, mondják Kiskanizsán. Tehát sokkal rugalmasabb, sokkal rapidabb intézkedésekről van szó. Itt például szó volt hát, sajnos nem lehet a Vasemberházat se felújítani, szégyen. Szégyen és ugye elhangzott, dehogynem, ez is elhangzott, hogy ugye, tudom, egy másik napirendnél, nem érdekes, hogy másik napirendnél, nincs rá pénz és a városnak a szégyene. Tehát én nem tudom, hogy valaki nem kell városvezetőnek lennie ahhoz, hogy valakinek égjen a bőréről a kép. Hát, hogy néz ki ez itt a város közepén, ez a putri, már elnézést kérek és itt is azt kellene tenni, tisztelt képviselőtársaim, befalazni azt az egész járkálást ott bent. Soha nem volt Nagykanizsa városnak ez itt egy ilyen járkálós helye, itt üzletek voltak és valami nagy zseni építész kitalálta azt, hogy ki kéne bontani és ott lehetne árkádokat kialakítani. Nem tudom ki lehetett az, majdnem kimondtam a nevét, hátha megsértődne az illető. Még az SZDSZ-es időkből volt egy-két ilyen zseni, volt egy-két ilyen zseni építész, Ők uralták itt a várost anno. És hát, hogy nézne az ki? Jaj, de szép. És akkor mi lett belőle? Egy szenny, tehát ilyen ócska a város közepén és pont abban az épületben, ami Csokonaihoz köthető, abba a szerencsétlen büszttel ott együtt, tehát ezzel a mellszoborral, hát borzasztó. És ezen nekünk, ahogy szokta mondani Balogh képviselő úr, anno még Marton polgármester úr idejében, ciklusokon átívelő vitákat folytatunk egy ilyen semmiségről, nulla. Sajnos ez kikívánkozott belőlem ebbe az egész dologba és hát így eltértem egy-két napirend, visszatértem, hogy átsiklottunk gyorsan egy-két napirendi ponton, de hát visszatértem. És én kérem Önöket, hogy meg hát a polgármester urat is, meg alpolgármester hölgyet meg urat, hogy kicsit rapidabbnak kéne ennek a dolognak lenni, és nem belenyugodni itt ezekbe a dolgokba, hogy hát nincs rá pénz, hát izé, ott van a VIA, hát ott a Farkas Zeneiskola, hát az izé, erre se kapunk pénzt, arra se kapunk pénzt. Akkor minek ülünk itt? Már elnézést. Köszönöm.

**Horváth Jácint:** Hát azért kapunk pénzt és azon vagyunk, hogy legyen pénz. Kapunk pénzt és azért azon vagyunk, hogy legyen. És ebbe az ügybe is, a Zsinagógás ügyben is többet tettünk fél év alatt, mint az előző tizenvalahány évben az előző vezetések, szerintem, de hát, és ez a többi esetben is valószínű így van, úgyhogy, de 6 hónap alatt nem lehet tizenegypár évnek a lemaradását behozni. Még csodákra nem vagyunk képesek, de dolgozunk rajta. Fodor Csaba, Öné a szó.

**Dr. Fodor Csaba:** Köszönöm szépen. Tisztelt közgyűlés! Félreértés, én nem azt mondtam, hogy nincs pénz, én azt mondtam, hogy azért nem lehet beemelni a TOP-ba, mert vannak ilyen korlátok, tehát, hogy világos legyen. Azt sem mondtam, hogy nem fogjuk megcsinálni még a Vasemberházat. Dehogynem, csak azt is tudni kell, hogy a Vasemberház műemléképület. Ahhoz, hogy ennek neki tudjunk állni, már folytattunk is egyeztetést a műemléki hivatallal, én így hívom őket, mert ezeknek állandóan változik a nevük meg a szervezeti besorolásuk is. Tehát a műemlékvédelemmel kapcsolatos hatósági eljárást lefolytató osztály képviselőivel itt a helyszínen folytattunk, folytattam én magam is megbeszéléseket, de az egy kicsit nehezíti a helyzetet, mert az új jogszabályok szerint itt kell egy értéktárat csinálni, de Károlyi doktor úr ezt pontosan tudja, hiszen akkor kértem is a segítségét, hogy kell értéktárat csinálni. Azt, hogy nem mindenki teheti meg, Zalában talán három-négy olyan mérnök ember van, aki erre jogosult. Ezen túlmenően kell épülettörténeti, meg nem tudom micsoda, meg még kell hozzá pontos építési, tehát engedélyezési terv, de ennek a háromnak egybe kell csengeni. Tehát nem olyan egyszerű mutatvány ez, és akkor indulhat majd csak el a hivatalos engedélyezési eljárás a műemlék miatt. De ez az egyik oltári nagy problémánk. A másik problémánk meg az, hogy ez is meg az Ady 1. is közös tulajdonban van és ahhoz, hogy Károlyi doktor ezt jobban tudja nálam, hogy bármit tegyünk a közös tulajdonnal, a közös tulajdon álló részekkel, ahhoz kell a tulajdonostárs hozzájárulása. Tehát az is egy kicsit nehezíti a helyzetünket, de nyilvánvalóan, meg hát nemcsak a hozzájárulása, hanem az arányos kötelezettségvállalása is. Mi ezen dolgozunk, tehát nincs ez elfelejtve, csak valóban az eljárások miatt egy kicsit hosszadalmasabbnak tűnik az idő és úgy tűnhet, mintha nem történne semmi. De hát a folyamatok azok elindultak, mennek előre, csak mire oda jutunk, hogy itt megjelenhessen az első mesterember, azért az egy hosszadalmasabb időt venne igénybe. Ütemeztük is, hogy mik azok a feladatok, amelyeket el kell végezni erősen a Vasemberházon. Rendkívül sok és ehhez éppen ezért ütemeket állítottunk fel, hogy melyik, melyik az első ütem, amit feltétlenül meg kell, melyik a következő és melyik a harmadik ütem, mert egyszerre annyi pénzt nem látunk előre, hogy egy ütemben meg lehessen csinálni. Annyit viszont igen, hogy ezt ilyen ütemekben el tudjuk végezni, ezt nemcsak mi, meg a hivatal megfelelő osztályai, hanem a vagyongazdálkodással közösen kell és az ővelük közösen is csináltuk az eddigi munkákat és fogjuk a jövőben is, tehát nincs elfelejtve, nekiállunk a feladatnak, csak nem a tokból. Köszönöm szépen.

**Horváth Jácint:** Köszönöm szépen. A vitát lezárom, úgyhogy szavazni kell a határozati javaslatról. Egyben teszem fel szavazásra mind a 24 pontját a határozatnak. Kérem szavazzunk.

A közgyűlés 10 igen és 5 tartózkodás szavazattal a javaslatot elfogadja és a következő határozatot hozza:

**46/2025.(III.27.) számú határozat**

Nagykanizsa Megyei Jogú Város Közgyűlése

1. dönt arról, hogy a Nagykanizsa Megyei Jogú Város Közterület – Felügyelete elnevezésű költségvetési szervet 2025. június 30. hatállyal Nagykanizsa Megyei Jogú Város Polgármesteri Hivatalába történő beolvadással megszünteti az államháztartásról szóló 2011. évi CXCV. törvény 11. § (3) bekezdése alapján. A Nagykanizsa Megyei Jogú Város Közterület – Felügyelete által végzett feladatokat 2025. július 1. napjától Nagykanizsa Megyei Jogú Város Polgármesteri Hivatala önálló szervezeti egység keretében látja el.

**Határidő: 2025. június 30.**

**Felelős: Horváth Jácint polgármester**

(Operatív felelős: Kunics György osztályvezető)

1. Nagykanizsa Megyei Jogú Város Közterület – Felügyelete megszüntető okiratát a jelen előterjesztés 1. számú mellékletében foglalt tartalommal elfogadja. Felkéri a polgármestert, hogy a költségvetési szerv megszüntető okiratát adja ki, és annak a Magyar Államkincstár részére történő megküldéséről gondoskodjon.

**Határidő: 2025. április 10.**

**Felelős: Horváth Jácint polgármester**

(Operatív felelős: Kunics György osztályvezető)

1. Nagykanizsa Megyei Jogú Város Polgármesteri Hivatala módosító okiratát, valamint a módosításokkal egységes szerkezetbe foglalt alapító okiratát a jelen előterjesztés 2. és 3. számú mellékletében foglalt tartalommal elfogadja. Felkéri a polgármestert, hogy a költségvetési szerv módosító okiratát, valamint a módosításokkal egységes szerkezetbe foglalt alapító okiratát adja ki, és annak a Magyar Államkincstár részére történő megküldéséről gondoskodjon.

**Határidő: 2025. április 10.**

**Felelős: Horváth Jácint polgármester**

(Operatív felelős: Kunics György osztályvezető)

1. felhatalmazza a polgármestert, hogy amennyiben a Magyar Államkincstár a megszüntető okiratban, az alapító okiratokban vagy a módosító okiratokban az államháztartásról szóló 2011. évi CXCV. törvény 8/A. § (2) bekezdés szerinti rendelkezések értelmezéséből eredő, az okirat tartalmát érdemben nem befolyásoló, formális jelentőségű hibát észlel, úgy az okiratot a szükséges korrekció elvégzése után a törzskönyvi nyilvántartásba történő bejegyzés céljából újra megküldje.

**Határidő: a Magyar Államkincstár végzésének kézhezvételét követő 20 nap**

**Felelős: Horváth Jácint polgármester**

(Operatív felelős: Kunics György osztályvezető)

1. dönt arról, hogy Nagykanizsa Megyei Jogú Város Polgármesteri Hivatala engedélyezett álláshelyeinek számát 2025. április 01. napjától 121 főben állapítja meg. A megnövekedett álláshely pénzügyi forrása Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendelet 1/11/a. melléklet „Igazgatási feladatok, önkormányzatok igazgatási tevékenysége” soron rendelkezésre áll.
2. dönt arról, hogy Nagykanizsa Megyei Jogú Város Polgármesteri Hivatala engedélyezett álláshelyeinek számát 2025. július 01. napjától 137 főben állapítja meg. A megnövekedett álláshely pénzügyi forrása Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendelet 1/11/a. melléklet „Igazgatási feladatok, önkormányzatok igazgatási tevékenysége” soron rendelkezésre áll.
3. egyetért azzal, hogy a városi főkertész 2025. április 01. napjától a Via Kanizsa Városüzemeltető Nonprofit Zrt. helyett Nagykanizsa Megyei Jogú Város Polgármesteri Hivatala köztisztviselőjeként közszolgálati jogviszonyban lássa el feladatát. Felkéri Nagykanizsa Megyei Jogú Város Jegyzőjét. hogy 2025. április 01. napi hatállyal a városi főkertész Nagykanizsa Megyei Jogú Város Polgármesteri Hivatala állományába – a közszolgálati tisztviselőkről szóló 2011. évi CXCIX. törvény alapján – határozatlan időre történő kinevezéséről gondoskodjon.

**Határidő: 2025. április 01.**

**Felelős: dr. Gyergyák Krisztina jegyző**

(Operatív felelős: dr. Termecz Marianna aljegyző)

1. dönt arról, hogy Nagykanizsa Megyei Jogú Város Közterület-Felügyelete 14 fő álláshelyén foglalkoztatott, határozatlan időre kinevezett köztisztviselő - a közszolgálati tisztviselőkről szóló 2011. évi CXCIX. törvény 58. §-ának rendelkezései alapján a munkáltató személyében bekövetkező jogutódlásra tekintettel - 2025. július 1. napjától Nagykanizsa Megyei Jogú Város Polgármesteri Hivatala állományába kerül. Felkéri a jegyzőt, hogy a munkáltató azonosító adatainak közlésével legkésőbb az átszállás napján írásban tájékoztassa a köztisztviselőket a munkáltató személyében bekövetkezett változásról.

**Határidő: 2025. július 01.**

**Felelős: dr. Gyergyák Krisztina jegyző**

(Operatív felelős: dr. Termecz Marianna aljegyző)

1. felkéri Nagykanizsa Megyei Jogú Város Közterület-Felügyelete intézményvezetőjét, hogy a közszolgálati tisztviselőkről szóló 2011. évi CXCIX. törvény 58. § (3) bekezdésében foglaltaknak megfelelően tájékoztassa az átvevő munkáltatót az átszállással érintett jogviszonyokból, valamint a tanulmányi szerződésekből származó jogokról és kötelezettségekről.

**Határidő: 2025. június 30.**

**Felelős: Bakonyi Tamás intézményvezető**

1. a Ptk. 3:112. § (3) bekezdése szerinti utasítási joga alapján felkéri a VIA Kanizsa Városüzemeltető Nonprofit Zrt. vezérigazgatóját, hogy legkésőbb 2025. június 15. napjáig írásban tájékoztassa a 2 fő informatikai feladatokat ellátó munkavállalót a munka törvénykönyvéről szóló 2012. évi I. törvény 63. § (4) bekezdésében foglaltak szerint a megszűnés időpontjáról és annak indokáról.

**Határidő: 2025. június 15.**

**Felelős: Szabó István vezérigazgató**

1. felkéri a jegyzőt, hogy 2025. július 1. napi hatállyal a 2 fő informatikai feladatokat ellátó munkavállaló - a közszolgálati tisztviselőkről szóló 2011. évi CXCIX. törvény alapján - határozatlan időre Nagykanizsa Megyei Jogú Város Polgármesteri Hivatala állományába köztisztviselővé történő kinevezéséről gondoskodjon.

**Határidő: 2025. július 01.**

**Felelős: dr. Gyergyák Krisztina jegyző**

(Operatív felelős: dr. Termecz Marianna aljegyző)

1. felkéri a jegyzőt, hogy a költségvetési szerv megszüntetéséhez 2025. június 30-ai fordulónappal gondoskodjon a Nagykanizsa Megyei Jogú Város Közterület – Felügyelete eszközeinek és forrásainak leltározásáról.

**Határidő: 2025. július 15.**

**Felelős:**  **dr. Gyergyák Krisztina jegyző**

(Operatív felelős: Kunics György osztályvezető)

1. felkéri a jegyzőt, hogy 2025. június 30-ai fordulónappal készítse el a 2025. költségvetési év első hat hónapjáról szóló időközi költségvetési jelentést, időközi mérlegjelentést, valamint az éves költségvetési beszámolót Nagykanizsa Megyei Jogú Város Közterület - Felügyeletére vonatkozóan, és nyújtsa be a Magyar Államkincstárhoz.

**Határidő: 2025. július 20. (időközi költségvetési- és mérlegjelentés elkészítése)**

**2025. augusztus 29. (éves költségvetési beszámoló elkészítése)**

**Felelős: dr. Gyergyák Krisztina jegyző**

(Operatív felelős: Kunics György osztályvezető)

1. a Ptk. 3:112. § (3) bekezdése szerinti utasítási joga alapján felkéri a Via Kanizsa Városüzemeltető Nonprofit Zrt. vezérigazgatóját, hogy - amennyiben szükséges - a cég módosított Szervezeti és Működési Szabályzatát készítse el. Felkéri a polgármestert a módosított Szervezeti és Működési Szabályzat közgyűlés elé terjesztésére.

**Határidő: 2025. június 30.**

**Felelős: Horváth Jácint polgármester**

(Operatív felelős: Szabó István vezérigazgató)

1. a Ptk. 3:112. § (3) bekezdése szerinti utasítási joga alapján felkéri a Via Kanizsa Városüzemeltető Nonprofit Zrt. vezérigazgatóját, hogy a költségvetési rendelet módosításához a kiadási előirányzatok – a főkertészi és informatikai feladatátvételből adódó - időarányos megtervezéséhez a polgármester részére a szükséges adatszolgáltatást teljesítse.

**Határidő: 2025. április 15.**

**Felelős: Szabó István vezérigazgató**

1. felkéri a polgármestert, hogy a soron következő költségvetés módosításban a feladatátvételből adódó változásokat szerepeltesse, és terjessze a közgyűlés elé.

**Határidő: 2025. májusi soros közgyűlés**

**Felelős: Horváth Jácint polgármester**

(Operatív felelős: Kunics György osztályvezető)

1. a Ptk. 3:112. § (3) bekezdése szerinti utasítási joga alapján felkéri a Via Kanizsa Városüzemeltető Nonprofit Zrt. vezérigazgatóját, hogy a cég - a főkertészi és informatikai feladatátvétellel összefüggő - módosított üzleti tervét a költségvetési rendelet módosításának elfogadását követően készítse el. Felkéri a polgármestert a módosított üzleti terv közgyűlés elé terjesztésére.

**Határidő: 2025. júniusi soros közgyűlés**

**Felelős: Horváth Jácint polgármester**

(Operatív felelős: Szabó István vezérigazgató)

1. egyetért az Önkormányzat és a Via Kanizsa Városüzemeltető Nonprofit Zrt. között hatályos közhasznúsági szerződés jelen előterjesztés 4. számú mellékletét képező okirat szerinti módosításával és felhatalmazza a polgármestert a módosító szerződés aláírására.

**Határidő: 2025. március 31.**

**Felelős:**  **Horváth Jácint polgármester**

(Operatív felelős: dr. Farkas Roland jogtanácsos

 Szabó István vezérigazgató)

1. felhatalmazza a jegyzőt, hogy a jelen előterjesztés 5. számú mellékletét képező lista szerinti szerződések esetében vizsgálja meg azok fenntartásának szükségességét. A szükségtelen szerződések esetében az államháztartásról szóló 2011. évi CXCV. törvény 9. § h) pontja alapján utasítja Nagykanizsa Megyei Jogú Város Közterület – Felügyeletének vezetőjét a megállapodások 2025.06.30. napjával történő megszüntetésére azzal, hogy a további megállapodások esetében intézkedjen a Polgármesteri Hivatal 2025.07.01. napjától bekövetkező jogutódlásának bejelentéséről.

 **Határidő: 2025. június 30.**

**Felelős: dr. Gyergyák Krisztina jegyző**

 **Bakonyi Tamás intézményvezető**

 (Operatív felelős: Kunics György osztályvezető)

1. megállapítja, hogy Nagykanizsa Megyei Jogú Város Közterület – Felügyelete tulajdonában levő, a jelen előterjesztés 6. számú melléklete szerinti vagyon tulajdonosa 2025.07.01. napjától a jogutód Nagykanizsa Megyei Jogú Város Polgármesteri Hivatala.
2. megállapítja, hogy az Önkormányzat és a Közterület - Felügyelet között a nagykanizsai 1948 hrsz-ú, Nagykanizsa, Fő út 8. szám alatti ingatlanban található 95,19 m2 és az 1947/1 hrsz-ú ingatlanon álló épületben található 46 m2 raktár-ingatlanok 2025.07.01. napjától a Polgármesteri Hivatal telephelyeként működnek tovább, melyre figyelemmel az államháztartásról szóló 2011. évi CXCV. törvény 9. § h) pontja alapján utasítja Nagykanizsa Megyei Jogú Város Közterület – Felügyeletének vezetőjét, hogy az érintett helyiségek használatba adására vonatkozó, az Önkormányzat és az intézmény között 2021.06.22. napján kötött „önkormányzati vagyontárgyak térítésmentes használatba adásáról” szóló megállapodást megszüntető szerződést írja alá, egyidejűleg felhatalmazza a polgármestert ugyanezen szerződés aláírására.

**Határidő: 2025. június 30.**

**Felelős: Horváth Jácint polgármester**

**Bakonyi Tamás intézményvezető**

(Operatív felelős: dr. Farkas Roland jogtanácsos)

1. az államháztartásról szóló 2011. évi CXCV. törvény 9. § h) pontja alapján utasítja Nagykanizsa Megyei Jogú Város Közterület – Felügyeletének vezetőjét, hogy az Önkormányzat, a Polgármesteri Hivatal és a Közterület-Felügyelet között 2021. január 01. napjától hatályos munkamegosztási megállapodás megszüntetésére vonatkozó szerződést írja alá, egyidejűleg felhatalmazza a polgármestert és felkéri a jegyzőt ugyanezen szerződés aláírására.

**Határidő: 2025. június 30.**

**Felelős: Horváth Jácint polgármester**

**dr. Gyergyák Krisztina jegyző**

**Bakonyi Tamás intézményvezető**

(Operatív felelős: dr. Farkas Roland jogtanácsos)

1. megállapítja, hogy az Önkormányzat és a Via Kanizsa Városüzemeltető Nonprofit Zrt. között a nagykanizsai 1950 hrsz-ú, Nagykanizsa, Zrínyi u. 33. szám alatti ingatlan használatára 2015. december 20. napján kötött szerződés szerint a Via Kanizsa Városüzemeltető Nonprofit Zrt. által használt épület első emeletén található szerverszoba – az előterjesztés 7. számú mellékletét képező alaprajzon ferde vonalazással jelölve – 2025.07.01. napjától a Polgármesteri Hivatal telephelyeként működik tovább, melynek megfelelően a Ptk. 3:112. § (3) bekezdése szerinti utasítási joga alapján felkéri a Via Kanizsa Városüzemeltető Nonprofit Zrt. vezérigazgatóját, hogy hivatkozott használati megállapodás ennek megfelelő módosítását írja alá, egyidejűleg felhatalmazza a polgármestert a megállapodás aláírására.

**Határidő: 2025. június 30.**

**Felelős: Horváth Jácint polgármester**

**Szabó István vezérigazgató**

(Operatív felelős: dr. Farkas Roland jogtanácsos)

1. felhatalmazza a jegyzőt, hogy az önkormányzat informatikai feladatai ellátására a Via Kanizsa Városüzemeltető Nonprofit Zrt. által kötött szerződések fenntartásának szükségességét vizsgálja meg. A szükségtelen szerződések esetében a Ptk. 3:112. § (3) bekezdése szerinti utasítási joga alapján felkéri a Via Kanizsa Városüzemeltető Nonprofit Zrt. vezérigazgatóját a megállapodások 2025.06.30. napjával történő megszüntetésére.

 **Határidő: 2025. június 30.**

**Felelős: dr. Gyergyák Krisztina jegyző**

(Operatív felelős: Szabó István vezérigazgató

Kunics György osztályvezető)

**Horváth Jácint:** Következő napirendi pont, még kettőt fogunk tárgyalni és utána szünetet fogok elrendelni.

1. **Javaslat informatikai eszközök beszerzésével kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: Szabó István vezérigazgató**

**Horváth Jácint:** Itt a költségvetésünkben szerepeltettük a polgármesteri hivatal informatikai eszközeinek cseréjét, tulajdonképpen egy hároméves ütemezést határoztunk meg a szakemberekkel, mert nagyon-nagyon rossz állapotban, nagyon régi gépekkel, nagyon lassú gépekkel dolgoznak a hivatalban a dolgozók. Szeretnénk, hogyha ez korszerű lenne, nagyon-nagyon sok éve nem volt már ilyen típusú átfogó fejlesztés és pont ezért, ennek az első üteme, a forrás biztosítva van a költségvetésünkben, ennek az első ütemére kerülne most sor és ennek a közbeszerzési előkészítéséhez kell ez a döntés. Szabó Szilárd, Öné a szó.

**Szabó Szilárd:** Tisztelt Polgármester úr, tisztelt közgyűlés! Csak röviden annyit szeretnék kérdezni, hogy az általunk használt informatikai eszközök, gyakorlatilag a laptopjaink is elavultak, frissítések már nem települnek, satöbbi-satöbbi, hogy ezekkel számolt-e?

**Horváth Jácint:** Igen, számoltam.

**Szabó Szilárd:** Köszönöm szépen.

**Horváth Jácint:** A közbeszerzéstől függ az időpontja ugye, mert egy közbeszerzési eljárás kerül lefolytatásra és nyílt közbeszerzés ugye, mert az értékhatár miatt ez nyílt közbeszerzés lesz, de igen, benne van ez is a tervben. Kérdezem az elsőévesben van?

**xy:** Nem.

**Horváth Jácint:** A képviselői második évesben van, tehát a jövő évi tervben van benne. Az elsőévesben nincs még benne, úgyhogy még egy évet ki kell bírnunk ezzel és a közgyűlési rendszer is benne van, de az csak a 3. évben van benne. Úgyhogy minden benne van, igyekszünk ezzel menni, haladni, de a dolgozók tényleg nagyon rossz állapotba jutó gépeken dolgoznak az az első szerintem. A vitát lezárom, szavazzunk a határozati javaslatról.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**47/2025.(III.27.) számú határozat**

Nagykanizsa Megyei Jogú Város Közgyűlése dönt a Polgármesteri Hivatal informatikai rendszerének fejlesztéséről, a Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) rendelete 1/14/a. mellékletének „Informatikai eszközök fejlesztése” során rendelkezésre álló 50.000.000.-Ft összegű előirányzat terhére az alábbi műszaki tartalommal:

**Hálózati/szerver eszközök cseréje:**

* 1 db Lenovo xClarity administrator szerver felügyeleti rendszer 10 licenc-es, 5 évre
* 10 db Backup NAS 18TB HDD

(A hivatali szerverek merev lemezeinek kora miatt cseréjük aktuális.)

* 3 db Windows Server 2012 R2 frissítése (End of Life státusz miatt) Windows Server 2025 Standard ROK (16 core)-re

**Kliensoldali fejlesztés:** meglévő elöregedett géppark cseréje, vezetői laptopok cseréje, az alábbiak szerint.

Asztali számítógép 57 db

Monitor 57 db

Laptop 13 db

Szoftver 70 db

Felkéri a polgármestert a közbeszerzési eljárás megindítására és lefolytatására. A közbeszerzési eljárói feladatok elvégzésére Nagykanizsa Megyei Jogú Város Önkormányzatának 2025. évi költségvetésében az 1/11. melléklet *„Közbeszerzési eljárásokhoz kapcsolódó díjak”* előirányzat terhére a fedezet biztosított.

**Határidő: 2025. december 31.**

**Felelős: Horváth Jácint polgármester**

(Operatív felelős: Tárnok Ferenc csoportvezető, Vagyongazdálkodási és Városüzemeltetési Csoport)

1. **Javaslat a közbeszerzésekkel kapcsolatos döntések meghozatalára (írásban)**

**Előterjesztő: dr. Károlyi Attila KB elnöke**

**Horváth Jácint:** Itt a közbeszerzési terv elfogadásáról van szó. Dr. Károlyi Attila, mint előterjesztő, Öné a szó.

**Dr. Károlyi Attila:** Köszönöm a szót. Végül is jogszabályi kötelezettségünk van ebben a tekintetben. Tisztelt kollégák, képviselőtársak elolvasták, hogy ezt a közbeszerzési tervet ugye hát közzé kell tenni, mondja a 2015. évi XCVIII. törvény 42.§ (1) bekezdése és tulajdonképpen ez az előterjesztés arról szól, hogy úgy az önkormányzat, mint más ajánlatkérő javára lebonyolított közbeszerzéseket is rögzíteni kell Nagykanizsa Megyei Jogú Város Önkormányzata Közbeszerzési Tervében. Köszönöm.

**Horváth Jácint:** Köszönöm szépen. Hozzászólást, kérdést nem látok, úgyhogy szavazásra bocsátom a határozati javaslatot.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**48/2025.(III.27.) számú határozat**

Nagykanizsa Megyei Jogú Város Közgyűlése dönt arról, hogy jelen előterjesztés 1. számú melléklete szerint Nagykanizsa Megyei Jogú Város Önkormányzata, valamint 2. számú melléklete szerint Nagykanizsa Megyei Jogú Város Polgármesteri Hivatala 2025. évi éves Közbeszerzési Tervét elfogadja.

**Határidő: 2025. március 31. (nyilvánosság biztosítására)**

**Felelős: Dr. Gyergyák Krisztina jegyző**

(Operatív felelős: Tárnok Ferenc vagyongazdálkodási és városüzemeltetési csoportvezető)

**Horváth Jácint:** Köszönöm szépen. 10 perc szünetet rendelek el.

**Szünet 16,25 órától 16,39 óráig**

**Horváth Jácint:** Tisztelt képviselőtársaim, folytatnánk az ülést, kérem foglalják el a helyüket. A határozatképességet 15 fővel megállapítom.

1. **Tájékoztató a kötelező önkormányzati szociális feladatot ellátó munkavállalók illetményének felülvizsgálatáról (írásban)**

**Előterjesztő: Horváth Jácint polgármester**

**Horváth Jácint:** Ugye ez egy kérés volt korábban. Ezzel kapcsolatban készítettünk egy előterjesztést, amelynek keretében azt látjuk, hogy nyilván a helyzet lehetne jobb, de azt látjuk, hogy a 8-as, 9-es oldalon lévő táblázatok, illetve a 10-es oldalon lévő táblázatok tekintetében, ahol a béreket hasonlítjuk össze, azt látjuk, hogy azonos végzettségűek esetében nincsenek igazán kirívó különbségek. Ami nem jelenti azt tényleg, hogy jó a helyzet, lehetne jobb is, de akkor minden intézményünknél lehetne jobb a helyzet tulajdonképpen. Sőt azt látjuk, hogy egyébként a középfokú és alapfokú végzettségűek esetében például a szociális szférában dolgozók valamivel többet is tudnak hazavinni, mint a többi intézmény esetében. Nyilvánvalóan ennek különböző pótlékolás az oka is, de ettől függetlenül azt gondolom, hogy alapvetően az összintézményi bérstruktúra és értve ezalatt akár tágabb értelemben véve az összes intézményt, igenis összehasonlításban nincs nagy különbség. A másik kiemelendő dolog pedig a 10. oldalon lévő táblázat, ahol a plusz juttatásokat látjuk, például az elmúlt években látszik, hogy elég tisztességesen tudtunk plusz juttatást adni bizonyos esetekben, amit jó lenne, hogyha tudnánk tartani a jövőben is, azt hiszem, ez orvosolni tud sok mindent annak ellenére, hogy magát a szférát szerintem a kormányzat elhanyagolja az elmúlt 15 évben. Balogh László az első hozzászólónk.

**Balogh László:** Tisztelt Polgármester úr, tisztelt közgyűlés! Az úgynevezett tájékoztatóban szereplő adatok akár rendjén valók, tehát ez nem vitatéma, de valójában mi nem egy ilyenféle tájékoztatót kértünk, hanem mindjárt megmagyarázom, hogy mit szerettünk volna. Az illetmények felülvizsgálata, igen, az nem önkormányzati hatáskör egyébként és akkor lehet mutogatni a kormányra, de mi azt szerettük volna, hogy Nagykanizsán valamiféle saját hatáskörben, önerőből szociális ágazati pótlékot bővebben állapítsunk meg, egyféle bérkiegészítést tegyünk. Merthogy tájékozódtunk, tehát hadd mondjam el Székesfehérváron, direkt mondok két ellentétes példát színe szerint az önkormányzatok kapcsán. Székesfehérváron 50.000 Ft/hó egy ilyen típusú bérkiegészítés és még plusz adnak 200.000 forint cafeteriát, amelyet most emelnek fel 250.000 Ft-ra. Józsefvárosban ugyanez ugye egy másik színű önkormányzati vezetéssel 120.000 Ft-os bérkompenzáció van és 250.000 Ft-os cafeteria. Tehát én ennek fényében szeretném azt kérni, meg nem is én annyira, hanem itt megvan mindjárt az utánam szóló, aki ezt indukálta leginkább, hogy dolgozzunk ki egy részletesebb tervet a szociális szférában dolgozó összes munkavállaló bérkiegészítésének a költségvetési vonzatáról. Merthogy most igen, ezen is persze lehet vitatkozni, de én azt gondolom, hogy a szociális ágazatban dolgozók nehéz, áldozatos munkáját úgy tudjuk elismerni, ha őket valamiféle prioritásként kezeljük és erre persze lehet azt mondani, hogy az önkormányzat nem rendelkezik elegendő pénzügyi forrással. De az elindulásban mi azt kértük és megismétlem én magam is, jómagam is ezt a kérdést, kérést, hogy valamiféle olyan kimutatás készüljön, hogy ennyi ember, ennyivel emelve, ennyibe kerülne az önkormányzatnak, azon adatokat felhasználva és elindulva azokból, amik itt szerepelnek, de a lényegi továbblépés az nincs meg ebben az előterjesztésben, ezért én nemmel fogok szavazni rá. Köszönöm.

**Horváth Jácint:** Köszönöm szépen. Szabó Szilárd, tessék.

**Szabó Szilárd:** Tisztelt Polgármester úr, tisztelt közgyűlés! Valójában Balogh László polgármester úr, képviselőtársam elmondott mindent, amit én szerettem volna, de én is kiemelném, hogy már az előterjesztésnek a címe, illetve a megfogalmazása sem jó. Mert én jómagam nem ezt kértem és nem ezt próbáltam átadni az elmúlt közgyűlésen, ugyanis az illetmények felülvizsgálatára különösebb jogalapunk nincsen, vagy legalábbis ennek befolyásolására. Vizsgálgatni vizsgálhatjuk, de különösebb ráhatásunk nincsen. Ahogy én fogalmaztam az bérköltség-kiegészítésnek a lehetősége, vizsgálata, és jómagam is azt vártam volna ettől az előterjesztéstől és ettől az anyagtól, ami akár lehet ennek az alapja a jövőben, hogyha ezt mindenki így gondolja, és mindenki kicsit szociálisan érzékeny a témában. Azt kellett volna megvizsgálnunk, illetve azt kellett volna látnunk az előterjesztésben, hogy milyen költségvetési vonzata lenne egy bizonyos összegű bérkiegészítésnek, vagy valamilyen akár juttatásnak a szociális szférában dolgozók számára. Én továbbra is fenntartanám eme kérésemet, hogy amennyiben egyetértés van, hogy legalább addig jussunk el, hogy megvizsgáljuk, hogy egy X százalék, vagy akár egy X fix összeg önkormányzati alapú bérkiegészítés milyen forrásigényt jelentene és ha ezt látjuk, akkor esetleg beszélgethetünk arról, hogy kereshetünk a számok mögé forrást. Ha nem ebben, akkor akár a jövő évi költségvetés tervezésekor is van egy kiindulópontunk, köszönöm.

**Horváth Jácint:** Köszönöm szépen, Bizzer András.

**Bizzer András:** Tisztelt Polgármester úr, tisztelt közgyűlés! Ennél az előterjesztésnél megint azt látom polgármester úr, hogy Ön nem végezte el a munkát, amit kértünk Öntől. Vagy lehet, hogy egyébként hogyha kiadta ezt a munkát alpolgármester asszonynak, akkor lehet, hogy Dr. Tóth Bagó Mónika alpolgármester asszony nem végezte el a munkát, pedig neki is elég szép fizetése van, gyakorlatilag mellékállású alpolgármesterként többet keres, mint a főállású munkahelyén, csak úgy megjegyzem mellékesen. Szóval azért tényleg én azt vártam volna Önöktől, hogy egy normális anyagot tegyenek le, ahogy elmondták már képviselőtársaim, mi arra vagyunk konkrétan kíváncsiak, hogyha egy adott körnek adunk valamekkora bérkiegészítést a szociális dolgozókat tekintve, akkor az mennyibe kerül. Itt ki lehetett volna dolgozni az anyagban A, B, C verziókat arra vonatkoztatva, hogy ugye mekkora legyen ez az összeg, meg arra vonatkoztatva, hogy mekkora legyen ez a kör, hogy melyik intézményben, melyik szociális területen adjunk bérkiegészítést a különböző dolgozóknak. Ez nincs meg az anyagban, én ezt nagyon sajnálatosnak tartom és egyébként ugye a vitában én felvetettem, ez egy kényes téma, de én azért kíváncsi lettem volna rá, és nincs benne ez sem az anyagban, hogy ugye a hivatali dolgozók fizetésemelésénél merült fel ez a téma. Én arra is kíváncsi lennék, hogy a hivatali dolgozók esetében ezek az átlagbérek, hogyan néznek ki, mert a jövőre vonatkoztatva én lehet, hogy ennek függvényében hoznám meg a különböző döntéseket, hogy a hivatalban mekkora béremelést adjunk majd a jövőben, illetve a szociális területeken dolgozóknak mekkora bérkiegészítést adjunk. Ezek az adatok sincsenek itt az előterjesztésben, én ezeket is hiányolom. Tehát, hogyha mi komplexen akarunk dönteni, minden adottságot figyelembe véve, akkor ezeket elénk kell tárniuk Önöknek, de ezt nem tették meg, és én ezt nagyon sajnálatosnak tartom, és én is azt kérem, hogy ezt az anyagot hozzuk vissza, amiket itt mondtunk most azokat tegyék bele az anyagba, a konkrétumokat és ennek alapján hozzuk meg majd a döntést a jövőre vonatkoztatva. Köszönöm szépen.

**Horváth Jácint:** Köszönöm szépen. Alapvetően határozatból dolgoztunk egyrészt, másrészt meg vannak konkrét létszámok. Szorozni Önök is tudnak, viszonylag egyszerű a történet, szerintem egy alap matematikai művelet egyébként, amit Önök kérnek. Tehát ha otthon meg tudja csinálni, tudja, ha van egy számológépe, akkor még az segít is Önnek, a számítógép meg még inkább, egy Excel tábla, meg aztán csodákra képes. Dr. Schauta Marcellé a szó.

**Dr. Schauta Marcell:** Köszönöm szépen a szót polgármester úr, most én az előző közgyűlésnek a jegyzőkönyvét próbáltam föllapozni, de majd utána fogok nézni. Én úgy emlékszem, hogy én Szabó képviselőtársamat meg is kérdeztem, hogy gyakorlatilag akkor arra kíváncsi, hogy Nagykanizsán a szociális szférában hányan dolgoznak és milyen bértömeget jelent ez a város esetében, illetve, hogy hogyan volt kompenzálva ez az elmúlt időszakban. Erre választ ad az előterjesztés és ilyen szempontból meg nagyon részletes, az, hogy a jövőben a saját javaslatát is utána később módosította olyan szempontból, hogy vizsgáljuk meg, hogy milyen lehetőség van akár béren kívüli kiegészítésre és szerintem ugyancsak utalás történik, hogy az elmúlt években ezt hogyan tudtuk kompenzálni a szociális szférában dolgozóknál. Úgyhogy én szerintem az anyag ilyen szempontból teljes. Persze lehet különböző kérdésekkel még a hivatalhoz fordulni, szerintem arra, amit képviselőtársam kérdezett, arra viszont bőven válaszol az előterjesztés. Köszönöm.

**Horváth Jácint:** Köszönöm szépen. Szabó Szilárd, Öné a szó.

**Szabó Szilárd:** Tisztelt közgyűlés, tisztelt képviselőtársam! Ne fáradjon, itt van az előző közgyűlésen a napirendi pontnak a szöveges kivonata és ez megerősít abban, hogy én azt kérdeztem, amit az elmúlt percekben is megfogalmaztam. Úgyhogy én bennem is felmerült az, hogy esetleg rosszul fogalmaztam meg a kérést, a kérdést, de eszerint nem. Úgyhogy *„dolgozzon ki egy részletes tervet a szociális szférában dolgozó összes munkavállaló bérkiegészítésének a költségvetési vonzatairól.”* Tehát idéztem, úgyhogy ezt továbbra is tartom. Amennyiben egyetért a tisztelt közgyűlés azzal, hogy ez folytatódjon, szerintem nem egy rossz gondolat. A szociális szférában dolgozóink megbecsülésének legalább részben tegyünk eleget, hogy vesszük a fáradtságot és foglalkozzunk, vagy napirenden tartjuk ezt a témát. Köszönöm a szót.

**Horváth Jácint:** Dr. Fodor Csaba alpolgármester úr.

**Dr. Fodor Csaba:** Köszönöm szépen. Tisztelt közgyűlés! Engem az egészben az bánt, hogy Önök ezt a fontos kérdést egy ilyen álságos politikai akciónak tekintik, mert azért, ha végignézték volna a táblázatot, pontosan látnák. Lehet ezen mosolyogni, de attól még igaz. Az elmúlt 5 évben úgy hívták a polgármestert, hogy Balogh László. Az elmúlt 5 évben az intézmények őhozzá tartoztak. Az intézmények fölött nekünk hiába volt többségünk, marha sok jogosítványunk nem volt. Ha Balogh László és Bizzer képviselő úr úgy gondolta volna, hogy a szociális ágazatban dolgozók szomorú helyzetben vannak és ezért őnekik bérkiegészítést kellett volna, akkor készíttetett volna egy előterjesztést, de az 5 év alatt egy büdös szó nem esett erről, egy büdös írás nem jött arról, hogy mi többség szavazzuk meg, vagy ne is vegyük napirendre. Ugye? Nem volt ilyen. De most meg úgy meg okosodtak, mint a büdös bogár, hogy október elsejétől nem Önök vannak, és nagy valószínűséggel feltételezem, hogy ez a szerencsétlen helyzet, amiben vannak a szociális ágazat dolgozói és egyébként mindenki más is, az nem október elsejétől alakult ki Nagykanizsán. Ugye? Tessék egy kicsit a saját lelkükbe nézni, aztán tisztességesen játszani itt ezt a játékot. De egyébként, csak hogy biztosak legyünk a dolgunkban, ami rajtunk múlt, mi azt megtettük az Önök előterjesztése hiányában is. Nézzék végig, hogy ami rajtunk múlt, amikor mi voltunk többségben, akkor nézzék meg, hogy mi mennyi jutalmat adtunk, mennyi jutalmat adtunk. 2024-ben adtunk 65 millió forint jutalmat a szociális ágazatban dolgozóknak, 2023-ban 34 milliót, 2022-ben 18-at, 2021-ben 25 milliót, 2020-ban meg 37 milliót. Ki gondolta komolyan azt, amit Önök most csak már bocsánat, de én megértem, hogy ez egy fontos kérdés, csak nem biztos, hogy ebben az elővezetésben, ahogy Önök ezt teszik, az tisztességesnek tűnik, és ezzel mintegy ledegradálják ezt a fontos kérdést egy ocsmány politikai szintre és engem ez dühít fel nagyon. Egyébként én nem igazán gondolom, hogy Önöket bárki is megakadályozná abban, hogy előterjesztést készítsenek. A képviselőnek joga van napirendet javasolni, joga van a munkatervbe beépíttetni. Én nem emlékszem rá, hogy Önök a 2025 évi munkatervi javaslatukban tettek volna egy szót is arról, hogy a közgyűlés foglalkozzon ezzel a kérdéssel. Nem volt, nem volt, de nincs előterjesztés sem. Ki akadályozza meg Önöket, hogy előterjesztést készítsenek? Nézzék végig, hogy az elmúlt 5 évben nekünk hány előterjesztésünk volt. Lehet, hogy számszerűen meghaladta a polgármester úr előterjesztését a mi oldalunkról bejegyzett előterjesztések száma. Tehát én csak azt gondolom, hogy nem lenne szabad, tehát mi fontosnak tartjuk ezt a kérdést, meg is nézzük, meg is vizsgáltuk, eddig jutottunk a vizsgálatban és azt gondoljuk, hogy valóban ezt majd valamikor korrigálni kell, lehetőség szerint minél előbb, amint a költségvetési források lehetővé teszik. De nem szeretnénk az egyes ágazatban dolgozókat egymással szembeállítani, itt a hivatalt a kedvenc vesszőparipája Bizzer képviselő úrnak, nem tudom milyen rosszat tettek Önnel alatt az 5 év alatt, míg ott melegítette magát a hivatalban, de. Akkor fázott a hivatalban, mit bánom én, de hogy dolgozni nem dolgozott az biztos, meg hogy összerúgja a port a hivatal embereivel, az meg nem igazán tisztességes. Tehát ez, meg, hogy Ön itt ágazatokat, dolgozókat összehasonlítgattat, nem is értem, hogy ez hogy jutott Önnek eszébe. De egyébként szakmailag majd énszerintem alpolgármester asszony elmondja, hogy amit Ön kér az mondjuk szerintem nem is teljesíthető több okból sem. Nem azért, mert akarjuk vagy nem akarjuk, hanem más szakmai okai vannak ennek, úgyhogy köszönjük szépen a felvetést egyébként és én úgy kezelem, hogy van ebben jó szándék is, a politikai részét lefejtjük róla a jövőben és akkor tényleg fogunk tudni ebben a kérdésben közösen, valóban a cél elérése érdekében közösen munkálkodni. Én erre kérem Önöket, hogy ebben legyünk partnerek és ne abban, hogy itt nem tudom miket, itt ugrasszunk össze embereket. Köszönöm szépen.

**Horváth Jácint:** Köszönöm szépen. A személyeskedéstől ezúton is elhatárolódom. Bizzer András következik.

**Bizzer András:** Tisztelt Polgármester úr, tisztelt közgyűlés! Én mikrofonba is szeretném elmondani Fodor alpolgármester úrnak, hogy kikérem magamnak ezeket a szavakat, amelyeket velem szemben megengedett személyeskedés kapcsán. Tehát tényleg kikérem magamnak, hogy Ön hogyan értékelte azt, amikor én alpolgármester voltam és mit csináltam. Önnek 3-szor akkora fizetése van alpolgármesterként, mint nekem és én nem látom azt, hogy bármit is dolgozott volna az elmúlt hónapokban egyébként alpolgármesterként. Jó? Köszönöm szépen.

**Horváth Jácint:** Nagyon rá van gerjedve a fizetésekre Bizzer képviselőtársam, úgyhogy azt látjuk a mai közgyűlésen, már sokadszor hangzott el ez a kifejezés, gondolom az 5 évben még sokszor el is fog. Hokker Tibor a következő, Öné a szó.

**Hokker Tibor:** Tisztelt Polgármester úr, tisztelt közgyűlés! Azt hiszem, én vagyok az egyetlen itt közöttünk, aki tényleg egy 3. félként tud ebben a hát, nem is tudom minek nevezzem, méltatlan személyeskedéses történetben hozzászólni. Nem hiszem, hogy az alpolgármester úr hozzászólása ebben az utolsó 10 percben egy centivel is előrébb vitt volna bennünket. Tehát semmi értelmét nem látom, mert utána jön az ellenválasz, a még egyszer, a kontra, rekontra, nem kártyaparti ez. Szóval én azt gondolom, hogy én eddig nem igazából voltam ebben a témába, mert gondoltam, hogy talán mindenki magától is rájön arra, hogy ez nem igazából jó, ami itt éveken keresztül folyt. Én arra kérem minden képviselőtársam, hogy valahogy próbáljuk meg ezeket a dolgokat minimalizálni, és a jövőre tekintve valahogy megoldani ezeket a visszamutató, oda-vissza, nincs semmi értelme. Köszönöm szépen.

**Horváth Jácint:** Köszönöm szépen. Szabó Szilárd a következő.

**Szabó Szilárd:** Köszönöm a szót, megadom és emelem a tétet. Viccen kívül annyit szeretnék Fodor Csaba képviselőtársamnak mondani, vagy reagálni, hogy határozottan visszautasítom azt, hogy itt politikai köntös, meg minden olyan jelzőt, amit tett. Az én kérésem az elmúlt közgyűlésen és most is nem arról szólt, hogy én itt követelek bármit is, én egy javaslatot tettem, fogalmazhatunk ötletként is, amennyiben konszenzus van mögötte, hogy legyen vizsgálat tárgya ez a kérdés. Nem beszéltem számokról, nem beszéltem százalékokról, egyáltalán semmi konkrétumról, úgyhogy már csak ezért is szeretném azt visszautasítani, meg hogy ennek bármiféle politikai vonzata lenne, ez csupán az miatt merült fel bennem, vagy bennünk, mert azért hála istennek sikerült több tekintetben is önkormányzati berkeken belül béremelést végrehajtani. Ez az ágazat az, amelyik ebből ugye nem részesülhetett, úgyhogy igazából ez ennek az alapja. És ha ez jutalom formájában fog a 2025-ös évben megvalósulni, vagy bármi másban, én személy szerint annak is örülni fogok és annak is örülni fogok, hogy valamilyen szinten talán napirenden marad ez a téma. Köszönöm.

**Horváth Jácint:** Dr. Schauta Marcell.

**Dr. Schauta Marcell:** Köszönöm a szót. Szerintem a januári közgyűlésen is elhangzott és most lehet, hogy nem szerepel benn az előterjesztésben, tehát az elmúlt években és ezt mondom Balogh László polgármester úr is meg tudja erősíteni, bevált szokás volt, hogy a bérmaradvány terhére jutalomosztásra került sor az ágazatban dolgozóknak. A bérmaradványt azt akkor lehet megállapítani, amikor eljön az az időszak, tehát, ha félévkor történt jutalomosztás a dolgozóknak, akkor előtte bekértük, hogy mennyi az intézménynek időarányosan a bérmaradványa és akkor azzal lehetett gazdálkodni. Ez majdnem egy teljes havi bért jelentett a NESZI dolgozóinál, ugye? Vagy félhavi?

**xy:** … (mikrofon nélkül beszél)

**Dr. Schauta Marcell:** Jó, nem kívánom elvenni igazgató asszonytól, alpolgármester asszonytól a válaszadás lehetőségét, csak jelezném, hogy ezt előre nem látjuk az időben, hogy adott időszakban mennyi lesz éppen a bérmaradvány. Ez egy bonyolult és összetett folyamatnak lesz majd az eredménye és ezt akkor lehet dönteni, tehát ezzel előre kalkulálni igazából nem lehet. Köszönöm.

**Horváth Jácint:** Köszönöm szépen. Dr. Tóth-Bagó Mónika alpolgármester asszony.

**Dr. Tóth-Bagó Mónika:** Tisztelt Polgármester úr, tisztelt közgyűlés! Ezzel az előterjesztéssel igazándiból egy nagyon komplex feltérképezés volt inkább a szándékunk. Pontosan azért, hogy ahogy polgármester úr is mondta, nem az a célunk, hogy itt a kulturális szférát, illetve a humán szférát, kimondottan a szociális szférával egy nagyon nagy konfliktust eredményezzünk. Illetve azt tudni kell, hogy a Családsegítő és Gyerekjóléti Szolgálat pontosan, ahol a munkáltatói jogot, illetve ugye mert a NESZI esetében a társulás a fenntartó, ily módon nem a polgármesteri hivatalhoz tartozik. Ott egy nagyon speciális helyzet van, egy része a kollégáknak, ahol a számokból is, illetve a munkavállalók létszámából kitűnik, pontosan ezért érzékeltettük, hogy egy része a szociális törvény hatálya alá tartozik, egy másik része pedig a Gyvt. alá tartozik, tehát ezt így nagyon nehéz egyértelműen különválasztani. Én azt gondolom, hogy ha megvizsgáltuk, tehát például úgy, ahogy Dr. Schauta Marcell említette, a bérmaradványokkal lehet úgymond kompenzálni ezeket a kiegészítéseket. Én azt gondolom, hogy a 2024-es év volt az, amikor a szociális szféra dolgozói valóban 14 havi bért kaphattak az éves szinten. Ezt szándékunk van továbbra is fenntartani, de ezt mindig csak június végén lehet eldönteni, illetve november végén, amikor a költségvetést végig nézzük, illetve a létszámok végig tekintésre kerülnek, illetve maga egyrészt a bérmaradványt, illetve a fel nem használt költségvetéséből az intézménynek. Köszönöm szépen.

**Horváth Jácint:** Köszönöm szépen. Több hozzászólás nem lévén és nem látok több jelentkezést, a vitát lezárom. Két dolgot, egyrészt nyilván itt országgyűlési hatáskör is van és országgyűlési feladatok is lennének ebben a dologban és két viszonylag gazdag önkormányzatot emeltek ki a példájukban, ami hát persze lehetséges, tehát hogy egy budapesti kerületet nem lehet összehasonlítani egy vidéki várossal, meg Fehérvárt sem nagyon Nagykanizsával szerintem költségvetési források tekintetében, de ezt hagyjuk a jövőre. Volt egy módosító javaslat, ha jól értettem ugye? Jó, arra vonatkozóan, amit Szabó Szilárd elmondott. Szerintem egyébként az anyag tisztességes, rendben van, én ezt tovább ebben a formában nem hoznám vissza, de Önök döntése, ahogy gondolják, én tartózkodni fogok ez ügyben, kérem a módosító javaslatról szavazzunk.

A közgyűlés 7 igen, 1 nem és 7 tartózkodás szavazattal a javaslatot nem fogadja el.

**49/2025.(III.27.) számú határozat**

Nagykanizsa Megyei Jogú Város Közgyűlése **nem fogadja el** Szabó Szilárd képviselő azon javaslatát, hogy kerüljön kidolgozásra milyen költségvetési vonzata lenne egy bizonyos összegű bérkiegészítésnek, vagy valamilyen juttatásnak a szociális szférában dolgozók számára.

**Horváth Jácint:** Most pedig a tájékoztató elfogadásáról szavazunk.

A közgyűlés 8 igen, 6 nem és 1 tartózkodás szavazattal a javaslatot elfogadja és a következő határozatot hozza:

**50/2025.(III.27.) számú határozat**

Nagykanizsa Megyei Jogú Város Közgyűlése a kötelező önkormányzati szociális feladatot ellátó munkavállalók illetményének felülvizsgálatáról szóló tájékoztatót elfogadja.

1. **Beszámoló a személyes gondoskodást nyújtó szociális és gyermekjóléti intézmények 2024. évi fenntartói ellenőrzéséről (írásban)**

**Előterjesztő: Horváth Jácint polgármester**

**Meghívottak: dr. Tóth-Bagó Mónika intézményvezető**

 **Lukács Erika intézményvezető**

 **Mészáros Adrienn intézményvezető**

**Horváth Jácint:** Kérdezem van-e hozzászólás a vitát megnyitva egyben, de nem látok kérdést, akkor szavazzunk a határozatról, amely az előterjesztésben van.

A közgyűlés 14 igen és 1 tartózkodás szavazattal a javaslatot elfogadja és a következő határozatot hozza:

**51/2025.(III.27.) számú határozat**

Nagykanizsa Megyei Jogú Város Közgyűlése a személyes gondoskodást nyújtó szociális és gyermekjóléti intézmények 2024. évi - törvényességi és szakmai - fenntartói ellenőrzéséről készült beszámolót elfogadja.

1. **Javaslat a személyes gondoskodást nyújtó szociális és gyermekjóléti intézmények 2025. évi – törvényességi és szakmai – fenntartói ellenőrzéséhez készült ellenőrzési terv elfogadására (írásban)**

**Előterjesztő: Horváth Jácint polgármester**

**Horváth Jácint:** A vitát nyitom, nem látok hozzászólást, kérdést akkor le is zárom, és akkor szavazzunk a határozati javaslatról.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**52/2025.(III.27.) számú határozat**

Nagykanizsa Megyei Jogú Város Közgyűlése a személyes gondoskodást nyújtó gyermekjóléti intézmények 2025. évi - törvényességi és szakmai - fenntartói ellenőrzésére készült ellenőrzési tervet az alábbiak szerint elfogadja:

A személyes gondoskodást nyújtó gyermekjóléti intézmények 2025. évi fenntartói - törvényességi és szakmai - ellenőrzésének időpontjai:

* Nagykanizsai Család- és Gyermekjóléti Központ 2025. október
* Nagykanizsai Egyesített Bölcsőde 2025. november

Ellenőrzési területek:

* Nagykanizsai Család- és Gyermekjóléti Központ - Család- és Gyermekjóléti Központ
* Nagykanizsai Egyesített Bölcsőde - Belvárosi Bóbita Bölcsőde

Ellenőrzés szempontjai:

* Az intézmény jogszerű működése, alapdokumentumok
* Általános személyi feltételek
* Létszámnormák
* Képesítési előírások
* Általános tárgyi feltételek
* Általános szakmai feltételek
* Nyilvántartási kötelezettség
* Szakmai és gazdálkodási mutatók
* Ellátottakra vonatkozó adatok

Felkéri a Polgármestert, hogy az ellenőrzésről készült beszámolót terjessze a Közgyűlés elé.

**Határidő: 2026. március 31. (beszámoló)**

**Felelős: Horváth Jácint polgármester**

(Operatív felelős: Bagarus Ágnes osztályvezető)

1. **Beszámoló az Egészségügyi Alapellátási Intézmény 2024. évi munkájáról (írásban)**

**Előterjesztő: Horváth Jácint polgármester**

**Meghívott: Stimeczné dr. György Bernadette intézményvezető**

**Horváth Jácint:** Intézményvezető asszony igazoltan távol, nem tudott eljönni, nincs Nagykanizsán. Hozzászólás, Balogh László, Öné a szó.

**Balogh László:** Tisztelt Polgármester úr, tisztelt közgyűlés! Csak röviden, mert van esetlegesen tanulsága a dolgoknak. Igennel fogom szavazni, de a benne szereplők kapcsán egyféle rákérdezés lenne. Örülünk annak, hogy a védőnők, szakdolgozók, intézményvezető is részesült a béremelésben, azzal együtt, hogy azt viszont mindannyian szomorúsággal állapíthatjuk meg, hogy a dolgozók ¾-e az 50-69 éves korosztályba tartozik, ez hamarosan biztosan kemény problémát fog okozni. És hadd emeljek ki még egy problémát, hát ez rossz szó, hogy érdekességképpen, de valahogy nem tudjuk megoldani. Nem, ez most nem nagykanizsai probléma, magyarországi probléma. A közfinanszírozott fogorvosi praxisok működtetését, pedig hadd mondjak egy érdekes adatot, a szakképzési centrumból jővén most, hogy a legtöbb szakmai vizsga az fogászati asszisztensből, zárójelbe és műkörmösből történik. Na most ehhez képest viszont itt van a legnagyobb probléma, ezt most tovább nem léptetjük, hanem arra még hadd utaljak, hogy érezhető, hogy következik még valamiféle átszervezés. Az anyag is említi az iskola egészségügyi ellátásban, a háziorvosi körzetek jövőbeli kialakításában, a betöltetlen körzetek kezelésében, meg egyáltalán a finanszírozási rendszerben, mert még van további probléma, amit meg kell oldani. Egy felvetés, Zalaegerszegen már az Egészségügyi Alapellátási Intézményt beszervezték a polgármesteri hivatalba, lehet, hogy ez lehet egyféle, hát nem tudom, hogy megoldás, csak jövőbeli lépés, a beszámolóra igennel szavazok. Köszönöm.

**Horváth Jácint:** Köszönöm szépen, meg fogjuk vizsgálni ezt a dolgot akkor mi is. De alapvetően tényleg az életkori adatok azok döbbenetesek, nem új keletű nyilván ez is most már látjuk évek óta és minden évben el is mondjuk. Egyébként Nagykanizsán ilyen szempontból még jó a helyzet, mert van legalább orvos, legtöbb helyen igaz, hogy az átlagéletkor 60 év a háziorvosoknál, átlagéletkor és 38 %-a a háziorvosainak nyugdíjas korú jelenleg is, tehát tényleg a helyzet nem túl rózsás és egyéb mást következő 38 % pedig 56-65 év közötti korosztályba tartozik, tehát ez is egy figyelmeztető jel. A fogorvosoknál pedig tényleg nem túl jó a helyzet, a finanszírozás másfajta ugye, mint a háziorvosoknál és ez is valószínűleg közrejátszik ebben. Kérdés, hozzászólás nincs, a vitát lezárom, a tájékoztatóról szavazunk. Kérem, indítsunk el a szavazást.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**53/2025.(III.27.) számú határozat**

Nagykanizsa Megyei Jogú Város Közgyűlése elfogadja az Egészségügyi Alapellátási Intézmény 2024. évi munkájáról készült beszámolót, egyben megköszöni jó színvonalon végzett, elkötelezett szakmai munkájukat.

1. **Beszámoló Nagykanizsa Megyei Jogú Város 2024. évi sportéletéről (írásban)**

**Előterjesztő: Horváth Jácint**

**Horváth Jácint:** Beszámoló, az van előttünk, a vitát megnyitom, hozzászólást nem látok, kérdést sem, úgyhogy le is zárom, akkor szavazhatunk is.

A közgyűlés 11 igen és 4 tartózkodás szavazattal a javaslatot elfogadja és a következő határozatot hozza:

**54/2025.(III.27.) számú határozat**

Nagykanizsa Megyei Jogú Város Közgyűlése a 2024. év sportéletéről szóló beszámolót elfogadja.

**Horváth Jácint:** Jönnek az új napirendi pontjaink itt a Polgármesteri tájékoztató előtt.

1. **Javaslat a Nagykanizsa Vagyongazdálkodási és Szolgáltató Zrt. és a Nemzeti Adó és Vámhivatal között I. típusú Vámudvar üzemeltetése tárgyában létrejött jogviszony folytatására (írásban)**

**Előterjesztő: Horváth Jácint**

**Horváth Jácint:** Ugye itt üzemel a Vámudvar és ennek a folytatásának a lehetőségét, illetve feltételeit teremtjük meg az egyeztetések alapján a hivatallal. Kérdést, hozzászólást nem látok, a vitát lezárom, úgyhogy szavazhatunk akkor a szerződésről.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**55/2025.(III.27.) számú határozat**

Nagykanizsa Megyei Jogú Város Közgyűlése

1. egyetért a Nagykanizsa Vagyongazdálkodási és Szolgáltató Zrt. és a Nemzeti Adó- és Vámhivatal között aláírt megállapodás alapján az Önkormányzat tulajdonában álló nagykanizsai 649/55 helyrajzi számú, természetben a 8800 Nagykanizsa, Garay út 21. szám alatt lévő ingatlan 375 m2 nagyságú részén létesített I. típusú Vámudvar üzemeltetése tárgyában létrejött ingyenes használati jogviszony 2025. május 1. napjától – 2028. április 30. napjáig történő meghosszabbításával a nemzeti vagyonról szóló 2011. évi CXCVI. törvény 11. § (10) és 11. § (13) bekezdései, valamint az államháztartásról szóló 2011. évi CXCV. térvény 3/A. § (1) bekezdése alapján, a Nemzeti Adó- és Vámhivatal által a Nemzeti Adó- és Vámhivatalról szóló 2010. évi CXXIl. törvény 13. §-ában meghatározott közfeladatok vámudvarban történő ellátására figyelemmel.
2. a Ptk. 3:112. § (3) bekezdése alapján fennálló utasítási joga alapján felkéri a Nagykanizsa Vagyongazdálkodási és Szolgáltató Zrt. vezérigazgatóját a helyiség használati jogviszony meghosszabbítására vonatkozó szerződés megkötésére.

**Határidő: 2025. április 30.**

**Felelős: Horváth Jácint polgármester**

(Operatív felelős: Nagykanizsa Vagyongazdálkodási és Szolgáltató Zrt. vezérigazgató)

1. **Javaslat az Űrhajós u. 6/A. 2. ajtó szám alatti, 360/19/B/2 hrsz-ú társasházi albetét egy részének (főzőkonyha) értékesítésével kapcsolatos döntések meghozatalára (írásban)**

**Előterjesztő: Horváth Jácint polgármester**

**Horváth Jácint:** Ezt ugye most már viszonylag régóta nem mi használunk és úgy döntünk, hogy nyilván kifejezetten csak és kifejezetten konyhai célra értékesítenénk ezt az ingatlanrészt, erre igény is érkezett. Annyi módosítást szeretnék tenni, nem a határozati javaslathoz, csak pontosítás, egy elírás történt és ezt szeretném pontosítani. Az előterjesztés 8. oldalán megjelölt 3. vételárrészlet bruttó összege elírásra került, az helyesen 26.737.945 forint és így az első 1. számú melléklet szerinti versenytárgyalási felhívás VII-es pontjában megjelölt 3. vételárrészlet bruttó összege szintén akkor e szerint módosul 26.737.945 Ft, a nettó összeg jó volt ezen esetekben ezzel a módosítással tenném fel, hozzászólást, kérdést nem látok, a vitát lezárom. Kérem szavazzunk az előterjesztésről.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**56/2025.(III.27.) számú határozat**

Nagykanizsa Megyei Jogú Város Közgyűlése

1. egyetért azzal, hogy az Önkormányzat tulajdonában álló nagykanizsai 360/19/B/2 hrsz-ú, 8800 Nagykanizsa, Űrhajós u. 6/A. 2. ajtó szám alatt található, 421 m2 alapterületű, kivett intézmény megjelölésű ingatlan 223 m2 alapterületű része (volt szociális főzőkonyha) nettó 44.500.000,-Ft-os kikiáltási árral indulva az előterjesztés 1. sz. mellékletét képező versenytárgyalási kiírásban rögzített feltételekkel értékesítésre kerüljön
2. felkéri a polgármestert a versenytárgyalási eljárás lebonyolítására, a legmagasabb ajánlatot tevő személy és ajánlata nyertesként történő kihirdetésére és felhatalmazza, hogy a legjobb ajánlatot tevő személlyel a Közgyűlés Jogi, Nemzetpolitikai és Közrendi Bizottsága által véleményezett adásvételi szerződést megkösse

**Határidő: 2025. április 30.**

**Felelős: Horváth Jácint polgármester**

(Operatív felelős: illetékes szakosztály vezetője)

1. **Javaslat a Versenyképes Járások Programmal kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívottak: Magyar Ferenc tankerületi igazgató**

 **Bene Csaba kancellár**

 **Varga Zsuzsanna főigazgató**

**Horváth Jácint:** Ugye a tekintetben, hogy pályázati kiírás került kiírásra azon forrásra, amely részben Nagykanizsa befizetéseiből adódik, hiszen ugye itt a város iparűzési adó többletét a kormány elveszi az idei évtől és ezt ezen program működtetésére fordítja. Igyekeztünk olyan fejlesztéseket hozni ide és az asztalra tenni Önök elé, amelyek alapvetően térségi hatásúak, hiszen ennek a programnak a lényege az lenne, egyetértve azzal, hogy nyilván egy városnak a város környékéhez képest felelősséget és valamennyire feladatokat is vállalni kell. Nyilvánvalóan ezt megtettük eddig is, sorolni tudnám nagyon hosszan, hogy mi az, amit egyébként saját költségünkre ellátunk a környező települések felé és segítünk nekik abban, amit ők nem is tudnak, hogy ez így van, vagy nem is nagyon realizálják ezt a mindennapokban, de mi rengeteg pénzt költünk arra, hogy egyébként a környező település lakói számára is biztosítsunk feltételeket, amit a városban vesznek igénybe. De nyilvánvalóan olyan projekteket és olyan projekt elemeket próbáltunk berakni ebbe a programba, amit szeretnénk pályázatként benyújtani, amelyek térségi jelentőségűek. Olyan oktatási intézmények felújításának a projektje van benn, Szivárvány EGYMI, Batthyány Lajos Gimnázium meg Mező Ferenc Gimnázium, Farkas Ferenc Zeneiskola, amelyek térségi feladatot látnak el kizárólag, tehát hogy nem csak kanizsai gyermekek járnak ide, hanem igenis nagyon sok nem nagykanizsai gyermek is jár ide. A demens ellátás biztosítása, ugye szintén társulásban látjuk el ezt a feladatot, Nagykanizsa-Bagola hulladéklerakó, hiszen az egész térség hulladékát idehozzuk a mi szeméttelepünkre és ennek a bővítése szerintem kulcsfontosságú, én szerintem ez is alapvetően térségi projekt, és nemcsak Nagykanizsa érdekét szolgálja, hanem igenis a város környékének és a várost környező települések érdekeit is szolgálja. Közétkeztetés finanszírozása Nagykanizsán, tévedés azt hinni, hogy nagykanizsaiak nem járulnak hozzá a vidéki gyermekek közétkeztetéséhez. Igenis képzeljék el Nagykanizsa 260.000.000 forint saját pénzzel járul hozzá a közétkeztetés biztosításához, csak az idei évben és a gimnáziumban étkezőknek, vagy középiskolákban étkezőknek a fele nem nagykanizsai, tehát az ő étkezésükhöz is a saját városi forrásunkból adunk hozzá jelen pillanatban is pénzt. Ez az általános iskolák esetében 25 százaléka a diákoknak, azt is Nagykanizsa város finanszírozza tulajdonképpen úgy, hogy ehhez állami támogatást pluszban már nem kapunk, ezt a saját iparűzési adónkból, a saját építményadónkból finanszírozzuk ezeket a forrásokat az állami támogatáson túl. Éppen ezért gondoljuk azt, hogy valahol itt méltányos lenne a környező települések tekintetében is ezt valamilyen módon figyelembe venné. Piarista iskola felújítása szintén térségi szerepet lát el, mint ahogy a Szakképző Centrum egyes intézményei is. Én azt gondolom, hogy ez is nagyon fontos. És végül nem utolsó sorban a Mentőállomással már több körben egyeztettünk az elmúlt időszakban, nem kapnak központi forrásokat fejlesztésre. Én azt gondolom, hogy méltányos lenne, hiszen a Mentőállomás is térségi feladatokat lát el. Innen indulnak a mentőautók a környező településekre is és nagyon nem mindegy, hogy milyen a felszereltsége, milyen az ellátottsága az itteni mentőállomásnak. Nyilvánvalóan nem tévére kell a pénz, hatalmas tévéjük van, voltam benn, tényleg a pihenőszobájuk teljesen rendbe van, nem erről van szó, hanem itt alapvetően az udvar rendbetétele, a garázsok rendbetételéről van szó, alapvetően, villamoshálózat az épületen belül, tehát nem túl nagy fejlesztésekről, de fontos fejlesztésekről van szó. Ugyanis egy új mentőt, egy mentőautót szeretnének, hú, ezt szakmailag nem nagyon tudom megfogalmazni, körbeírni tudom, tehát olyan gépkocsit szeretnének beszerezni, amelyik teljes felszereltséggel van, olyan felszereltséggel, mint egy orvossal ellátott mentőautó, de ez egy személyautó, ki tud menni az adott helyszínre, szállítani a beteget nem tudja, de el tudja látni ott helyben a beteget a legmodernebb felszerelésekkel és ugye ez férne el tulajdonképpen a mentőállomáson, például ilyen dolgokról egyeztettünk az elmúlt hónapokban a mentőállomás vezetésével, úgyhogy azt hiszem, hogy nem fér kétség ahhoz, hogy ezek a célok térségiek. Azért raktunk be ennyit, mert a településekkel való alkuban nyilvánvalóan nekünk is több kártyánk kell legyen. Azt meglátjuk, hogy milyen pozíciót tudunk ebben szerezni és akkor úgy tudunk ebben tárgyalni majd a jövőben. De azt hiszem, hogy ahhoz, hogy tudjunk válogatni a projektek között, ahhoz, hogy az asztalra tudjunk tenni kellő indokot, ahhoz, hogy igen, Nagykanizsa térségi szerepet ellát ma is, és ezen térségi szerephez igenis ez a Versenyképes Járások Program ehhez járul hozzá, ez nagyon fontos lenne, hogy ilyen típusú projekteket beadjunk, úgyhogy a javaslat tulajdonképpen erről szól. Balogh László, Öné a szó.

**Balogh László:** Tisztelt Polgármester úr, tisztelt közgyűlés! Csalóka ez a javaslat, sürgető határidő van, egy úgynevezett járási fejlesztési fórum fogja tárgyalni, javaslatot fog tenni a miniszternek, a miniszter majd dönt, de a főispán közben összefogja az összes járást illetően. Tehát a lényeg azonban az, hogy összesen a nagykanizsai járásra kétszer 250.000.000 forint, tehát 500.000.000 forint van. Közel 30 település a járásban már ácsingózik arra, hogy Ők is részesüljenek ebből valahogy, meg természetesen mi is jogos felvetésekkel élünk, élhetünk és itt most nem kezdem el sorolni, ahogy elmondta a polgármester úr, de itt van kapásból egy 3 milliárdos igény, amit illetően, hát el kell, hogy mondjuk már itt és most, hogy az 500.000.000-ba ennek tört része fog csak esetleg jó esetben belekerülni, tehát nem sokaknak fog teremni babér. Ez a realista hozzáállás, de bocsássuk útjára, tehát természetesen én magam is támogatom, hogy jó egy ilyen körültekintés regionális szerepünkről, lám mégiscsak van térségi fontos szerepünk. Talán azért azt még hadd mondjam el iskolai felújítások kapcsán, mert 1998 óta mindig láthattam és tevékeny szószólója is igyekeztem lenni, hogy intézményfelújításokra hol jutott, volt olyan egyszer, csúcs 200.000.000, aztán volt 120.000.000, volt olyan év, amikor 0 forint jutott. Bizony több évtized összesűrűsödött és persze itt most lehet mutogatni az államra, meg kölcsönösen oda-vissza, de hadd mondjam el, egy gyors statisztikát, hadd mondjak el. 2013 óta van a tankerületi rendszer, ezen időszak alatt, tehát onnéttól EU-s projektek voltak és akkor most EU-s pénz, kormányzaton keresztül folyó, meg hát persze mi is magunkénak érezzük, de most azért hadd emeljek ki egy olyan adatot, hogy saját forrásból, saját támogatásként a tankerületi iskolákat érintően hát műfüves pályákat, azért néhány millióval hát támogattuk, meg most is. De pluszt, olyan sok pluszt nem tudtunk hozzátenni az iskoláinkhoz, hanem persze hivatkozhattunk arra, hogy miért nem teszi rendbe a tankerület. Ugyanez a Nagykanizsai Szakképzési Centrumnál 2015 óta, úgymond van ez a rendszer. Itt is voltak EU-s projektek, tehát most nem dobálózni akarok számokkal, de hogy a városnak mennyibe került mondjuk 2015 óta a Szakképzési Centrum oly módon, hogy némelykori támogatással éltünk. Igen, volt egy 10 milliós a tanműhelyköltözésre, Dkg-ból Tungsramba, emlékezzünk az előző ciklusban, volt egy 12 milliós ilyen infrastruktúra felújításra és más nem volt, holott igaz az, hogy égető kérdés. Lám, ez a 3 milliárdos igény, aminek jó része iskolafelújítás, ezt mutatja, bárcsak részesülne belőle minél bővebben jó pár iskolánk, de tartok tőle, hogy hát ez nem így lesz, de menjen a maga útján. Köszönöm.

**Horváth Jácint:** Köszönöm szépen. Bizzer András következik.

**Bizzer András:** Tisztelt Polgármester úr, tisztelt közgyűlés! Én azt gondolom, hogy ebben az előterjesztésben van egy súlyos taktikai hiba, ezt már Balogh László képviselőtársam is pedzegette, itt tényleg van egy 500.000.000 forintos forrás a járásra vonatkoztatva, ebből jó esetben mondjuk lehet, hogy 400.450.000.000 forint fog majd talán Nagykanizsára jutni, és akkor erre a forrásösszegre, mi beadunk egy 3.000.000.000-os igényt. Én azt gondolom, hogy ezzel nem csinálunk mást, csak azt, hogy kiadjuk a döntést a kezünkből és majd egy másik testület fogja eldönteni azt, hogy az itt felsorolt fejlesztések közül nekünk melyik a fontos, vagy melyik a legfontosabb. Minimum prioritási listába kellett volna tenni ezeket a fejlesztéseket, de én akár még néhány fejlesztést ki is vennék, hogyha rajtam múlna, mert igenis mi Nagykanizsa Közgyűlése döntse el, hogy jelen pillanatban melyik az a fejlesztés, ami a legfontosabb számunkra és erre adjuk be az igényünket én azt gondolom. Nem egy 3.000.000.000-os listát kellene beadni, hanem egy sokkal kisebb listát, nyilván túl kell lőni ezen a 400.450.000.000 forinton, ami esetleg nekünk jut majd, mondjuk egy kétszeres összegbe, hiszen itt is az előterjesztésben is látszik, hogy egy kétszeres összegben lesznek majd felterjesztve a továbbiakban ezek az igények, tehát egy ilyen 800 milliós forint összegig lehetne szerintem prioritásos sorrendben meghatározni a különböző fejlesztéseket. Így, hogy odadobunk 3.000.000.000 forint összegben mindenféle fejlesztést, szerintem csak azt érjük el, hogy nem mi döntünk a saját sorsunkról, hanem majd valaki más. Tehát ez egy rossz taktika polgármester úr és én azt is furcsának találom, hogy vannak itt olyan fejlesztések, amik egyébként benne vannak a TOP-os listában, lehet, hogy más jellegű fejlesztések, de például a Batthyány benne van a TOP-os fejlesztési listában, a zeneiskola is benne van. Értem én, hogy ez esetleg kiterjedtebb felújítás és a többi, de akkor is át kéne gondolni, hogy melyik fejlesztést, milyen forrásból, hogyan szeretne elérni ez a város és megfontoltabban kellene ilyen fejlesztési listákat szerintem összeállítani. Illetve, amit én még hiányolok, hogy ugye itt a gazdaságfejlesztésre is van lehetőség, ilyen célok elérésére is, de itt csak felújítást látok, tehát nem látok gazdaságfejlesztést ebben a listában és én ezt nagyon sajnálatosnak tartom, mert hogyha a jövőbe akarunk befektetni, akkor igenis gazdaságfejlesztési célokat kellene megvalósítani Nagykanizsán és annak köszönhetően ugye nagyobb lenne az adóbevétel később. Tehát ez megint egy óriási taktikai hiba, hogy csak felújításban gondolkodunk, gazdaságfejlesztésben pedig nem. Köszönöm szépen.

**Horváth Jácint:** Ha megnézi a pályázati felhívást, akkor pontosan látja, hogy egyébként se mi döntünk, mindenképpen a miniszter dönt a végén, legalábbis mindenhol ezt mondják. Pályázatról van szó, az, hogy több az igény, mint a keret, hát ez valahol természetes a pályázatoknál én szerintem, ez mindig így volt, legalábbis a nem dedikált források esetében mindig is többszörösen meghaladta az igény a kereteket. De ahhoz, hogy legyen kellőképpen játéktér, alku, és még a térségi tanács sem fog dönteni, tehát járási szinten sem döntünk, hanem csak javaslatot teszünk majd és a miniszter fog dönteni. Tehát minekünk semmiféle döntési pozíciónk nincsen. Egyébként, ha kivenne vagy rangsort állítana fel, akkor élhet a módosító javaslat lehetőségével, Öné a szó, visszaadom nyugodtan és tegye meg, kérem szépen, állunk elébe, hogy mit venne ki, vagy esetleg milyen prioritási sorrendet javasol. Mi számunkra fontos mindegyik projekt, ezért raktuk így ezt az előterjesztést össze és nyilvánvalóan szeretnénk a későbbiekben a döntéshozatal során érvényesíteni. Dr. Schauta Marcell következik.

**Dr. Schauta Marcell:** Egyszer sok, egyszer kevés, egyszer még hozzá is raknak, tehát nem igazán értettem a koncepcióját se Balogh Lászlónak se Bizzer Andrásnak. Annak viszont örülök, hogy bekerült a Teleki utcai épületnek a felújítása és hát én is mondhatom, hogy az a 250-250.000.000, az az 500.000.000 forint az sajnos elvinné az egész keretet, amire vajmi kevés esélyünk van, hogy ezt meg tudjuk valósítani. Ezt mindenki tudja, hogy nagyon nagy szükség lenne rá, sajnos a TOP-os forrásokból ezt nem tudjuk megcsinálni. Tehát arra sarkallnám én a járást, a járás településeit, vannak ebbe a listába tényleg olyan fejlesztések ami támogatásra méltó lenne és ahogyan Balogh László polgármester, vagy volt polgármester úr is fölsorolta itt, az oktatási intézményekre nem feltétlenül jutna el ennyi pénz, tehát tényleg milliárdos nagyságrend. De még ezt a listát lehetett volna tényleg bővíteni és nemcsak gazdaságfejlesztéssel, hanem még további épületekkel, illetve energetikai korszerűsítésekkel is, de hát tényleg nem erre van kiírva. De az a több, mint 1.000.000.000 forint, amiből nekünk ez a jó esetben esetleg 250.000.000 forint visszacsorog, én azt hiszem, hogy nem ez a 250.000.000 forint fog hiányozni, hanem az, amit elvittek, az a több mint 1.000.000.000 forint, mert abból ezeket valóban meg tudtuk volna valósítani, legalábbis ennek jelentős részét.

**Horváth Jácint:** Köszönöm szépen. Dr. Fodor Csaba következik, alpolgármester úr.

**Dr. Fodor Csaba:** Köszönöm szépen. Bizzer képviselő uraknak nem válaszolok, mert nehogy megint el kelljen határolódni, úgyhogy azt figyelmen kívül hagyom. A lényeg a következő. Tehát ez a Versenyképes Járások történet a mi esetünkben ez 49 településről szól, amiben van 2 város Nagykanizsa és Zalakaros, 70.000 körüli lélekszám, ebből ugye ismert nagykanizsai lélekszáma, ebből világosan kiderül, hogy jóval több mint fele az nagykanizsai. Mégis mi úgy gondoltuk a polgármester úrral és a hivatal vezetésével, hogy talán célszerűbb lenne egy keretet összeállítani, hogy melyek azok a térségi feladatok, amelyek valóban nemcsak a Nagykanizsa, hanem Nagykanizsa környékét, vonzáskörzetét, vagy talán még a járáson túlnyúlóan is képviseljük ezeknek az érdekeit vagy lehetőségeit. Éppen ezért került összeállításra ez a fajta anyag. Értelemszerűen nemcsak mi magunk, hanem a polgármester úr lefolytatta a szükséges tárgyalásokat az intézmények vezetőivel, meg minden más érdekelttel és ezért prognosztizáltunk egy összeget az adott feladatok elvégzésére. Nyilvánvalóan a Batthyány Gimnázium esetében teljesen másról van szó ebben az anyagban, mint ami a TOP-ban van, tehát a kettő nem összekeverendő és nem is összemosandó. Az iskolákra, csak annyit Balogh polgármester úrnak, megjegyzés én nekem az álláspontom nem változott ahhoz képest, amikor elvitték tőlünk az iskolákat, hogy mindig azt mondják, ha felújítás kell, akkor a mi iskolánk, egyébként pedig nincs semmi közünk az iskolákhoz, mert elvitték szőröstül-bőröstül Tehát a gyerekeink a mieink, a pedagógusok a mieink, az iskolai épület a miénk. Akkor mi a fenének vitte el a kormány, miért nem hagyta itt? Na mindegy, de ez most tényleg nem ide tartozik, csak halkan megjegyzem. Tehát mi azt szeretnénk, ha lenne egy keret, amivel a polgármester úr le tudna ülni más érintett települések vezetőivel. Éppen ezért nekem van egy módosító javaslatom, vagy kiegészítő javaslatom, inkább így pontosabban, hogy a határozati javaslatot ki szeretném kiegészíteni, mégpedig azzal a mondattal, hogy a Nagykanizsa Megyei Jogú Város Közgyűlése felhatalmazza a polgármestert, hogy a Versenyképes Járások Programban érintett, a nagykanizsai járáshoz tartozó további önkormányzatok képviselőivel szükséges egyeztetéseket folytassa le és a támogatási kérelmek kidolgozása során az ezen pontban szereplő táblázatban rögzített fejlesztési célok műszaki tartalmának véglegesítése tekintetében szükség esetén a módosításokat tegye meg azzal, hogy új fejlesztési célt nem jelölhet meg, továbbá a teljes programon belüli pénzügyi átcsoportosítást tegye meg úgy, hogy az egyes programjának összköltsége viszont nem kerülhet megemelésre.Tehát azt szeretnénk, ha a polgármester úrnak felhatalmazása lenne arra, hogy meghívja a 48 társtelepülés vezetőit, üljenek le, nézzék végig és egyeztessük. Nyilvánvalóan pontosan tudjuk, hogy ez jelentősen túl van azon a határon, ami a rendelkezésre áll összforrás, viszont így kellő lehetőséget tudunk adni a társtelepüléseknek is ahhoz, hogy kialakítsák a véleményüket és ők mondják meg, hogy mi az, ami a számukra fontos, hogy Nagykanizsán megvalósuljon. Nyilvánvalóan minekünk meg akceptálnunk kell azokat a fejlesztési igényeket, amelyeket az adott községek vagy másik város meg szeretne valósítani. De ez szerintem csak akkor működik, ha ebben a járás egységes. Ha a járáson belül nincs egység, nem tudunk, nem tudnak egyes egységek egyezséget létrehozni, akkor valóban az a helyzet fog előállni, hogy az 500.000.000 forintra be fog érkezni a miniszterhez - mert ugye nyilvánvalóan jóvá fogják hagyni - be fog érkezni a miniszterhez x milliárd forintos igény, és akkor abból aztán, hogy mi lesz a vége, vagy mi nem lesz a vége, egy biztos, hogy ha nem kap a települések mindegyike, akkor abból lehet gondolni, hogy mi lesz a vége ennek. Ahelyett, hogy most megegyeznénk velük, azt feltételezzük, hogy ez nem egy évre szóló akció, hanem ez jövőre is lesz. Azt követően nem tudom, mert kormányváltás után nem tudok nyilatkozni, de én azt feltételezem, hogy jövőre még valószínű, hogy lesz, de lehet azt mondani, és lehet olyan üzletet, egyezséget kötni, amelyben lehet rangsorolni és lehet megállapítja az idén ti, holnap ti, holnapután meg más kap, de ebben egy egyezséget kell létrehozni, mert csak úgy lehet szerintem maximálisan kimeríteni az ilyenfajta pályázatoknak azt a hasznát, ami esetleg lecsapódhat. Tehát a lényeg az, hogy én ezt kiegészítésként javaslom polgármester úr előterjesztéséhez. Köszönöm szépen.

**Horváth Jácint:** Köszönöm szépen. A módosító javaslatot befogadom és akkor nem kell külön szavazni róla. Radics Bálint következik.

**Radics Bálint:** Tisztelt Polgármester úr, tisztelt közgyűlés! Nem olyan nehéz ezt megérteni, hogyha van egy 500 milliós keret, akkor hiába akar Nagykanizsa, akarunk 3 milliárdot elhozni, 500 milliónál nem lehet feljebb menni. Ugyanúgy, ahogy a TOP Plusz-os forrásoknál 7,9 milliárd forintos a keret, ott sikerült megérteni, ott 7,9 milliárdra megy be az igényünk. Tehát ez ugyanaz, nem tudom, hogy mit nem lehet ezen megérteni.

**xy:** … (mikrofon nélkül beszél)

**Radics Bálint:** A másik, hogy így van, járási szinten kell egyezkedni. Nem volt olyan régen, amikor a Nagykanizsai Kistérségi Többcélú Társulásból Nagykanizsa kilépett. Hát milyen tárgyalási alap lesz az, ahol nem olyan régen fölrúgták az ajtót, berúgták és azt kell mondjam, hogy ultimátumot tettek oda a társulás elé, hogy adják át az épületet úgy, ahogy önök gondolják, most meg oda kell menni egyezkedni ezekkel a polgármesterekkel. Hát nagyon nagy politikai érzékre vall, úgyhogy nagyon sok jóra nem számíthat Nagykanizsa ezek után, hogy hibás döntést hoztak a korábbiakban és nem működött együtt Nagykanizsa a Nagykanizsai Kistérség Többcélú Társulásával, hiszen most ugyanazokkal a településekkel kell egyezkedni ennek a forrásnak a tekintetében. Köszönöm.

**Horváth Jácint:** Nem vagyunk mi olyan rosszban ám a többi polgármesterrel, tehát függetlenül attól, hogy tagjai vagyunk-e a társulásnak vagy nem, egyrészről. Másrészről a járás, illetve a társulás nem fedi egymást, ugye, tehát azért jóval bővebb a járás, mint volt a társulás, tehát a 2 az azért nem ugyanaz a kör, sőt, nagyon nem. Másrészt tényleg azzal, hogy nem vagyunk egyébként olyan rosszban, nyilván más érdekek is azért lesznek majd itt a háttérben. Dr. Fodor Csaba.

**Dr. Fodor Csaba:** Borzasztó nehéz helyzetbe hoz Radics képviselő úr, mert fölébred, és akkor nem emlékszik arra, hogy mit mondtam. Én azt mondtam, hogy mi pontosan tudjuk, hogy 500.000.000, csak azt mondtam, hogy fölállítunk egy keretet, hogy ebből a keretből a polgármester úrnak legyen lehetősége egyezkedni. A társulásból nem azért léptünk mi, mert mi nagyon ki akartunk lépni, hanem azért léptünk ki, mert mi elmondtuk, hogy mire szeretnénk a Bajza utca 2. ingatlant használni, hasznosítani, mégpedig szociális és idősügyi ellátás szempontjából nekünk rendkívül fontos, mert sajnos Nagykanizsa is abban a helyzetben van, mint más városok vagy más települések, hogy egyre nő az időskorúaknak az aránya. Sajnos egyre többen szorulnak ellátásra, segítségre, nemcsak azért, mert a fizikális vagy egészségi állapotuk, vagy mentális állapotuk leromlik, hanem azért is, mert sajnos a hozzátartozók sem mindannyian itt laknak Kanizsán vagy a környékén és szükséges és a városnak fel kell ismerni, hogy nekünk efelé el kell mozdulni. Mi ezt szerettük volna, ha ebben ők partnerek és ezt tudomásul veszik. Nahát ebben nem sikerült partnerséget találni és ezért került sor arra a kényszerű és kellemetlen, nem szerencsés lépésre, hogy mi ebből társulásból szálljunk ki. Ebből a társulásban huszon-egynéhány, 27 talán volt a létszám, itt meg 49 településről beszélünk, tehát azért egy kicsit bővebb ez a szám, mint az a kör volt, de én ezt nem is keverném ide. Polgármester úrnak abban teljesen igaza van, hogy itt ez nem haragos díj, sem Őkkel, sem másikkal. Az, hogy Ön meg azzal minősíti azt, hogy itt politikai analfabetizmus, hogy fogalmazott, nem tud megsérteni. Köszönöm.

**Horváth Jácint:** Köszönöm szépen. Több hozzászólást nem látok, a vitát lezárom. Határozati javaslatról kell szavaznunk, akkor kérem.

A közgyűlés 14 igen és 1 tartózkodás szavazattal a javaslatot elfogadja és a következő határozatot hozza:

**57/2025.(III.27.) számú határozat**

Nagykanizsa Megyei Jogú Város Közgyűlése dönt arról, hogy Nagykanizsa Megyei Jogú Város Önkormányzata az alábbi fejlesztési igényeket benyújtsa a *„Versenyképes Járások Program, fejlesztési igények benyújtása”* című pályázati felhívásra:

|  |  |  |
| --- | --- | --- |
| **Cím** | **Műszaki tartalom** | **Tervezett költség** |
| **Szivárvány EGYMI fejlesztése** | Homlokzat felújítás - nyílászárók csere; lapostető hő- és vízszigetelés; tornaterem kopolit üveg csere. | 200 millió Ft |
| **Batthyány Lajos Gimnázium felújítása** | „A” épület nyugati oldal homlokzat felújítás és nyílászáró csere; tantermek, folyosók, egyéb helyiségek lámpatestek csere LED-re (A, B és C épület); kis tornaterem felújítása; fűtési rendszer felújítása - fűtőtestek csere, szabályzó szelepek; tantermek felújítása - padozat (PVC) csere - főépület 13 tanterem; „A” épület vízvezeték hálózat felújítása. | 330 millió Ft |
| **Dr. Mező Ferenc Gimnázium felújítása** | Lapostető hő- és vízszigetelés; fűtési rendszer felújítása - fűtőtestek csere, szabályzó szelepek; tantermek, folyosók, egyéb helyiségek lámpatestek csere LED-re; külső homlokzatszigetelés. | 330 millió Ft |
| **Farkas Ferenc Zene- és Aranymetszés Alapfokú Művészeti Iskola felújítása** | Nyílászárók cseréje korszerű fa homlokzati nyílászárókra; tetőtér hőszigetelt kialakítása; homlokzat szigetelése és festése állványozással; lámpatestek cseréje; épületgépészeti felújítása. | 495 millió Ft |
| **Demens ellátás biztosítása Nagykanizsán** | Teleki utcai épület felújítása (fszt + 2 emeletlapostetős épület), szigetelés, nyílászáró, gépészet, villamos hálózat | 500 millió Ft |
| **Nagykanizsa-Bagola szilárd hulladéklerakó bővítése** | Nagykanizsa-Bagola hulladéklerakó telep bővítését tervezi az Üzemeltető, több ütemben, mintegy 700.000 m3 befogadóképességgel. | 500 millió Ft |
| **Közétkeztetés finanszírozása Nagykanizsán** | Nagykanizsa MJV Önkormányzata 2025. évben mintegy 386 millió forint saját forrással járul hozzá a köznevelési, közoktatási, szociális intézmények közétkeztetéséhez. Ezeket a szolgáltatásokat a járásban élők is igénybe veszik, ezért működési célú támogatást kíván az Önkormányzat igénybe venni.  | 100 millió Ft |
| **Piarista Általános Iskola, Gimnázium, Kollégium és Boldog Donáti Celesztina Óvoda felújítása** | "F" és "G" épület homlokzati hőszigetelése; "G" épület II. emeletén ablakcsere; "G" épület linóleum csere; ebédlő felújítás; konyha tetőcsere; tornaterem ablakcsere; udvarfelújítás; | 275 millió Ft |
| **Szociális helyiségek fejlesztése a Nagykanizsai SZC Thúry György Technikumban** | 9 szociális helyiség teljes felújításra szorul (burkolatok, gépészet, szaniterek, ajtók, nyílászárók), szennyvízelvezetés felújítása. | 92 millió Ft (ebből önerő 9 millió Ft). |
| **Homlokzati szigetelés a Nagykanizsai SZC Thúry György Technikumban** | „A” épület további energetikai korszerűsítése a határoló falak hőszigetelésével, vakolásával, színezésével, valamint az udvari oldalon a meglévő fa nyílászárok cseréje. | 30 millió Ft (ebből önerő 3 millió Ft). |
| **Műhelybővítés a Nagykanizsai SZC Zsigmondy Vilmos Technikum tantelepén** | Műhelybővítés az Erdész utcai telephelyen. A tervezett bővítés egy 80m2 műhely kialakítása lenne a Gépészet és Épületgépészet ágazatokba tartozó képzések részére. | 30 millió Ft (ebből önerő 3 millió Ft). |
| **Homlokzati szigetelés a Nagykanizsai SZC Zsigmondy Vilmos Technikum tantelepén** | Erdész utcai telephelyen tantelep hőszigetelés, ereszrendszer cseréje. | 28 millió Ft (ebből önerő 3 millió Ft). |
| **Nagykanizsai Mentőállomás fejlesztése** | Mentőállomás fejlesztése | 50 millió Ft |

Felkéri a polgármestert, hogy gondoskodjon a kérelmek benyújtásáról.

Felhatalmazza a polgármestert, hogy a kérelmekhez kapcsolódó dokumentumokat, a jelen előterjesztés 1. számú mellékleteként csatolt Konzorciumi Együttműködési Megállapodást a konzorcium tagjaival aláírja.

Felhatalmazza a polgármestert, hogy a fejlesztési igény támogatása esetén a kapcsolódó támogatási kérelmet kidolgozza, a kérelemhez kapcsolódó dokumentumokat aláírja és a támogatási kérelmet benyújtsa.

Felhatalmazza a polgármestert, hogy a Versenyképes Járások Programban érintett, a nagykanizsai járáshoz tartozó további önkormányzatok képviselőivel szükséges egyeztetéseket folytassa le és a támogatási kérelmek kidolgozása során az ezen pontban szereplő táblázatban rögzített fejlesztési célok műszaki tartalmának véglegesítése tekintetében szükség esetén a módosításokat tegye meg azzal, hogy új fejlesztési célt nem jelölhet meg, továbbá a teljes programon belüli pénzügyi átcsoportosítást tegye meg úgy, hogy az egyes programelemek összköltsége viszont nem kerülhet megemelésre.

**Határidő:** **fejlesztési igény benyújtására: 2025. április 9.**

 **támogatási igény benyújtására: 2025. június 10.**

**Felelős: Horváth Jácint polgármester**

(Operatív felelős: Nyeste Péter Nagykanizsai Városfejlesztő Kft. ügyvezetője és Tárnok Ferenc csoportvezető)

1. **Polgármesteri tájékoztató**

**Horváth Jácint:** Balogh László, Öné az első szó, a vitát megnyitom.

**Balogh László:** Tisztelt Polgármester úr, tisztelt közgyűlés! Egy tételmondatot hadd mondjak el, nem esek túlzásba, de fontosnak tartom. Akkor tudunk elköteleződni valami mellett, ha bevonódunk. Ezért nem tudunk mindig igennel szavazni, és akkor a polgármesteri tájékoztatóból szemezgetve azt gondolom, hogy a Kanizsa Újság kiadásával kapcsolatos döntések elnapolása, hát én fájlalom, tehát ez jó lett volna, ha nem csúszik még újabb negyedévet. Elkezdődött a polgármesteri keret költése, a 30.000.000 forintnak, örülök neki, de nekem ugye 0 forintom volt, és ennyiben hadd tegyem szóvá. Annak nagyon örülök, hogy és ez szerepel az anyagban pozitívum, hogy a Kőrösi Csoma Sándor Közművelődési Egyesület kapott, kap 500.000 forintot, tehát ez derék dolog. Elkezdődtek a külföldi utazások, tehát Kovászna, Porto, Bihács, Ptuj, engem nem nagyon engedtek, pedig szívesen mentem volna, tudom, hogy most erre mit mondanak, Ptuj-ban voltam is egyébként. Amit nehezményezek, itt szó van a felügyelőbizottságok ügyrendjéről nyolc esetben, mi, a mi oldalunk egyben sincs benne, így ne csodálkozzanak azon, hogy hát nemtetszésünket ily módon kifejezzük. Annak örülök egyébként, hogy áprilisi soros ülés nem lesz, hanem csak májusban találkozunk legközelebb. Ennek fényében tartózkodni fogok. Köszönöm.

**Horváth Jácint:** Köszönöm szépen. Egyéb hozzászólást nem látván a vitát lezárom és tényleg a május 22-re akartam felhívni a figyelmet, nagyrészt előrehoztunk napirendeket és viszonylag el tudunk tolni egy csomót, illetve a május vége az meg késő lett volna a mérlegelfogadásokhoz, ezért azt egy picit előbbre kellett hoznunk, ezért lett a május 22. Szavazzunk az előterjesztésről, kérem.

A közgyűlés 8 igen és 7 tartózkodás szavazattal a javaslatot elfogadja és a következő határozatot hozza:

**58/2025.(III.27.) számú határozat**

Nagykanizsa Megyei Jogú Város Közgyűlése

1. 35/3/2020.(II.27.), 172/2022.(V.26.), 10/2024.(I.25.), 195/2/2024.(X.24.), 198/2024.(X.24.), 210/12/2024.(XI.22.), 214/2024.(XII.12.), 215/2024.(XII.12.), 220/2024.(XII.12.), 221/2024.(XII.12.), 222/2024.(XII.12.), 223/2024.(XII.12.), 230/2024.(XII.12.), 234/8/2024.(XII.12.) 234/11/2024.(XII.12.), 234/12/2024.(XII.12.), 5/2025.(I.30.), 6/1/2025.(I.30.), 7/2025.(I.30.), 8/2025.(I.30.), 11/2025.(I.30.), 12/2025.(I.30.), 13/1,3-4/2025.(I.30.), 20/2025.(I.30.), 21/30/1/2025.(I.30.), 21/32/2025.(I.30.), 21/33/2025.(I.30.), 21/35/2025.(I.30.) végrehajtásáról szóló jelentést elfogadja.
2. 14/2024.(I.25.) számú határozat – Javaslat a Bálits Károly Vívóterem korszerűsítésével kapcsolatos közgyűlési döntés felülvizsgálatára – végrehajtásának határidejét 2026. február 28-ig meghosszabbítja.
3. 89/2-3/2024.(IV.25.) számú határozat – Javaslat a Mészáros Lázár utcai lakótömbben épített egyes utakkal kapcsolatos döntések meghozatalára – végrehajtásának határidejét 2025. december 31-ig meghosszabbítja.
4. 164/6/2024.(VIII.29.) számú határozat – Javaslat a nagykanizsai 2984 hrsz-ú közterület egy részének értékesítésére – végrehajtásának határidejét 2025. május 31-ig meghosszabbítja.
5. 224/2024.(XII.12.) számú határozat – Javaslat a 1736/6 hrsz-ú közterület 11 m2 alapterületű részének értékesítésével kapcsolatos döntések meghozatalára – végrehajtásának határidejét 2025. május 31-ig meghosszabbítja.
6. 234/10/3/2024.(XII.12.) számú határozat számú határozat – Javaslat a Kanizsa Újság 2025. évi kiadásával kapcsolatos döntések meghozatalára – végrehajtásának határidejét 2025. június 30-ig meghosszabbítja.
7. 7/2025.(I.30.) számú határozat – Javaslat az Erzsébet tér 8/A. szám alatti társasházi közös tulajdonban lévő ingatlanrész értékesítésével kapcsolatos döntés meghozatalára – végrehajtásának határidejét 2025. április 30-ig meghosszabbítja.
8. a Dél – Zala Hulladékgazdálkodási Társulás 2024. évi feladatellátásáról, a Társulás működéséről, a Társulási Tanács munkájáról szóló beszámolót az előterjesztés melléklete szerint elfogadja.
9. a Nagykanizsai Regionális Szennyvíztársulás 2024. évi feladatellátásáról, a Társulás működéséről, a Társulási Tanács munkájáról szóló beszámolót az előterjesztés melléklete szerint elfogadja.
10. 250.000 Ft vissza nem térítendő támogatást biztosít a Batthyány Középiskoláért Alapítvány számára a testvérkórusi találkozó megrendezéséhez. A támogatás forrása Nagykanizsa Megyei Jogú Város Önkormányzata 2025. évi költségvetésének 1/13. számú mellékletében szereplő „Polgármesteri keret” előirányzat. A Közgyűlés felkéri a polgármestert, hogy az átutalásra vonatkozó támogatási szerződést írja alá.

**Határidő: 2025. április 10.**

**Felelős: Horváth Jácint polgármester**

(Operatív felelős: Magyar-Stróbl Krisztina szervezési csoportvezető, Kunics György osztályvezető)

1. 100.000 Ft vissza nem térítendő támogatást biztosít az Országos Mentőszolgálat Alapítvány számára a nagykanizsai mentőállomásra történő maszkok beszerzéséhez A támogatás forrása Nagykanizsa Megyei Jogú Város Önkormányzata 2025. évi költségvetésének 1/13. számú mellékletében szereplő „Polgármesteri keret” előirányzat. A Közgyűlés felkéri a polgármestert, hogy az átutalásra vonatkozó támogatási szerződést írja alá.

**Határidő: 2025. április 30.**

**Felelős: Horváth Jácint polgármester**

(Operatív felelős: Magyar-Stróbl Krisztina szervezési csoportvezető, Kunics György osztályvezető)

1. 500.000 Ft vissza nem térítendő támogatást biztosít a Kőrösi Csoma Sándor Alapítvány számára a 2025. évi Kőrösi Csoma Sándor Napok megrendezéséhez. A támogatás forrása Nagykanizsa Megyei Jogú Város Önkormányzata 2025. évi költségvetésének 1/13. számú mellékletében szereplő „Polgármesteri keret” előirányzat. A Közgyűlés felkéri a polgármestert, hogy az átutalásra vonatkozó támogatási szerződést írja alá.

**Határidő: 2025. április 10.**

**Felelős: Horváth Jácint polgármester**

(Operatív felelős: Magyar-Stróbl Krisztina szervezési csoportvezető, Kunics György osztályvezető)

1. elfogadja a Nagykanizsai Kábítószerügyi Egyeztető Fórum 2024. évi munkájáról szóló beszámolót.

1. a KANIZSA MÉDIAHÁZ Kereskedelmi és Szolgáltató Egyszemélyes Nonprofit Kft. Felügyelő Bizottsága Ügyrendjét az előterjesztés 11. számú melléklete szerint jóváhagyja.

2. a VIA Kanizsa Városüzemeltető Nonprofit Zrt. Felügyelő Bizottsága Ügyrendjét az előterjesztés 12. számú melléklete szerint jóváhagyja.

3. a Nagykanizsa Vagyongazdálkodási és Szolgáltató Zrt. Felügyelő Bizottsága Ügyrendjét az előterjesztés 13. számú melléklete szerint jóváhagyja.

4. Kanizsa Sportlétesítmény Üzemeltető Nonprofit Kft. Felügyelő Bizottsága Ügyrendjét az előterjesztés 14. számú melléklete szerint jóváhagyja.

5. a Kanizsa Rehab Nonprofit Kft. Felügyelő Bizottsága Ügyrendjét az előterjesztés 15. számú melléklete szerint jóváhagyja.

6. Netta-Pannonia Környezetvédelmi Kft., a Futurus-Pannonia Hulladékgazdálkodási Közszolgáltató Nonprofit Kft. és a Viridis-Pannonia Hulladékgazdálkodási Közszolgáltató Nonprofit Kft. Felügyelő Bizottsága Ügyrendjét az előterjesztés 16. számú melléklete szerint jóváhagyja.

7. a Nagykanizsai Városfejlesztő Kft. Felügyelő Bizottsága Ügyrendjét az előterjesztés 17. számú melléklete szerint jóváhagyja.

8. a Nagykanizsai Ipari- és Gazdaságfejlesztő Ügynökség Kft. Felügyelő Bizottsága Ügyrendjét az előterjesztés 18. számú melléklete szerint jóváhagyja.

1. a Hevesi – Rózsa utcák csomópontjában építendő körforgalom megvalósítására Nagykanizsa Megyei Jogú Város Önkormányzata 2025. évi költségvetéséről szóló 9/2025. (III.26.) önkormányzati rendeletének 1/14. számú mellékletében szereplő „Hevesi u. Rózsa u. csomópontban körforgalom építése az elkészült tervek alapján” megnevezésű soron rendelkezésre álló 100 000 eFt összegű előirányzaton felül az 1/13. számú mellékletében szereplő „Általános tartalék működési célra” sor terhére további 22 540 eFt forrást biztosít. Az így rendelkezésre álló forrásból 120 000 eFt a kivitelezési munkára, 2 540 eFt a műszaki ellenőrzésre különül el.
2. a Dél-Zalai Kézilabda Klub Kft. részére 8 000 000 Ft összegű támogatást nyújt. A támogatáshoz szükséges összeget Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendelete 1/13. melléklet „Verseny- és élsport támogatási keret” című soráról biztosítja. Felhatalmazza a polgármestert a támogatási szerződés aláírására.

**Határidő: 2025. április 15. (támogatási szerződés aláírása)**

**Felelős: Horváth Jácint polgármester**

(Operatív felelős: Bagarus Ágnes osztályvezető, Humán és Hatósági Osztály)

1. dönt arról, hogy a 2025. évi munkatervétől eltérően az áprilisi soros ülését nem tartja meg, a májusi soros közgyűlés időpontját 2025. május 22-re módosítja.
2. a fontosabb intézkedésekről, eseményekről szóló tájékoztatót tudomásul veszi.

**Horváth Jácint:** Köszönöm szépen. Áttérünk az interpellációkra, igen, megkezdjük a sort, nem kevés, közel 20 kérdés kerül feltételére, úgyhogy Berta Krisztián 2 kérdésben az első.

1. **Interpellációk, kérdések**

**Berta Krisztián:** Tisztelt Polgármester úr, tisztelt közgyűlés! Igen, 2 kérdéssel kívánok élni. Az első, hogy a Széchenyi tér 12-ből érkezett megkeresés a házzal szemközti fák állapotával kapcsolatban, amely okoz némi bosszúságot az ott élőknek. Ugyanilyen kérés érkezett egyébként a tegnapi nap folyamán a Platán sor 8-ból is. Tudom, hogy tavaly októbertől a korábbinál is jóval szigorúbb országos rendelet vonatkozik a fákra vonatkozóan, de szeretném kérni, hogy főkertész asszonnyal nézzük meg az érintett területeken az ott lévő fákat, és nézzük meg, hogy a lakók igényét, hogy tudjuk kielégíteni, vagy segíteni az ő problémájukon. A második kérdésem az pedig előzetesen a Zrínyi Iskolából kerestek meg a szülők azzal a felvetéssel, hogy ki lehetne alakítani K+R, azaz kiss and ride parkolókat a Zrínyi utcában. A legutóbbi soron kívüli VGB ülésén, amikor tervismertetések voltak, a Kiskanizsai Iskolához vezető járda felújításának tervismertetésén láthattuk, hogy oda a tervező magától már tervezett be 2 ilyen parkolót. De azt tovább gondolva az lenne a kérésem, kérdésem, hogy ne csak a Zrínyi iskolánál nézzük meg, ha már ott felvetődött, hanem az összes iskolánál végezzünk egy bejárást a VIA, hivatal és a rendőrség munkatársaival, és nézzük meg, hogy hol van egyáltalán igény ilyen kialakításra, illetve hogy lehetséges kialakítani ilyen K +R parkolókat. Köszönöm szépen.

**Horváth Jácint:** Köszönöm szépen, Gábris Jácint akkor 8 helyett 7 kérdés, ha minden igaz. Igen, köszönöm,

**Gábris Jácint:** Így van. Köszönöm a szót. Tisztelt Polgármester úr, tisztelt közgyűlés! Az első az négy utca útburkolatával kapcsolatos, amely a környezetemet érinti Palinban. Rendkívül rossz állapotban vannak és az ott lakók, illetve jómagam ezt már többször jeleztük, csak akkor nem volt sajnos lehetőség ezeknek a helyreállítására, és az a kérésünk, hogy mivel már jelentős problémát okoznak a közlekedésben, ezért záros határidőn belül szükségszerű az érintett szakaszokon szakszerű helyreállítás kivitelezése. Ez konkrétan a Felsőerdő utca és a Gesztenyés és Őz utca közötti szakaszon, tehát a Felsőerdő, Gesztenyés és Őz utca közötti szakaszon található jelentős úthibáknak a kijavítása. Tehát nem az egész szakasz, hanem jól láthatóak ezek a hibák. A Herkules utca, Vadalmás és Inkey közötti szakaszon vannak jelentős útburkolati hibák és a Lazsnak utca, Szálfától a város felé eső része, valamint az Iparos utcában. Úgyhogy az a kérésem, hogy ezt mindenképpen vizsgáljuk meg és amint lehetséges, oldjuk meg. Hát nyilván itt nem az egész utcaszakaszok felújításáról van szó, hanem az érintett és nagyon rossz állapotban levő részeknek a helyreállítása. A második, az az Űrhajós utca, itt köszönettel vettem a tájékoztatást, illetve a szakembereknek a munkáját, hiszen ezt is én azt gondolom, hogy a nyilvánosság előtt meg kell köszönni. Tehát pozitív dolgokat is érdemes megjegyezni, hiszen most már 2 ATM is a lakosok rendelkezésére áll. Az Űrhajós utcában több helyre is felszerelésre és beüzemelésre kerültek a kamerák. Kihelyezésre került a 30-as sebességkorlátozó tábla. A hatóság hathatósan fellépett nemrég a Tungsram területén zajos és egyéb káros cselekmények kapcsán. Ezt mind köszönik a lakók, és köszönöm én magam is. Viszont sajnálatos, hogy egy újabb bejelentés érkezett, nem is egy, hanem több konkrétan írásban, hogy újra megkezdték a nagy zajjal járó működésüket bizonyos emberkék ott a Tungsramnak a területén, úgyhogy újra meg kéne vizsgálni, hogy ez a tevékenység ez ne folytatódjon, ugyanis ünnepnapkor és pihenőidőben is sajnos folytatják ezen tevékenységüket. Voltunk kinn a helyszínen, illetve kaptunk ezzel kapcsolatos felvételt, ami alátámasztja ezt, úgyhogy teljesen jogos az észrevétel, ezt meg kell szüntetni. Ebben kérem a segítségét polgármester úrnak is. Kérés ugyancsak erről a területről, hogy próbáljuk meggyorsítani valahogy a Tungsram területén lévő buszmegálló környékének, lámpatestek bekapcsolását a városi rendszerbe. Tudom, hogy nem egy egyszerű kérdés, de nagyon-nagyon, időszerű lenne, hogy ezt sürgessük, meg amint lehet, hiszen műszakilag alkalmasak, csak tudom, hogy ott, mivel nem a miénk a terület, ezért nem olyan egyszerű ez a kooperáció, de ezt nagyon fontos lenne megsürgetni, mert már egy hónapja, két hónapja dolgozunk ezen az ügyön és tényleg nagyon fontos lenne. A korpavári esetet azt már ugye elmondtam, úgyhogy hála istennek az akkor annyival kevesebb. Előzni tilos tábla, az Alkotmány utcán valamikor létezett előzni tilos tábla, onnan a Lazsnaki kastély és a Szálfa utca közötti szakaszra, hiszen ott a 70-es km/h megengedett sebességgel érkeznek be egy szinte hirtelen 50 km/h szakaszra, viszont ez egy nagyon veszélyes szakasz, hiszen balra is be kellene, hogy tudjanak kanyarodni a tulajdonosok az ingatlanukhoz és ezáltal, hogyha például nekiállnak előzni, akkor nagyon-nagyon sok esetben nagyon-nagyon kényelmetlen helyzetek teremtődnek, balesetveszélyes helyzetek. Valahogy, ha más nem a mi részünkről valahogy meg kellene oldani, meghagyva azt a lehetőséget, hogy nyilván az ingatlanukra be tudjanak fordulni a lakosok, de ugyanakkor az előzés, az ne legyen engedélyezve ezen a szakaszon, hogy ezt vizsgáljuk meg, és hogyha lehetséges, akkor újra történjen meg ennek a táblának a szakszerű kihelyezése. A palini erdei utak kapcsán érkeztek új bejelentések és kérik a segítségüket, illetve a kivizsgálást a szakemberektől, illetve a megfelelő hatóságtól. A szántóföld mellett, ez ugye a Felsőerdő utca feletti rész, a szántóföld melletti utakat a földművelő beszántotta, mely vélhetően egyébként közút, ezáltal lehetetlenné téve mások számára a közlekedést ott. Erről van térkép, a jelölt részt, illetve magát a térképet azt át fogom küldeni akkor a polgármester úrnak és akkor ezt így közvetlenül tudjuk a hivatal megfelelő szakosztályának is továbbítani. Illetve van egy olyan rész, amit megjelöltek, hogy lehetséges lenne használható út kialakítására az a szakasz, amit bejelöltek, mert jelenleg van egy jelentős olyan összekötő út, ami Förhéncre vezet, ha jól láttam, ami hát félig-meddig járhatatlan. Hát ezt nyilván meg kell vizsgálni, hogy ennek a lehetőségét, hogy hogyan kivitelezhető. A hatodik az a palini orvosi rendelő, az Alkotmány utca 100. alatt található orvosi rendelő. Nagyon egyszerű kérés lenne, ami kint van tábla az egyszerűen olvashatatlan. Egy egyszerű táblacserét szeretnék csak kérni. Én azt gondolom, hogy ez megoldható. A hetedik, a palini kőkereszt felújításának kérdése, ezt tudom, hogy már többször volt a közgyűlés előtt, hogy vizsgáljuk meg, mert most már balesetveszélyes is és ez sem kerülne szerintem egy olyan hatalmas összegbe, hogy nézzük meg ennek a lehetőségét. Ez ugye a temetőben található kőkereszt és ez fontos lenne a helyieknek is a hagyományőrzés szempontjából, meg egyébként is vallásos emberként is azért azt gondolom, hogy ezt mindenképpen támogatnunk kell. A nyolcadik az pedig szeretném megköszönni, hogy a jelzett helyszíneken Palinban megtörtént a LED-es lámpáknak a helyreállítása, valamint a veszélyes fák kivágása és köszönettel kaptam a visszajelzést, hogy megkezdik a lombok nyírását is a jobb világítás érdekében. Ezt is gondoltam, hogy nagyon fontos, hogy elmondjuk. Köszönöm szépen.

**Horváth Jácint:** Köszönjük szépen. Közben itt néztük térképen, oké. Balogh László, 4 kérdés.

**Balogh László:** Az első, Platán sori gondok. A 9A és 9B melletti úton nagy esőzésekkor a víz nagy foltokban megáll. Közcsatorna alig van kiépítve, az utcarész burkolata nagyon rossz állapotú. A közcsatornák nagy része a Platán soron el van dugulva. Nem lehetne lakópihenő övezet? A parkolás katasztrofális. A kutyatulajdonosok is jobban figyelhetnének maguk után a tisztaságra. Nagyon elszaporodtak a varjak, a fákat jobban kellene ápolni, seprűs kocsi is járhatna erre. Ez nagyon sok kérdés volt. Hogyan lehetnénk jobb gazdái a Platán sornak, ez most az igazi kérdésem? Második, sokan panaszkodnak mostanában, piszkos, szemetes, cigarettacsikkes, graffitis, fekáliás a belváros. A pihenő parkokban sok a hajléktalan, a vasútállomáson, a buszpályaudvaron is. Sok helyen mállik a vakolat. A műkő virágtartók sem olyanok, mint régen voltak. Hogyan tehetnénk ismét széppé Kanizsát? 3-as, nemrég nyílt újra az Egri József Galéria és nyitott műterem lett. Harmincéves a Kanizsai Képző-, és Iparművészek Egyesülete, nyílt újabb Sass Brunner kiállítás, szóval gazdagok vagyunk ilyen szempontból. Méltó és illő lenne, hogy a város emléktáblát állítson Sass Brunner Erzsébet szülőházán az Árpád utca 29-ben, megvan, Brunner Erzsébet szülőháza helyén a Hunyadi utca 18-ban, Sass Brunner festőiskolája helyén a Sugár utca 3-ban. A szükséges információk a Thury György Múzeumban megvannak. Nem törődtünk tisztességgel a Kustár Zsuzsa, Szekeres Emil, Rétfalvy Sándor hagyatékkal, s még időben vagyunk, hogy Járási Ildikó és Ambrus Márta hagyatékára tisztességgel odafigyeljünk. Ha nekem lett volna évi 30.000.000 forintos polgármesteri keretem, ezeket a kérdéseket megoldottam volna. Tisztelt Polgármester úr, tud-e segíteni ezen felvetésekben? 4. kérdés a tegnapi napon önkormányzati bérlakás ügyben.

**Horváth Jácint:** Elnézést, ezek zárt ülésen elhangzott dolgok és ha most ezt nyilvánosságra hozza, akkor megsérti a zárt ülésre vonatkozó dolgokat. Ha itt nevet említ és konkrét dolgokat, mielőtt folytatná esetleg, tekintettel legyünk a zárt ülés titkosságára.

**Balogh László:** Jó. Tehát a tegnapi napon a SZEKB zárt ülésén egy önkormányzati bérlakás bérleti jogának meghosszabbítását a bizottság csak 6 hónapig engedélyezte, mondván, hogy a két kérelmező, ugye egy szülőpár, egyike politikai munkatárs, a másikuk pedig iskola pszichológusként a város számára fontos feladatot lát el egy hiányszakmában. S azt is méltányolhatta volna a bizottság, hogy a szülők 2 gyermeke közül az egyik, mondhatom, mert mondhatom, autista. Tisztelt Polgármester úr, számíthat-e politikai szempont egy önkormányzati bérlakás bérleti jogának engedélyezésében? Ez a kérdés. És akkor, ha már zárt ülés, azt gondolom, hogy képviselőként a zárt ülés hanganyagát és jegyzőkönyvét kérhetem Tisztelt Jegyzőnő? Jó, köszönöm. Ennyi lett volna. Köszönöm.

**Horváth Jácint:** Köszönöm. Nem reagálunk helyben, hanem tényleg túlmentünk már szerintem itt is a zárt ülésre vonatkozó titoktartás keretein messze-messze. Dénes Sándor, két kérdés

**Dénes Sándor:** Tisztelt Polgármester úr, tisztelt képviselőtársaim! Az egyik, amit már nagyon sokszor elmondtam, de addig mondom, amíg nem valósul meg, ez már máskor is bejött az elmúlt 5 évben. A Szent Rókus utca járdáját fejezzük be, ne maradjon félbe. Ez az egyik. A másik pedig a Homokomáromi utca járdája gyalázatos sok helyen és biztos vagyok abban, hogy Gábris Jácint képviselő úr is támogat ebben, hogy ezt minél előbb javítsuk ki. Köszönöm szépen.

**Horváth Jácint:** Köszönöm polgármester úr. Bedő György következik.

**Bedő György:** Tisztelt Polgármester úr, tisztelt közgyűlés! A Munkás utca 4-6-ból kerestek meg, kéréseket tolmácsoljak az Önök irányába. A Munkás utca 4-6 között egy játszótér van kialakítva, amely rendelkezik drótkötélpályával és azt az információt adták, miszerint ezt a drótkötélpályát gyakorlatilag nem a gyermekek használják, hanem legfőként a felnőttek és többnyire este 10 óra után és az folyamatos zajjal jár, tehát amikor befékeződik, akkor ott hatalmas csattanásokkal felriasztja a környezetet. Tehát javaslatuk az, hogy vagy oda egy olyan fékezőrendszert tetetni rá, ami, vagy pedig szüntessük meg ezt a kötélpályát, mivel ezek, ezt alapvetően, akik a játszóteret igénybe veszik, nem használják, akiknek egyáltalán létesítve lett. Ez az egyik kérés, amúgy lefényképeztem, hogy hogy néz ki, beküldhetem Önnek. A másik, ami a környezeti zajjal jár szintén az az éjszakai motorozás, ez azt hiszem a Gábris képviselőtársam is valahol jelezte, itt is ugyan kitettek 30-as táblát, sebességkorlátozó táblát, de itt is a késői órákban folyamatosan versenyek zajlanak kismotorokkal, ami hát meglehetősen zavaró esetleg a rendőrség irányában kérem szépen jelezni valamilyen szemle szinten, vagy nem tudom. Aztán a 4 és 6 között lévő parkoló meglehetősen elkátyúsodott. Amennyiben mód és lehetőség lesz rá, illetve keret lesz rá, kérnék ennek a kátyúzását megoldani, hogy a parkolás megfelelő biztonsággal meg tudjon történni. És akkor mivel nyugdíjas észrevétel is volt, ők pedig egy olyan kéréssel fordultak hozzám, hogy a helyijáratok információs táblái annyira apró betűkkel vannak, hogy legtöbbje már nem látja, tehát szemüveggel is nehezen, hogy nem lehetne ezeket nagyobb betűmérettel elkészíteni? Tudom, hogy ez terjedelemmel jár, de ez a kívánalom, hogy megoldható lenne-e, hogy mit tudom én nem 12-es hanem 16-os betű mérettel legyen megjelölve az, hogy melyik helyijárat mikor indul.

Még egy kérés volt irányomba, az pedig a kutyaürülék tárolók hiánya. Nagyon sokan tartanak kutyákat a Munkás út, illetve abban a keleti városrészben és elmondásuk szerint nem igazán van oda kihelyezve. Ha van rá keret és lehetőség, oda is ki kellene helyezni néhány kutyaürülék-tárolót. Köszönöm szépen, ennyi lenne.

**Horváth Jácint:** Köszönöm szépen. A Munkás 4-6 esetében pont a héten egyeztettünk a VIA-val a parkolóról is, illetve hát ott a közvilágítással is vannak hátul problémáink, amiket már ugye többször át is néztünk, hogy ott egy bővítési lehetőség, muszáj lesz előbb-utóbb megcsinálnunk, mert nagyon rosszak a viszonyok és talán az is segítene esetleg, hogy akkor nem annyira világos van, akkor nem annyira használják ezt a játékot, de meg fogjuk vizsgálni. Illetve a busznál ugye többször nekifutottunk az elmúlt ciklusban ennek a dolognak, hogy kértük a most már a MÁV-ot hogy javítsa már ki ezeket a menetrendeket, de szívesen nekifutunk még egyszer, mert valójában ezek problémásak. Köszönöm, következő Radics Bálint, 2. kérdés.

**Radics Bálint:** Tisztelt Polgármester úr, tisztelt közgyűlés! Az elmúlt közgyűlésen, ugye, amikor jóváhagytuk az éves költségvetést, akkor temetői közvilágítás felújításra 15.000.000 Ft-ot, temetői útfelújításra 20.000.000 Ft-ot különítettünk el, és én megörültem, hiszen most már többedszerre terjesztem elő a miklósfai temetőhöz kapcsolódóan, hogy a közvilágítás problémájára találjunk megoldást. Én úgy gondolom, hogy ebbe a költségvetési keretbe bele kell, hogy férjen. A másik pedig, a temető bejárata melletti ravatalozótól, ott az északi irányba vezet egy út, és azt is szeretném kérni a szakemberektől, hogy megvizsgáljuk itt ennek a gyalogos útnak a kiépítésének a lehetőségét, hiszen jelenleg szinte lehetetlen közlekedni. A másik kérdésem az a zártkerti utak karbantartásához, felújításához kapcsolódik, itt 25.000.000 Ft-ot különítettünk el a költségvetésben és számos panasz érkezik a Szent György útról, de hát gondolom én, hogyha a képviselőtársaimra nézek, minden zártkerti útról érkeznek a panaszok. Azt is tudom, hogy nincs az a mennyiségű forrás, ami ugye elegendő lenne ezeknek az utaknak a felújítására, és én itt szeretnék a vezérigazgató úr felé tenni egy javaslatot, hogy szeretnék az emberek, hogy értesülnének arról, hogy mikor várható felújítás, hogy akár a közösségi médiában vagy a VIA Kanizsa weboldalán hogyha jeleznék azt, hogy nem tudom én, március közepén a Szent György úton várható karbantartás. Azt gondolom, hogy ez egy teljesíthető kérés, és akkor jobban látják ők is azt, hogy mikor ér oda a VIA Kanizsa, mikor találnak a megoldást a problémára. Köszönöm szépen.

**Horváth Jácint:** Jó, jogos. Köszönöm szépen Dr. Károly Attila a következő.

**Dr. Károlyi Attila:** Köszönöm a szót polgármester úr. Azon gondolkodtam az imént Radics Bálint képviselő úrnak a felszólalásánál, hogy ilyen helyeken, ilyen hegyi terepen lakó emberek, aztán ilyen-olyan kisebb közösséget érintő utakkal kapcsolatban, hogy nincs annyi vér a, hogy is mondjam, a két karukban, meg a zsebükben nincs annyi pénz, hogy oda kivigyenek egy talicska betont és az oda beleöntsék, hanem üzennek a VIA-nak, hogy mikor lesz majd a karbantartás. Ezt én szégyennek tartom egyébként, mint ahogy azt is, amit a tisztelt képviselőtársam mondott az imént, Gábris Jácint, a kőkereszttel kapcsolatban. Én ismerek egy olyan képviselőt, itt ül az a képviselő a körünkben, aki a saját pénzéből újított fel egy kőkeresztet, igaz? Van ilyen, meg is mondom mennyibe került, 300.000 Ft-ba. Hát kapok elég pénzt a várostól, ki is lehet adni belőle. Igaz? Jelentős összeget, mint tanácsnok. Tehát azt várni vallásos embereknek, hogy a kőkeresztet a város mikor újítja föl? Az utat, hogy oda már 3-4 talicska betont bele kéne önteni, és a VIA mikor fogja hozni? Vagy az a kiskanizsai dolog, én nem azt mondom, hogy autósztrádát építsünk Kiskanizsán, de hát az emberi összefogásnak, vagy egyáltalán a... Én ezt közönynek tartom, és szégyennek tartom, az az igazság. De amiért megszólaltam az az volt ugye, hogy kedves képviselőtársamat Miklósfán, az 1816 ember képviselője, és én a 4100 valamennyivel, képzelje el, a Dózsa György utcában nincsen egyetlen gyalogátkelőhely. Miklósfán van egy pár, nem? Ott szaladgálnak az emberek, mint a pók a falon, a kismamák, ott tologatják a babakocsikat, az autók meg nem 30-cal mennek, hanem 70-nel. Ezen az úton, ami a Petőfi utca, Dózsa György utca kereszteződésétől a Jysk Áruházig tart. Hát micsoda szégyen ez. Mi sajnos nem állhatunk neki festeni, mert az biztos, hogy fölfestettük volna a gyalogátkelőhelyet, csak hát itt ilyen rendőrség kell hozzá, meg a nem tudom micsoda kell hozzá. Borzasztó dolgoknak tartom ezeket. Tehát lehet várni a várostól sok mindent, de hát azért van két dolgos kezünk, nem? Aki nem tud adni 10.000-et vagy 100.000-et az szívesen adná 1000, vagy szervezze, ön meg, ön ott képviselő. Köszönöm.

**Horváth Jácint:** Köszönöm. Alapvetően vannak olyan munkák is, a legtöbb munka sajnos ilyen, amihez olyan speciális gépek kellenek a hegyi utakon, amit nem is lehet, meg nem is engedjük nagyon hozzányúlni egyébként az embereket az útjainkhoz, mert akkor meg szakszerűtlenül nyúlnak hozzá, akkor meg az a baj, tehát én azt gondolom, hogy maradjunk tényleg itt a VIA és a mi magunk medrében. Nyilvánvalóan elmaradás az nagyon sok van, és nagyon sok jogos igény van a lakosság részéről, én inkább azt hiszem, hogy ebben az utak esetében, főleg itt közlekedésbiztonsági dolgok is vannak, én nem hiszem, hogy a megoldás alapvetően a talicskázás lenne, sokkal inkább tényleg az, hogy valamilyen hosszabb távú megoldást próbáljunk találni, dehát az költségigényes nagyon, és ebbe az irányba szeretném, ha elmozdulnánk idővel. Az utolsó az interpellációk között Szabó Szilárd három kérdést mondott.

**Szabó Szilárd:** Tisztelt Közgyűlés, tisztelt Károlyi képviselőtársam! A zártkerti utak tekintetében pro és kontra, valahol mindenkinek igaza van és valahol senkinek. Egy biztos, hogy nagyon jelentős úthálózattal rendelkezünk és nagy sajnálatomra az elmúlt esztendőt kivéve, amikor Önök megfogadták a javaslatomat és végre szerepeltették a költségvetésben külön soron, végre került már külön forrás eme zártkerti útszakaszoknak a karbantartására, felújítására, és az valóban szégyen volt, hogy az azt megelőző években nem fordítottunk rá külön forrást, amellett, hogy ugye a VIA azért próbálja ezt rendszeresen karbantartani. Én csak annyit szeretnék kérni ezzel kapcsolatban, hogy az egyik napirend vagy az egyik ponton ezt érinti, ez is a zárkerti útjaink része, ez azonban annyiban speciális, hogy ez egy szilárd út, valaha szilárd útburkolattal ellátott rész volt, és ez konkrétan a 61-es főút és az Othelló út, illetve a Kövidinka út kereszteződését összekötő szakasz. Itt egyébként szilárd útburkolat van, mint ahogy említettem, viszont ez a látóhegyi résznek egy jelentős területét úgymond gyűjti össze forgalmilag és vezeti ki, illetve ugye vezeti be a forgalmat a Látóhegyre ez a szakasz. Na itt az aszfalt, az anno leterített aszfaltban komoly hiányok vannak és hát nagyon csak kellő óvatossággal és figyelemmel közlekedhető. Annyit szeretnék kérni, hogy tudom, hogy sok 10 kilométernyi utunkra is igaz lehet akár, de amennyiben juthatna ide egy kis meleg aszfalt és ki lehetne javítani a hibákat, akkor az itt lakóknak vagy az itt közlekedőknek talán megoldhatnánk a problémáját, tehát innen érkezett észrevétel. Nagyfakos tekintetében a Dankó utcát szeretném megint csak kiemelni. Ugye Nagyfakos városrészünk talán az egyik legtávolabb eső városrészünk, ezáltal sajnálatos módon az egyik legkevesebb figyelem és forrás kerül ezen részekre vagy ezen részre. Ugye ez a településrészünk gyakorlatilag egy utcából áll, a Dankó utca valaha szilárd útburkolattal rendelkezett, mára azonban ez nagyrészt eltűnt a süllyesztőbe. Én azt szeretném kérni, és arra szeretném kérni polgármester urat, hogy készüljön egy felmérés, illetve számosítsuk ezt, hogy akár többféle kivitelezési megoldási lehetőséget is figyelembe véve, körüljárva, hogy milyen összegbe kerülne ennek az útszakasznak, nem egy hosszú útról beszélünk, és évtizedek után megérdemelné ez a városrész is a gondoskodást, hogy milyen összegbe kerülne itt egy útfelújítás. Természetesen racionális, észszerű keretek közt. Nem autópályáról, hanem mint ahogy például Kisfakoson is történt a régi útnak a felújítása, itt is egy hasonló megoldásban lehetne gondolkodni, vagy akár egy remixes megoldásban, mer a régi útpálya még valahol megtalálható és lehetne azt stabilizálni, de ezt igazából bízzuk a szakemberekre, a VIA-t is bevonva, vagy éppen azokat a cégeket, akik ebbe kompetensek. Harmadik pontomban én is arra szeretném felhívni a figyelmet és tudom, hogy azért régen ez jól működött, a városunkban található víznyelők, lefolyók, csapadékvíz-elvezetők tisztítása azért időközönként, rendszeresen meg szokott történni, viszont helyenként azt látom, illetve érkeztek ezzel kapcsolatban észrevételek, hogy jó néhány ezek közül nem látja el a funkcióját, vagy már csak korlátozott mértékben, hogy ezeknek a tisztítására oda kellene figyelni. Illetve, ha ez még nem történt meg, akkor ebben az évben is ezt meg kellene tenni, ugyanis az időjárásunk az egyre szélsőségesebb, a csapadék az már nem napokon keresztül zúdul le, akár egyhavi mennyiség, hanem lehet, hogy 1-2 órán belül, úgyhogy fontos lenne, hogy itt a belvárosban ezek jól működjenek és ne okozzanak problémát, illetve az álló csapadékvíz ne tegye tönkre a parkolóinkat vagy éppen a zöld területeinket. Köszönöm.

**Horváth Jácint:** Köszönöm szépen. Valóban nyilván az extrém esők ellen nem tud védeni egyik sem, de azokat az esőket azért jó, ha normálisan működve elvezeti, amik főleg az utóbbi napokba is voltak. Köszönöm szépen az Interpellációk, kérdések napirendi pontnál felvetett kérdéseket, válaszolni fogunk mindegyikre, illetve intézkedni, ahol azt kell. A nyílt ülés végéhez értünk, a nyílt ülés részét bezárom és zárt ülésre fogunk áttérni. Köszönöm szépen.

**Szünet 18,14 órától 18,22 óráig**

**Zárt ülés**

**A zárt ülésen elhangzott hozzászólásokat, javaslatokat és döntéseket a zárt ülésről készített külön jegyzőkönyv tartalmazza.**

**Horváth Jácint polgármester más tárgy vagy hozzászólás nem lévén az ülést 18,14 órakor bezárta. (Az ülésről készült hangfelvétel alapján ezen jegyzőkönyv a hozzászólásokat szó szerint tartalmazza.)**

 **Horváth Jácint Dr. Gyergyák Krisztina**

 **polgármester jegyző**